🌟🌟Fathisthari Vaahaka🌟🌟: ފޯންކޯލް -2ވަނަ ބައި\nއިނާ އޭނައާއެކު ކުޅިގަނޑެއް ކުޅެލަނީކީ ނޫންބާވައެވެ.\nއެރޭ ގެއަށް ގޮސްފައި އޮފީސް މަސައްކަތްތައް ބަލާލުމަށް ގަސްދުކޮށް ލެޕްޓޮޕް ހިފައިގެން ނަވީން އިށީނެއްކަމަކު....ކުރެވެން ފެށީ އިނާގެ ޚިޔާލެވެ. އިނާއާއި ބައްދަލުވެ ވާހަކަ ދެކެވުނީތީ އުފާ ލިބެމުންދިޔައިރު ޖަވާބު އެނގެން ބޭނުންވާ ސުވާލުތައް ގިނަކަމުންވެސް ނަވީނަށް އުނދަގޫވާން ފެށިއެވެ.\nމިހާ ސީރިއަސްކޮށް އަންހެންކުއްޖަކާއި ދޭތެރޭ އޭނައަށް ނުވިސްނޭތާވެސް ޒަމާންތަކެއްވެސް ވެއްޖެއެވެ. ފަޒީލާއާއި އޮތް ގުޅުން ކެނޑުނުފަހުން މިވީ ތިން އަހަރުތެރޭވެސް ވަޒީފާގެ ކަންތަކާ އުޅެފައި އެހެންކަމަކާ އަދި އޭނައަށް އޮތީ ނުއުޅެވިފައެވެ. އޭރުގެ އެ ހިތިރަހަ އޭނަގެ ކަރުތެރެއިން ކެނޑެން ތިންއަހަރު ނެގީއެވެ.\nވާނީވެސް އެހެން ނޫންހެއްޔެވެ؟ ފަޒީލާގެ ނަމަކީ ތާރީޚުގައިވެސް ލިޔެލެވޭވަރުގެ ނަމެކެވެ. ކައިވެންޏަށް އަމާޒުކޮށްގެން ފަޒީލާއާއި ގުޅުނީ އެ އަންހެންކުއްޖާގެ ނިކަމެތި ހާލަށްޓަކައި ހިތުގައި އުފެދުނު ހަމްދަރްދީ އާއި ލޯތްބެއްގެ ސަބަބުންނެވެ. ފަޒީލާއަށްޓަކައި އޭނަ ނުކުރަނީ ކޮން ކަމެއްހެއްޔެވެ؟ އެކަމަކު ފަޒީލާއަށް އެހެން މީހަކު ދެކެ "ލޯބި ވެވުނީ" އެވެ. ކުއްލިއަކަށެވެ. އޭނަގެ ފަރާތުން ލޯތްބާއި އޯގާތެރިކަމާއި މުދަލާއި ފައިސާގެ އެހީތެރިކަމާއި މިނޫނަސް އެހެން ހުރިހާ ގޮތަކުންވެސް ފަޒީލާއަށް އެހީވޭވޭ ހުއްޓާ ފަޒީލާއަށް މީހެއް ދެކެ ލޯބިވެވުނީއެވެ. އެވެސް އަދި އޭނައަށްވުރެ މުއްސަނދިވެފައި އުމުރުން ދުވަސްވީމީހެއްދެކެ އެވެ.\nމިއަދާއި ހަމައަށްވެސް އޭނަގެ ރަހްމަތްތެރިން އެކަމާއި ގުޅުވައިގެން އޭނައަށް ޖޯކް ޖަހައެވެ. ޖަހާނެއެވެ. ނުދަންނަ މީހުންވެސް ޖޯކް ޖަހާނެއެވެ. އަންހެންކުދިންނަށް މީހުން ދެކެ ލޯބިވެވޭގޮތުގެ ނަމޫނާއެއް ވިއްޔާއެވެ.\nކުރާނީ ކީއްހެއްޔެވެ. ދިރިއުޅުމަކީ އަރަތެކެވެ. އިންސާފާއި ވަފާތެރިކަމަކީ މިޒަމާނުގައި ތޫނުދަތްތައް ހުރި ދިރޭ އެއްޗެކޭ އެއްގޮތެވެ. ތަދުކޮށްލާނެ އިރެއް ހަމަ ނޭނގޭނެއެވެ.\nމިހާރު ދެން މި ފެނުނީ އެ ރީތި އިނާއެވެ. އޭނައަށް މި ރުހެވެނީ މީހެއްގެ އަންބަކާނޫންކަމެއްވެސް އަދި ނޭނގެއެވެ. މީހެއްގެ ލޯބިވެރިޔަކާ ކަމަށްވުންވެސް އެކަށީގެންވެއެވެ. އެހާ ފުރިހަމަ އަންހެންކުދިން މި ޒަމާނުގައި ހުހަކަށް ނުތިބޭނެއެވެ. އެހެން ނިންމާކަށްވެސް ނުވާނެއެވެ. އެނގޭނީ ޚަބަރުދަބަރު ބެލީމަނޫންހެއްޔެވެ.\n"ހަމްޒާއަށް ހީވަނީ ކިހިނެއް......؟ މިބުނީ މިރޭ އެގެއަށް ދާންވީތަ؟" އިނާމެންގެއަށް ދާން ލިބިފައި އޮތް ދަޢުވަތުގެ ކުރިން އެ ދުވަހުގެ ހަވީރު ނަވީން އާއި އޭނަގެ ގާތް ރަހްމަތްތެރި ހަމްޒާ ތިބީ ފޭދޫގެ އައިކެފޭ ރެސްޓޯރެންޓްގައި ކޮފީއެއްގައެވެ. އެކަކީ އައްޑުއަތޮޅުގައި ގާއިމްކޮށްފައިވާ ދިރާގުގެ އެންމެ އިސްމީހާއަށްވެފައި އަނެކަކީ ހިތަދޫ އިންޖީނުގޭގެ ވެރިއެއްކަމުގައިވިޔަސް ދެމީހުންވެސް ދައްކަނީ އޮފީސް ދާއިރާގެ ވާހަކަތަކެއް ނޫނެވެ. ދައްކަމުން ދަނީ އިނާގެ ވާހަކައެވެ.\nއެކޮފީ ބައްދަލުވުން ރާވަން ޖެހުނީވެސް އިނާއާއި ބައްދަލުކުރަން އެގެއަށް ދިއުމުގެ ކުރިން އެގެއާއި އެއާއިލާއާއި އެމީހުންނާއި ބެހޭ ގޮތުން އެނގެންޖެހޭ މަޢުލޫމާތުތަކެއް އެނގުމުގެ ބޭނުމުގައެވެ. ނުދަންނަ ރަށެއްގައި އެރަށުގެ މީހަކުގެ އެހީއަކީ ވަރަށް ބޭނުންތެރި އެއްޗެކެވެ.\n"ކީއްވެ ނުދާންވީ؟ ފުރުޞަތު ލިބުނީމަ ބޭނުންހިފީމަތާ އެނގޭނީ ދެން ވާ ގޮތެއްވެސް. ތިބުނާ ޒިޔާދެއް މިރަށުން ފެންނަތާ ދެތިންދުވަހެއް ވެދާނެ މިހާރު. އަހަންނަކަށްވެސް ނޭނގެ އެއީ ކާކުކަމެއް. އެކަމަކު ޔަގީންކަމާއެކު ބުނެފާނަން. ޚާލިދު އާއި ޝީލާއަކީ މިއަތޮޅުގެ އެންމެގެ ގަދަރާއި އިހްތިރާމް ލިބިފައިތިބި ބައެއް އިނގޭ. އެދެމަފިރިންނަކީ ނުދަންނަ މީހުންނަށްވެސް އޯގާތެރި ބައެއް. ދެން ވިސްނާ އެމީހުންގެ ދަރިފުޅުގެ ރައްޓެއްސެއްގެ ގޮތުގައި ނަވީން ގޮއްސިއްޔާ ވާނެ ގޮތް. ހާސްނުވޭ." ހަމްޒާ ޔަގީންކަން ދިނެވެ.\n"އާނ ދެން....ނުގޮހެއް ނުވެސް ހުރެވޭނެ އަހަންނަކަށް. ހެހެހެހ...." ނަވީން އެބުނީ ތެދެކެވެ.\n"އިނާއަކީވެސް ދެވަނައެއްނެތްފަދަ އޯގާތެރި ނަރުހެއް. އަހަންނަށް ހީވާގޮތުން އިނާއަކީ އެ ހޮސްޕިޓަލްގެ އެންމެ ސީނިއަރ ތިން ނަރުހުންގެ ތެރެއިން އެކަކު. މިދެން ރާއްޖެތެރެ. މިތާކު ނުތިބޭނެ މާލޭގައި ތިބޭހާ މޮޅު ބައެއް. އެކަމަކު ޚާލިދު އާއި އިނާއަކީ ހަމަ ބެސްޓް އިނގޭ." ހަމްޒާ ވާހަކަ ދައްކަމުން ދިޔައީ ހިތުގެ އަޑިންނެވެ.\n"ޚާލިދުއަކީ ކޮންކަހަލަ ޑޮކްޓަރެކޭ ބުނީ؟" ނަވީން އަދިވެސް އެއްފަހަރު އަހާލިއެވެ.\n"އެތެރެހަށީގެ ޚާއްޞަ ޑޮކްޓަރެއް. އެކަމަކު ހުޅުހުޅުގެ ޑޮކްޓަރީކަމުގެވެސް މަތީ ސަނަދުތަކެއް އޮންނާތީތާ ދޯ އެކަހަލަ ކަންތަކަށް ފަރުވާ ކުރުމުގެވެސް ހުއްދަ ޚާލިދުއަށް ލިބޭނީ. ގައިމުވެސް މި އަތޮޅު އެންމެންވެސް ވަރަށް އިތުބާރު ކުރާ ޑޮކްޓަރެއް އެއީ އިނގޭ. ކަށީގެ ބަލިތަކަށްވެސް ވަރަށް ރަނގަޅު ޑޮކްޓަރެއް އެއީ. ދެން ވާނެގޮތަކީ މިތާގައި މެޝިނަރީ އާއި ވަޞީލަތްތައް ހުންނަވަރަކުންތާ ދޯ ފަރުވާވެސް ދެވޭނީ. " ހަމްޒާ އަކީ އައްޑުއަތޮޅު ރަނގަޅަށް ދަންނަ މީހެކެވެ.\n"އާނ.....ކިތަންމެ މޮޅުމީހަކަށްވެސް އެނގިފައި ހުރި އެއްޗެއްގެ ބޭނުން ކުރެވޭނީ އެކަމަށް ވަޞީލަތްތައް ހުރެގެން. މުޅި މިގައުމުގެވެސް މައްސަލައަކީ އަސްލު އެއީ. ކިޔަވައިގެން އަންނަ އެއްޗެއް ނޫން ޕްރެކްޓިސް ކުރަން މިޖެހެނީކީ." ނަވީން ވާހަކަ ދެއްކީ އޭނަގެ އަމިއްލަ ތަޖްރިބާއަށްވެސް ނިސްބަތް ކޮށްފައެވެ.\n"އަސްލު ޚާލިދު މަންމައާއި ބައްޕައަކީވެސް ހަމަ އަހަރެމެން ރަށު މީހުން. އެކަމަކު އަހަރެންގެ މާމަމެންގެ ޒަމާނުއްސުރެ އެމީހުން މާލެއަށް ބަދަލުވެއްޖެ. ރަށުގެ ގިނަ މީހުންނަކަށް ނުވެސް އެނގޭނެ އެއީ އުޅޭ ބައެއްކަމެއްވެސް. ގިނަ މީހުންނަށް އެމީހުން އެނގުނީވެސް އެމީހުން ރަށަށް ބަދަލުވީމަ. ކުރިން އެ ގޯއްޗަކީވެސް ހަމަ ފަޅު ގޯއްޗެއް. އެކަމަކު ހަމަ ކުއްލިއަކަށް ފެނުނީ އެ ގޯތީގައި މާ މުއްސަނދިކޮށް ގެއެއް އަޅަން ފެށިތަން. ފަސްމަސް.....ފަސްމަސް ތެރޭގައި އެގެހުރީ ހަދާ ނިންމާފަ." ހަމްޒާއަށް ހުރިހާ ތަފްޞީލެއް އެނގެއެވެ.\n"އެމީހުންގެ ގޯއްޗެއްތަ އެއީ" ނަވީންވެސް ދިޔައީ އަހާ އޮޅުންފިލުވަމުންނެވެ.\n"ނޫނޭ.....އެ ބިން ގަތީޔޯ ކިޔަނީ. އެމީހުންގެ ބިމެއް ނޯންނާނެތާ ޚާލިދުގެ މަންމައާއި ބައްޕަވެސް އުޅުނީ އެމީހުންގެ މުސްކުޅިގޭގައި. އެމީހުން ދިޔަފަހުން އެގެވެސް އެ ހުންނަނީ ފަޅުވެފައި. އެކަމަކު މިހާރު އުޅޭކަންނޭނގެ ކޮންމެވެސް މުސްކުޅި މީހަކު އެ ޖިފުޓި ގަނޑުގައި. ދެން ޝީލާއަކީވެސް މިރަށު މީހެއް ނޫން. އެއީ ހަމަ އަސްލު މާލެ މީހެކޭ ކިޔަނީ. އެހެންވީމަ އެމީހުން ޖެހޭނީވެސް ބިމެއް ގަންނަންތާ ދޯ. ގެ އެއްކޮށް ނިންމާލައިފި ގާތްގަނޑަކަށް އަށެއްކަ މަސްތެރޭ. ފަރުނީޗަރާ ތަކެތިވެސް ބޯޓްފަހަރުން ގެނައީ. އަހަރެއްވީއިރު އެމީހުން އައިސްސި އެގެޔަށް." ހަމްޒާ ކިޔައިދިނެވެ.\n"އަދިނުވޭ އޭގެ ފަހުން އަހެރެއްވެސް. އެހެންވެ މާ ބޮޑު އެއްޗެއް ނޭނގެ އެ އާއިލާއާއި ބެހޭގޮތުން. އެކަމަކު އިނާ ފެނިފެނިވެސް މިހާރު ދެން އެނގޭ. ވަރަށް ތަފާތު އަންހެންކުއްޖެއް އެއީ." ވިސްނާލަމުން ހަމްޒާ ބުންޏެވެ.\n"ކޮންގޮތަކަށް ތަފާތު ވާހަކަ ތިބުނީ....؟" ނަވީން ޝައުގުވެރިވާނެ ނޫންހެއްޔެވެ؟\n"މިބުނީ......ވަރަށް މަޑުމަޑުން އަބަދުވެސް ހުންނާނީ. އެހާ ނުފެންނާނެ ބޭރުތެރެއަކުންވެސް." މާ ބޮޑު އެއްޗެއް ނޭނގޭ މީހަކު ބުނާ ފަދައިން ވިސްނަން އިނދެ ހަމްޒާ ބުންޏެވެ.\n"އެނގިދާނެތާ....." ނަވީން ވެސް ވިސްނުމުގެ ތެރެއަށް ދިޔައެވެ.\n"އެ އަންހެންކުއްޖާއާއި ހުރިހާ ގޮތަކުންވެސް ނަވީން އާއި ގުޅޭނެ. އަހަންނަށް ވަރަށް ފެނޭ ހިތްވަރުކުރަން ތިކަމުގައި." ހަމްޒާ ފާޅުކުރީ އޭނަގެ ހިތުގެ ތެދުވެރި އިޚްލާޞްތެރި ޝުޢޫރެއެވެ.\nއެދެމީހުންނަކީ ކުޑައިރު މަޖީދިއްޔާ ސްކޫލްއިން ދިމާވެ އަދި އޭގެ ފަހުން އެގާރަ ބާރައިގައިވެސް އެއް ސްކޫލެއްގައި ކިޔެވިއިރުވެސް ގާތް ދެރަހްމަތްތެރިންކަމަށްވާތީ، ޒަމާންތަކެއްފަހުން އެއްފަސްގަނޑަކުން އަނެއްކާ ދިމާވުމުންވެސް ކުރީގެ އެ އެކުވެރިކަން އާލާވެގެން ދެއެވެ. އޭރެކޭ އެއްގޮތަށް މިހާރުވެސް އެދެމީހުން އެކަކު އަނެކަކަށް ހެޔޮ އެދެއެވެ.\nނަވީންގެ ހިތަށާއި ނަފްސަށް ބަހާރު މޫސުން އައިސްގެން އުޅުނެއްކަމަކު އައްޑުއަތޮޅު ހިތަދުއަކަށް އަދިވެސް މޫސުން ރަނގަޅެއް ނުވެއެވެ. ބޯވިއްސާރައާއި ގަދަ ވަޔަކީ ނަވީނާއި އެކީގައި އެރޭ އިނާގެ ގެއަށްވެސް ދިޔަ ދެބައިވެރިންނެވެ. ލިބިފައިވާ ދަޢުވަތާއި އެއްގޮތަށް އެރޭ ނުވައެއް ޖެހިއިރު ނަވީން އިނީ އިނާގެ ގޭގެ ކުރިމަތީގައިއެވެ. އަމިއްލަ ކާރުގައެވެ.\nގޭގެ ބޭރުންވެސް ގެއާއި އާއިލާގެ ހައިބަތު ފެނެއެވެ.\nވާރެއިން ސަލާމަތްވާން މަސައްކަތް ކުރަމުން ދުވެފައި ގޮސް އެގޭގެ ބޮޑު ދޮރާށި ހުޅުވާލުމަށްފަހު އެތެރެއަށް ނަވީން ފަރުވާވެ ބަލާލިއެވެ. ފުރަތަމަވެސް ކުރިމަތިން ފެނުނީ ބޮޑު ބޮޑު ބަގީޗާއެކެވެ. އައްޑުއަތޮޅުގެ ގެތައް އޭނައަށް ކަމުދާ އެންމެ ބޮޑު ސަބަބަކީ މިއީއެވެ.\nބޯވާރޭގައި ތެދަށްހުންނަން އުނދަގޫވަމުން ދިޔަ ގަސްތަކެއް ހުއްޓެއްކަމަކު އެ ބަގީޗާއަކީ ކޮންމެވެސް ބަޔަކު ވަރަށް ފަރުވާތެރިކަމާއި ލޯތްބާއެކު ބަލަހައްޓާ ތަނެއްކަން ނަވީނަށް އެނގުނެވެ. ފެހިކުލަގަދަ ސިއްހަތު ރަނގަޅު ގަސްތަކެކެވެ. ގިނައީ މާތަކުން ބަރުވެފައިވާ ގަސްތަކެވެ.\nވަގުތަކީ ރޭގަނޑު ކަމުގައި ވިޔަސް އަދި ވިއްސާރަ ރެއެއް ކަމުގައި ވިޔަސް ބަގީޗާވެސް އަދި އެ ދޮރުން އެތެރޭގައިވާ އެއްވެސް އެއްޗެއް ވެސް ވަކިކުރާކަށް އުނދަގުލެއް ނޫނެވެ. ގޯތިތެރޭގައި ދިއްލާފައި ހުރި ފެހިކުލައިގެ ފްލަޑްލައިޓްގެ ސަބަބުން މަންޒަރު ވަރަށް ހިތްގައިމެވެ.\nގޭގެ ދޮރާށިން އެތެރެއަށް ވަދެވުމަކުން އަދި ގޭގެ މީހުން އުޅޭހިސާބަކަށް ނުދެވޭކަން ނަވީނަށް އެނގުނީ ކުރިއަށް ބަލާލީމައެވެ. އަދި ވިއްސަކަށްފޫޓް އެތެރެއަށް ވަންނަން އެބަޖެހެއެވެ. ގޯތިތެރެހުރަސްކޮށް ގެއަށް ވަންނަން ދާން މަގެއް ހަދައި އެމަގުގައި ވަކިން ގާއަޅާފައި ވެއެވެ. ރީނދުލާއި ރަތްކުލައިގެ ހަތަރެސްކަން ގާތަކަކުން ހަދާފައިވާ މަގެކެވެ.\nއެހިސާބަށްދެވޭއިރު އޭނަ ތެމޭނެއެވެ. ކިތަންމެ ރަނގަޅަށްވެސް ތެމޭނެއެވެ. ކޮންކަމަކާ ހާސްވާކަށްހެއްޔެވެ؟ އިނާއަށްޓަކައި ވެއްޖިއްޔާ އެއްކޮށް ތެމެންވެސް ހަމަ ގަބޫލެވެ.\nދުވެފައި ގޮސް ފެންޑާއަށް ނަވީން އަރައިފިއެވެ. އަދި ޖީބުން ރުމާލެއް ނަގައި މޫނާއި ދެއަތް ފޮހެލާހަދާލާ ބޮލުގެ އިސްތަށިގަނޑުވެސް ރަނގަޅުކޮށްލިއެވެ. އިނާއާއި އިނާގެ އާއިލާއާއި ބައްދަލުކުރަންޖެހޭނީ ވަރަށް ތައްޔާރުވެގެން ތާއެވެ.\nދެފަހަރަކު ޓަކިޖަހާލުމާއެކު މީހެއްގެ ފިޔަވަޅުގެ އަޑު އެ ދޮރާއި ދިމާއަށް އަންނަ އަޑު އިވުނެވެ. ހަމަ ހިނދުކޮޅަކުން ފެނުނީ ދޮރު ހުޅުވުނު އަޑެވެ.\nރީތި އޯކެސްޓްރާއެއްގެ މިއުޒިކްގެ އެންމެ ރީތި ބައި ކުޅެލިހެން ނަވީނަށް ހީވިއެވެ.\nއެހެރީ އޭނަގެ އިނާއެވެ. ރީތި ހުސްކޮށްގެން ހުރި އިނާއެވެ. ލުއިހިނިތުންވުމަކާއެކުގައެވެ.\nގިރުވާނުލީ ފިޔާތޮށިކުލައިގެ ކުރުތާއަކާ ހުދު ޖީންސެއްގައެވެ. ކުރުތާގެ އެތަންމިތަނުން ވިދާ ވިދުންތައް ހުރީ ފެންޑާގެ ބޮކި އަލީގައި ޖެހިފައި ގޮސް އިނާގެ ކަރަށާއި ދަތްދޮޅިއަށް އެޅިފައެވެ. ޖަވާހިރުގެ ކުނޑިތަކެއްފަދައިން އިނާގެ ރީތި މޫނުގައި އެ ހިޔަނިތައް ނަށައެވެ. ނަވީނަށް ފެންނައިރު އަބަދުވެސް ހުޅިޖަހާފައި އޮންނަ ރީތި އިސްތަށިގަނޑު އޮތީ ހުރަހެއް ނެތި ދޫކޮށްލާފައެވެ. އިނާގެ ބޯ އޮންނަނީ ފަރިގޮތަކަށް ކޮށާލާފައިކަން އެވަގުތު ނަވީނަށް ފާހަގަ ކުރެވުނެވެ.\n"އައްސަލާމް އަލައިކުމް...." އިނާގެ ރީތިކަމަށް ގެއްލިފައި ހުއްޓާ ގަދަ ވައިރޯޅިއަކުން ނަވީން ހޭލައްވާލުމުން އަވަހަށް ސަލާމް ގޮވިއެވެ.\n"ވަޢަލައިކުމުއްސަލާމް. " އިނާގެ މި ޖަވާބާއެކު އެހެން ބައެއްގެ ފިޔަވަޅުތައްވެސް އެދިމާލަށް އަންނަ އަޑު އިވެން ފެށިއެވެ. ނަވީނަށް ހީކުރެވުނީ ރަނގަޅަށެވެ.\nފެންޑާމައްޗަށް ނުކުތީ އިނާގެ މަންމަ އާއި ބައްޕައެވެ. ހަމްޒާ ބުނެދީފައި އޮތް ގޮތުންނަމަ އެގޭގައި ދެން އިތުރު ބަޔަކު ނޫޅޭނެއެވެ.\n"ވަޢަލައިކުމުއްސަލާމް....ދުރުވޭ ދުރުވޭ އެތެރެއަށް. މިހިސާބަށް ދުރުވެފަ ގުޅުއްވާލެއްވިނަމަ. އެހެންނަމަ ހަބީބުއަތަށް ދީފަ ކުޑައެއް ފޮނުވުނީހެއްނު ދޯ ޝީލާ. މުޅިން ތެމިއްޖެ ނޫންތޯ؟" ނަވީން ގޮވި ސަލާމަށް ޚާލިދުވެސް ސަލާމް ބަލައިގަނެފަ ކުރިއަށް ޖެހި ނަވީންގެ ބުރަކަށީގައި އަތްޖައްސައި އެތެރެއަށް ވަނުމަށް ދަޢުވަތު ދީ ނަވީން ތެމުނުކަމަށްޓަކައި ކަންބޮޑުވުން ފާޅުކުރިއެވެ.\n"އެއީ އެއްވެސް ކަމެއް ނޫން." ނަވީންވެސް ހިނިތުންވަމުން ގެއަށް ވަނެވެ.\n"އަދި ތަޢާރަފްވެސް ނުވެވޭ ދޮގެއްތޯ؟....އަޅުގަނޑު މިއީ އިނާގެ ބައްޕަ. ޚާލިދު. މިއީ އިނާގެ މަންމަ ޝީލާ. " ރަސްމީކޮށް ސަލާމް ކުރުމަށް ޚާލިދު އަތްދިއްކުރިއެވެ.\n"އަޅުގަނޑަކީ ނަވީން....ޝުކުރިއްޔާ" ޚާލިދުގެ އަތުގައި ހިފައި ވަރުގަދަ ފިރިހެން ސަލާމަކުން ސަލާމް ކުރަމުން ނަވީންވެސް ތަޢާރަފް ވިއެވެ.\n"ނަވީންގެ އިތުރު ތަޢާރަފަކަށް އަޅުގަނޑުމެން ބޭނުން ނުވޭ. އަޅުގަނޑުމެންނަށް އެނގޭ. އާ ކަމަކަށް އޮތީ އިނާގެ ރަހްމަތްތެރިއެއްކަން މީގެ ކުރިން ނޭނގިފައި އޮތީ. ރަނގަޅެއްނު ގިނަދުވަހެއް ނުވިކަންވެސް. މިކޮޅުގައި އުޅުއްވާއިރު ދެން ފޫހިވެގެން އުޅުއްވާކަށް ނުޖެހޭނެ. މިގެއަށް ދުރުވަންވާނެ އިނގޭތޯ. ހަމަ އެކަނި އިނާގެ ނޫން. އަޅުގަނޑުމެންނާއިވެސް ރަހްމަތްތެރިވެލައްވަންވާނެ. އާފްޓަރ އޯލް. ރައްޓެހި ރަހްމަތްތެރިކަމަކުން ކޮން އުނިކަމެއްތޯ ދޮގެއްތޯ؟ " ޚާލިދުގެ ވާހަކަ ދެއްކުމުގައި އުފާވެރިކަމާއި ގާތްކަން އެކުލެވެއެވެ.\n"ތެދެއް. ނަވީންގެ ހުރިހާ ވާހަކައެއްވެސް އިނާ ކިޔައިދީފި." ޝީލާވެސް ކުރިއަށް ޖެހި ޚާލިދުގެ ކައިރިއަށް ހުއްޓެމުން އުފަލާއެކު ހިނިތުންވިއެވެ.\nނަވީނަށް އެނބުރިފައި ބަލާލެވުނީ އިނާއާއި ދިމާލަށެވެ. މަންމަ އާއި ބައްޕަ ކައިރީ ވާހަކައެއް ދައްކާވަރަށް އިނާއަށް އެނގެނީ އޭނަގެ ކޮން ވާހަކައެއް ހެއްޔެވެ.\nއިނާވަރަށް ހުޝިޔާރެވެ. ލަދުރަކިގޮތަކަށް ހީލާފާއި އިނާ އެތެރެއަށް ދިޔައީއެވެ. ނަވީންގެ ނަޒަރުން ސަލާމަތް ވުމަށެވެ.\n"ދުރުވޭ އިށީންނަވާ......" ކަނާތްފަރާތުން ފެންނަން އޮތް ބޮޑު ސިޓިންގރޫމަށް އިޝާރާތް ކުރަމުން ޚާލިދު ތަން ދެއްކިއެވެ.\n"ޕްލީޒް......އަޅުގަނޑަށް ރަނގަޅީ ހަމައެކަނި އިނާގެ ރައްޓެއްސެއްގެ ގޮތަށް ދެކިލެއްވިއްޔާ އިނގޭތޯ" އޭނަ އައީއްސުރެންވެސް ޚާލިދުމެން އޭނައާއި އެ ވާހަކަދައްކާ އެންމެ މަތީ ދަރަޖައިގެ ގޮތުގެ ސަބަބުން ނަވީން ހުންނަނީ އުނދަގޫވެފައެވެ. އެންމެފަހުން އެހެން ބުނެވެސްލެވުނީއެވެ. ޚާލިދުމެންނާއި ބަލާފައި އޭނައަކީ ކާކުހެއްޔެވެ. އެފަދަ ގޮތަކަށް މުޚާޠަބްކުރުން އޭނައަށް ހައްގެއް ނޫނެވެ.\n"އެގޮތަކަށް ނޫންތޯ މި ދެކެނީ...؟" ޚާލިދު ހީލިއެވެ.\n"އެހެނެއް ނޫން....މި....މިނަންގަތީ....އެގޮތަށް މުޚާޠަބް ނުކުރައްވާ ޕްލީޒް." އެންމެ ފަހުން ނަވީން ބުނެފިއެވެ. އެއީ ދިވެހިންނަށް ވަރަށް ކުރަން ނުކެރޭ ކަމެކެވެ. އެކަމަކު ނަވީން ކޮށްފިއެވެ.\n"އެންމެ ރަނގަޅު. މައްސަލައެއް ނެތް. ވާގޮތަކީ.......ދެން އެންމެ ރަނގަޅު. ތިއީ އިނާގެ ރަހްމަތްތެރިއެއް. އެ ނިމުނީ. އަވަހަށް ދެންވެސް އިށީންނަވާ." އަނެއްކާވެސް ޚާލިދުގެ ވާހަކަކޮޅު ނިމުނީ އެ މަތީ ދަރަޖައިން މުޚާޠަބްކޮށްފައެވެ.\nއެއާއެކު ޚާލިދުގެ ބަރު ހުނުން ގޭތެރޭގައި ގުގުމިއެވެ. ނަވީންވެސް ޚާލިދުއާއި ބައިވެރިވުމުގެ ގޮތުން ހީގަތެވެ. ޝީލާ ވަދެގެން ދިޔައީ ގޭތެރެއަށެވެ.\nއިރުކޮޅަކުން ޝީލާ އައީ ކޮފީތަބަކެއް ހިފައިގެންނެވެ.\n"އަދި މިހިރީވެސް އަޅުގަނޑުގެ ކުއްޖެކޭ. ދަރިފުޅާ ހަމްދު މިކޮޅަށް އައިސްބަލަ. މިއިންނެވީ ނަވީން. ދޮންތަގެ ރަހްމަތްތެރިއެއް. ނަވީން މިއީ އަޅުގަނޑުގެ ދަރިފުޅު ހަމްދު." ޝީލާގެ ފަހަތުން އައި ތޭރަވަރަކަށް އަހަރުގެ ފިރިހެންކުއްޖަކު ގެނެސް ކައިރީގައި ބައިންދަމުން ޚާލިދު ތަޢާރަފް ކޮށްދިނެވެ. ނަވީނަށް ހީވީ އުމުރުން ތަންކޮޅެއް ޅަ ޚާލިދެއް ފެނުނުހެންނެވެ. އެހާވެސް އެދެބަފައިން ވައްތަރެވެ.\nނަވީނަށްވުރެ ކުރިން ހަމްދު ކުރިއަށް ޖެހި ނަވީނާއި ސަލާމް ކުރިއެވެ.\nހަމްދުފިޔަވައި އެންމެންވެސް ކޮފީއާއިގެން މަޝްޢޫލުވެއްޖެއެވެ. އިރުކޮޅަކުން ހަމްދުވެސް އެތަނުން ހިނގައްޖެއެވެ. ނަވީން ކަންބޮޑުވާން ފެށީ އެހިސާބުންނެވެ. އިނާއާއި އޭނަގެ ރަހްމަތްތެރިކަމުގެ ވާހަކަ ޚާލިދުމެން ދައްކަވާފާނެތީއެވެ.\nނަވީން ހީކުރި ގޮތާއި ޚިލާފަށް ޝީލާވެސް އަދިޚާލިދުވެސް އިނާއާއި އޭނައާއި އޮންނަ ގުޅުމަކާއި ބެހޭ ގޮތުން ހަމަ އެކައްޗެއްވެސް ނާހައެވެ. އޭގެ ބަދަލުގައި........ ދެކެވުނީ އައްޑުއަތޮޅުގައި އޭނަ ހޭދަކުރަމުންދާ ދުވަސްތަކުގެ ތަޖްރިބާގެ ވާހަކައެވެ. ދިރާގުގެ އޮފީސް އެމްޑީގެ ހައިސިއްޔަތުން އުފުލަން ޖެހޭ ބުރަތަކުގެ ވާހަކައެވެ. ނަވީންގެ އާއިލާގެ ވާހަކައެވެ. ނަވީންގެ ގޭގެ އެޑްރެސް ބުނުމާއެކު ޚާލިދަށާއި ޝީލާއަށްވެސް އެއީ ކޮން ގެއެއްކަމާއި ކާކުގެ ދަރިއެއްކަންވެސް އެނގިގެން ދިޔައެވެ. އޭގެފަހުން ހޮސްޕިޓަލްގެ ވާހަކައެވެ. ރަށަށް އަދި އަތޮޅަށްވެސް މިވަގުތުން ވަގުތަށްވެސް ބޭނުންވާ ވަރަށް މުހިއްމު ޚިދުމަތްތަކެއް ނުލިބިފައި އެބަހުރިކަމާއި އެކަމާ ޚާލިދުވެލައްވާ ކަންބޮޑުވުމުގެ ވާހަކައެވެ.\nއެވަރަކުން ނިމުނީކީ ނޫނެވެ. ރަށުގެ މޫސުމުގެ ގޯސް ވާހަކަވެސް ދެކެވުނެވެ. މިހާ ޒަމާންވާއިރުވެސް އަދިވެސް އައްޑުއަތޮޅުގެ މަގުތައް ހެދުމާއިބެހޭ ގޮތުން ސަރުކާރުން އެއްޗެއް ވިދާޅުވެފައިނުވާ ވާހަކަޔާއި ވިއްސާރަ ވެއްޖެނަމަ ރަށުގެ މަގުތަކުގައި ދުއްވާ އުޅުމުގައި ހުރި ދަތިކަމުގެ ވާހަކަވެސް ދެކެވުނެވެ.\nނަވީނަށް ބައިވަރު ކަންތައް އެހުރިހާ ވާހަކައެއްގެ ތެރެއިން އެނގުނެވެ.\nޚާލިދު އަކީ ވަރަށް ވިސްނުން ތޫނު، ތަހުޒީބަށް ލޯހުޅުވިފައި ހުރި ތިމާ ނޫން އެހެން މީހުންގެ މުސްތަގްބަލާއި ދޭތެރޭ ވިސްނާ މާތް އިންސާނެކެވެ. ޝީލާއަކީ ތަޢުލީމީ ގެވެހި އަންބެކެވެ. އެ އާއިލާއަކީ ރީތި އާދަކާދަތަކަށް ލޯބިކުރާ އަޚްލާގާއި ސްލޫކުގެ ގޮތުންވެސް އެއްވަނަ އާއިލާއެކެވެ.\nއެއީ ނަމޫނާ އާއިލާއެކެވެ. ހުރިހާ ގޮތަކުންނެވެ.\nކޮފީއާއެކު ބައިގަޑިއެއްހާއިރުވަންދެން ހޭދަވެގެން ދިޔަ ވާހަކަ ދެއްކުމަކަށްފަހު ހަމަޖެހިލިތަނާ ގޭގެ ބެލް ޖެހިއަޑަށް އެންމެންގެވެސް ސަމާލުކަން އެ ދޮރާއި ދިމާލަށް ހުއްޓުނެވެ. ހީވީ އެމީހުންގެ ވާހަކަ ނިމެންދެން ހުރެފައި މީހަކު ބެލް އަޅާލިހެންނެވެ.\nއެބެލް އޭނައަށް ނުފެނުނީ ކީއްވެގެންބާއޭ އެވަގުތު ނަވީންގެ ހިތަށް އެރިއެވެ.\nދޮރު ހުޅުވީ އެވަގުތު އެތެރެއިން އައި އިނާއެވެ. އަދި އެދޮރުން އެތެރެއަށް ވަނީ ޒިޔާދެވެ. ހޮސްޕިޓަލަށް ކުރީރޭ އިނާ ބަލާދިޔަ ޒިޔާދެވެ. ޒިޔާދު ވަނުމާއެކު ޚާލިދު އާއި ޝީލާ އަވަހަށް ތެދުވެގެން ގޮސް ޒިޔާދުއަށް މަރުޙަބާ ކިޔެވެ. ހަމަ ނަވީނަށްވެސް ހިތިފަދައިން ނޫނީ އެއަށްވުރެވެސް އިހްތިރާމާއެކު މެހްމާންދާރީ އަދާކުރަން ފެށިތަން ނަވީން އިނީ ބަލާށެވެ.\nޒިޔާދު ފެނުމުން ބޮލަށް އުނދަގޫވެގެން އިނދެ ނަވީން އެނބުރި ބަލާލިއިރު ދެންމެ އަކު އޭނަގެ ވަށައިގެން ތިބި އެކަކުވެސް ނެތެވެ. އެ ބޮޑު ސިޓިންރޫމްގެ ސޯފާތަކުގައި އިނީ އޭނަ އެކަންޏެވެ. އޭނައެކޭ ނެތްމީހެއްފަދައޭ އިހްސާސް ކުރެވުނެވެ.\nހީވާގޮތުން އެންމެންވެސް މަޑުކޮށްލައިގެން ތިބީ ޒިޔާދު އަންނަން ދެނެވެ. އެކަމުގެ ހެއްކަކަށްވީ ޒިޔާދު އައިސް ސޯފާގައި ހަމަޖެހިލިތާ ފަސް މިނެޓްވެސް ނުވަނީސް ކާކޮޓަރިއަށް އައުމަށް ޝީލާ އައިސް ގޮވާލުމުންނެވެ. ރޭގެ ކެއުމަށެވެ.\nނަވީން އައުމުން ބޮޑު ތަޢާރަފަކަށް ދިއުމުގެ އިތުރުން ހުރިހާ ވާހަކައެއް ދެއްކިއިރު ޒިޔާދު އައުމުން އެކަކުވެސް ޒިޔާދުގެ ތަޢާރަފް ހޯދާކަށްވެސް ނޫޅެއެވެ. އަދި ނަވީނަށް ޒިޔާދުގެ ތަޢާރަފް ދޭކަށްވެސް ނޫޅެއެވެ. ކެއުމުގެ ތެރޭގައިވެސް އެކިއެކި ވާހަކަ އެންމެންވެސް ދެއްކިއެވެ. އެއިން ކޮންމެ ވާހަކައެއްގައި އޭނަވެސް ބައިވެރި ކުރެއެވެ. އެކަމަކު އެކަކުވެސް އެގޭގައި ޒިޔާދުގެ ހައިސިއްޔަތު އެނގިދާނެފަދަ އެކައްޗެއްވެސް ނުބުނެއެވެ.\nއެ އާއިލާގައި ޒިޔާދުގެ މަގާމަކީ ކޮބައިކަން ނޭނގުނު ކަމުގައި ވިޔަސް ނަވީނަށް އެނގުނު ހަގީގަތަކީ ޒިޔާދަކީ އެ އާއިލާއަށް ވަރަށް "މުހިއްމު" މީހެއް ކަމެވެ.\nއެހުރިހާ ކަމަކީވެސް އިނާގެ ކަންތަކެވެ. އިނާއަކީ އޭނަގެ ރައްޓެއްސަކަށް ވާތީ ޒިޔާދުއަކީ ކާކުކަން އޭނައަށް އެނގޭނެކަމަށް އެންމެންވެސް ނިންމައިގެން ތިބީކީ ނޫން ބާވައެވެ. ވެދާނެއެވެ.\nމޮޅުކެއުމަކަށްފަހު އެރޭ ނިމިގެން ނަވީން އެގެއިން ދާން ޖެހުނީ އެގެއަށް އައިއިރު ގެނައި ސުވާލުތަކަށްވުރެ ގިނަ ސުވާލުތައް ހިފައިގެންނެވެ.\nހަމަ އެންމެ ސަބަބަކާހެދިއެވެ.\nޒިޔާދު އަކީ ކާކުކަން ނޭނގޭތީއެވެ.\nއެނޫން ހުރިހާ ކަމެއްވެސް ރަނގަޅެވެ. އާއިލާގެ ފުރަތަމަ ބައްދަލުވުމުގައި އިނާއާއި ވާހަކަދައްކަން ވަގުތު ލިބޭނެކަމަށް އޭނަ އައީކީ އުއްމީދުކޮށްގެންވެސް ނޫންކަމަށްވާތީ އެކަމަކާއި އޭނަގެ ހިތަކަށް މާ ބޮޑު ތަދެއް ނުވެއެވެ. ނަމަވެސް ނަވީން އެގެއިން ދާންވީ ވަގުތު އައިސް ޖެހުމުން ވަދާޢުގެ ސަލާމްކުރަން އޭނައާއެކު ދޮރުކައިރިއަށް ދިޔައީ އިނާ އެކަންޏެވެ. ޒިޔާދުއަކީ އިނާގެ ކާކުތޯ އަހާލަން އެއަށްވުރެ މޮޅު އެހެން ފުރުޞަތެއް އޭނައަށް ނުލިބޭނެއެވެ. އެކމަކުވެސް ހިތްވަރެއް ނުލިބުނެވެ.\nތަޢުލީމާއި ވަޒީފާގެ ގޮތުން ކިތަންމެ ކުރީގައި ހުރި ކަމުގައިވިޔަސް އަންހެންކުދިންނާއެކު ހިތުގެ ހާލު ބުނެދިނުމާއި އެނގުމުގައި ޚުދު އޭނަގެ ވެސް ފިނޑި ސިފަތަކެއް ހުރިކަން އެރޭ ނަވީންއަށް ޔަގީން ވިއެވެ.\nPosted on 2010-11-05 19:55:04 | Report this Comment\nވ ވ ވ ވ ވ ވ ވ ސަޅި...ވ ވ ވ ވ ފުރިހަމަ....ހެހެހެހެހެ..ނަވީންވެސް ދެން ދޯ.....އުންމީދު ކުރަން އަވަހަށް އަނެއް ބައި ގެނެސްދޭނެ ކަމަށް.....\nPosted on 2010-11-05 21:27:20 | Report this Comment\nމި ވާހަކަ ހަބޭސް.. ކޮން އިރަކުން އަނެއްބައި އަޕްލޯޑު ކުރަނީ..؟؟ އަވަހައް ކުރައްޗޭ އިނގޭ..އަހުރެން މިހުރީ ވާހަކަ ކިޔާލާ ހިތުން ކެތްމަދުވެފަ...\nPosted on 2010-11-06 01:40:13 | Report this Comment\nވާހަކަ ވ ވ ވ ވ ފުރިހަމަ، އަނެއްބަޔަށް އިންތިޒާރު ކުރަން .................\nPosted on 2010-11-06 03:53:22 | Report this Comment\nPosted on 2010-11-06 14:16:57 | Report this Comment\nވަރަށް ސަޅި ވާހަކައެއް :)\nPosted on 2010-11-09 20:53:40 | Report this Comment\nދެން ކާކުތަ ޒިޔާދަކީ؟؟ ވާހަކަ ވ ވ ވ ވ ރީތި!\nPosted on 2010-11-09 23:07:33 | Report this Comment\nމި ވާހަކަވެސް ވ.ރީތި. ސޮފާ، ވާހަކަ ފޮތް ލިޔެފަ ނެރެންވީނު! މީ ހަމަ ހިޔާލެއް އިނގޭ. ނަހާ އައް ހަމަ ޔަގީން ސޮފާ، މީހުން ތެރޭގަ ވ.މަގްބޫލް ލިޔުންތެރިއަކައް ވާނެކަން. މިހާރުވެސް ކި ހާ މަގްބޫލް. މިހާރު ސޮފާއަކީ ރާއްޖެއިން ނަހާގެ އެންމެ ފޭވަރިޓް ވާހަކަ ލިޔުން ތެރިޔާ. އަސްލުވެސް ވ.ތަފާތު އަދި އެހާމެ މޮޅު ސޮފާގެ ވާހަކަތަކުގެ ސިފަކުރުންތައް. ބެސްޓް އޮފް ލަކް.\nފަތިސްތަރި: ޝުކުރިއްޔާ ނަހާ. ވަރަށް އުފާކޮށްފިން ނަހާގެ ތަޢުރީފަށް. ސޮފާވެސް ބޭނުން ފޮތްވެސް ލިޔަން. އެކަމަކު އަދި ހަމަ އެވަގުތު ނުޖެހެނީއޭ ބުނެވޭނީ.\nPosted on 2010-11-10 22:52:07 | Report this Comment\nސޮފާ............!!!! އަވަހައް3ވަނަ ބައި ނެރެބަލަ...ނަހާގެ ބަހައް އަހުރެންވެސް ތާއީދު..ސޮފާ އެކަހަލަ ޚިޔާލެއް ނުގެންގުޅެންތަ..؟؟\nފަތިސްތަރި: އެ ޚިޔާލު އަބަދުވެސް ގެންގުޅެން. މީގެ ވިއްސަކަށް އަހަރު ކުރީއްސުރެވެސް އެބަ ގެންގުޅެން. އެކަމަކު ވަގުތު ޖެހުނީމަނު ދޯ ކަމެއް ވާނީ. އެއީ މި ވާގޮތަކީ. އަދި ރަނގަޅުވާނެ އިރާދަ ކުރެއްވިއްޔާ.\nPosted on 2010-11-11 21:51:06 | Report this Comment\nmi vaahaka ves varah reethi, aslu vaahaka upload nuvaathy ve varah dhera,,varah kiyaa hiy veyy...heekuran varah avahah ehn baeh upload kuraane kamah! dhigu koh genes dhehchey!!\nފަތިސްތަރި: ސޮފާ ހީކޮށްގެން މި ހުންނަނީ ޗުއްޓީ ނިންމާފަ ކުރަން ކަމަށް. އެގޮތް ކަމުނުދާނެތަ؟\nPosted on 2010-11-12 15:57:24 | Report this Comment\nPosted on 2010-11-13 14:55:28 | Report this Comment\nހާދަ ލަހޭ...އަނެއްބައި އަވަސްކޮށްދީބަ...ވ ސަޅި ވާހަކަ\nPosted on 2010-11-20 18:01:01 | Report this Comment\nސޮފާ އަވަހަށް އަޕްލޯޑް ކޮށްދީ. ޗުއްޓީ ނިމޭއިރު މާލަސް ވާނެ.


Gaanoonu asaasee bunaa hallu nuhoadha, badhalu kuraa nama eyge beynumeh neh: Munavaru\nގާނޫނު އަސާސީ އިސްލާހު ކުރުން\n"ގާނޫނު އަސާސީގައި ބުނާ ހައްލު ނުހޯދައި ބަދަލު ގެންނަނަމަ އޭގެ ބޭނުމެއް ނެތް"\nޑރ. މުނައްވަރު: ގާނޫނު އަސާސީ އިސްލާހު ކުރުމަށް ދެކޮޅު\nގާނޫނު އަސާސީގައިވާ ގޮތަށް އަމަލު ނުކޮށް ކޮންމެ ފަހަރަކު ގާނޫނު އަސާސީ އިސްލާހު ކުރާނަމަ އޭގެ ބޭނުމެއް ނެތް ކަމަށް ކުރީގެ ބަންޑާރަ ނައިބު ޑރ. މުހައްމަދު މުނައްވަރު ވިދާޅުވެއްޖެ އެވެ.\nމުނައްވަރު މިހެން ވިދާޅުވިއިރު، ގާނޫނު އަސާސީއަށް ހަ ވަނަ އިސްލާހު ގެނައުމުގެ މަސައްކަތް މިހާރު ރައްޔިތުންގެ މަޖިލީހުން ވަނީ ފަށާފަ އެވެ. އެ އިސްލާހު ގެންނަނީ ލޯކަލް ކައުންސިލް އިންތިހާބު، ސިއްހީ ކުއްލި ނުރައްކަލުގެ ހާލަތް އޮތުމުން ނުބޭއްވި މިހާރު ތިބި ކައުންސިލަރުންގެ ދައުރު ހަމަވާތީ އެވެ.\nއިސްލާހު ގެންނަނީ އިންތިގާލީ މާއްދާއެއް އިތުރުކޮށް، މިހާރު ތިބި ކައުންސިލަރުންގެ ދައުރު، އިންތިހާބެއް ބޭއްވެންދެން ދެމިގެންދާ ގޮތަށެވެ.\nމުނައްވަރު އެކަމަށް އިޝާރަތް ކުރައްވާ މިއަދު ކުރެއްވި ޓްވީޓެއްގައި ވިދާޅުވީ ކަމެއް ދިމާވާ ކޮންމެ ފަހަރަކު ގާނޫނު އަސާސީގައި ބުނެފައިވާ ގޮތަށް އަމަލު ނުކޮށް ގާނޫނު އަސާސީއަށް ބަދަލު ގެންނަނަމަ، ގާނޫނު އަސާސީގެ ބޭނުމެއް ނެތް ކަމަށެވެ.\nމުނައްވަރު އެ އިޝާރާތް ކުރެއްވީ މި މައްސަލާގައި ސުޕްރީމް ކޯޓުން ހައްލެއް ނުހޯދުން ކަމަށް ބެލެވެ އެވެ. ކުރީގެ ދެ އުއްތަމަ ފަނޑިޔާރުން ވެސް ވަނީ އެފަދައިން ވާހަކަ ދައްކަވާފަ އެވެ. އެގޮތުން ކުރީގެ އުއްތަމަ ފަނޑިޔާރު އަހުމަދު ފާއިޒް ވިދާޅުވި ގޮތުގައި ވަގުތީ ހައްލެއް ހޯދުމަށް ގާނޫނު އަސާސީއަށް އިސްލާހު ގެންނަ ކޮންމެ ފަހަރަކު ވެސް އެ ދެވެނީ ދުސްތޫރީ ހަޔާތަށް ލޮޅުމެކެވެ. އަހުމަދު އަބްދުﷲ ޑރ. ދީދީ ވިދާޅުވި ގޮތުގައި މިހާރު މިއޮތީ ދުސްތޫރީ ޑިސްޕިއުޓެކެވެ. އެއަށް ބޭނުން ވަނީ ދުސްތޫރީ ހައްލެކެވެ.\nޑރ. ދީދީ ވިދާޅުވާ ގޮތުގައި، އިންތިހާބުތައް ބޭއްވުމުގެ ބާރު ގާނޫނު އަސާސީއިން އިލެކްޝަން ކޮމިޝަނަށް ޑެލިގޭޓްކޮށްފައިވާއިރު، އެ ބޭއްވުމުގައި ޑިސްޕިއުޓެއް އުފެދިއްޖެނަމަ، އެކަން ބެލުމުގެ ބާރު އޮތީ ސުޕްރީމް ކޯޓަށެވެ. ކޮންސްޓިޓިއުޝަނަލް ޑިސްޕިއުޓްތަކަށް ފަރުވާ ދިނުމުގެ ބާރު އޮތީ ސުޕްރީމް ކޯޓަކަށްކަން އެއީ ޝައްކެއް ވަސްވާހެއް ނެތް ފަދަ ސާފު ކަމެއްކަން ޑރ. ދީދީ ފާހަގަ ކުރައްވާފައިވެ އެވެ.\nނަމަވެސް މިހާރު އޮތް ސުޕްރީމް ކޯޓުން އެ ގޮތެއް ގަބޫލެއް ނުކުރި އެވެ. އެ ކޯޓުން މަޖިލީހަށް ދިން އިސްތިޝާރީ ލަފާގައި ބުނީ މި ހާލަތުގައި އޮތް ހަމައެކަނި ހައްލަކީ ގާނޫނު އަސާސީއަށް އިސްލާހު ގެނެއުން ކަމަށެވެ.\nއިސްތިޝާރީ ލަފާގައިވާ ގޮތުގައި ގާނޫނު އަސާސީގައި ވަކި ކަމެއް ނުވަތަ ވަކި އިންތިޒާމްތަކެއް ލިޔެފައިވާއިރު އެއަށް އަމަލު ކުރުމަކީ ލާޒިމް ކަމެކެވެ. މިހާރު ތިއްބެވި ކައުންސިލަރުންގެ އުމުރަކީ ތިން އަހަރު ކަމަށް ލިޔެފައިވާއިރު، އެ މުއްދަތު ހަމަ އެ މުއްދަތަށް ހަމަވާނެ އެވެ. އެ މުއްދަތު ބަދަލު ކުރެވޭނެ ހަމައެކަނި މަގަކީ ގާނޫނު އަސާސީއިން ބަދަލުކުރުމެވެ. ގާނޫނު އަސާސީގެ އެއްވެސް އަކުރެއް ނުވަތަ ފިއްޔެއް ވެސް ބަދަލު ކުރުމުގެ ބާރު ދައުލަތުގެ އެއްވެސް އިދާރާއަކަށް ލިބިދީފައިނުވާ ކަމަށެވެ. އެހެންކަމުން ވަކި މުއްދަތެއް ކަނޑައަޅާފައި އޮތް ބައެއްގެ މުއްދަތު އިތުރު ކުރުމަކީ މަޖިލީހަށް ގާނޫނަކުން ނުވަތަ ކޯޓަކަށް ހުކުމަކުން ކުރެވޭނެ ކަމެއް ނޫންކަން ހުސްނުއްސުއޫދު ފާހަގަ ކުރައްވާފައިވެ އެވެ.\nއެހެންވެ، ފަސް ފަނޑިޔާރުންގެ ލަފާފުޅަކީ، ގާނޫނު އަސާސީގެ 231 ވަނަ މާއްދާގެ ނައްސަށް ބަދަލު ގެނެސް ނޫންނަމަ، 13 ވަނަ ބާބުގެ ފަހަތަށް އިންތިގާލީ މާއްދާއެއް ހިމަނައިގެން، ހާލަތު ރަނގަޅު އިންތިހާބު ބޭއްވޭނެ ހާލަތެއް އައުމާ ހަމައަށް މިހާރު ތިބި ކައުންސިލަރުންގެ ދައުރު ދެމިގެންދާނެ ކަމަށް ލިޔުމަށެވެ. އެގޮތަށް ގާނޫނު އަސާސީ އިސްލާހު ކުރުމަށް މިރޭ ދަންވަރު ވޯޓަށް އަހާނެ އެވެ.\nރައްޔިތުންގެ މަޖިލިސް ސުޕްރީމް ކޯޓް ޝަރުއީ ދާއިރާ + ދިވެހިރާއްޖޭގެ ގާނޫނު އަސާސީ ގާނޫނު އަސާސީ އިސްލާހު ކުރުން ޑރ. މުހައްމަދު މުނައްވަރު


Nuva vana burin vettunu meehaku salaamayi vejje\nނުވަ ވަނަ ބުރިން ކާރެއް މައްޗަށް ވެއްޓުނު މީހާ ކާރުން ނުކުންނަނީ\nއެމެރިކާގެ ނިއު ޖާޒީގެ އުސް އިމާރާތެއްގެ ނުވަ ވަނަ ބުރިން ވެއްޓުނު މީހެއްގެ ފުރާނަ އާދަޔާހިލާފު ގޮތަކަށް ސަލާމަތް ވެއްޖެ އެވެ. މި މީހާ ވެއްޓި ޖެހުނީ އެ އިމާރާތުގެ ތިރީގައި ޕާކް ކޮށްފައި އޮތް ބީއެމްޑަބްލިޔުއެއްގެ މައްޗަށެވެ.\nމި ހާދިސާ ހިނގީ މިހިނގާ މި މަހުގެ ހަތް ވަނަ ދުވަހު އެވެ. މި މީހާ ވެއްޓިފައި އޮއްވާ ނަގާފައިވާ ފޮޓޯތައް މިހާރު ސޯޝަލް މީޑިއާގައި ދައުރުވަމުންދާއިރު މަންޒަރު ދުށް މީހުން ބުނީ ވައިކަފާފައި މަތިން އެއްޗެއް އައި އަޑަށް ބަލާލިއިރު އެމީހާ ވެއްޓެނީ އެވެ. އަދި އޭނާ ވެއްޓި ޖެހުނީ ކާރެއްގެ މަތީގައި ކަމަށެވެ.\nނިއު ޔޯކް ޕޯސްޓަށް މައުލޫމާތު ދެމުން އެ މަންޒަރު ވަރަށް ގާތުން ފެނުނު މީހެއް ކަމަށްވާ ކްރިސްޓީނާ ސްމިތު ބުނީ އެމީހާ ވެއްޓި ޖެހުމާއެކު ކާރު ވެސް އޮތީ ފުނޑުފުނޑުވެފަ އެވެ. އަދި ހަލާކުވެފައިވާ ކާރު ތެރޭން އެމީހާ ތެދުވެ އަތް އުފުލާލާފައި އެތާ ތިބި މީހުން ކައިރީގައި "ކިހިނެއްހޭ ވީ؟" އެހި ކަމަށެވެ.\n"ބޫމް ލާފައި ވަރަށް ބާރު އަޑުފައްގަނޑެއް އަހަންނަށް އިވުނީ. އަހަރެން އޭރު ހިޔެއް ނުކުރަން އެއީ މީހަކު ވެއްޓެނީ ކަމަކަށް. އެމީހާ ވެއްޓި ޖެހުމާއެކު ކާރުގެ ފަހަތު ދޮރުވެސް ބޮމެއް ގޮވިހެން ގޮވި. ދެން އެމީހާ ކާރު ތެރޭން ފުންމައިގެން ނުކުމެ ހަޅޭއްލަވަން ފެށީ. އޭނާގެ އަތް ވެސް އޮތީ އެނބުރިފަ. ހީވީ ފިލްމެއްގެ މަންޒަރެއް ކުރިމަތިން ސިފަވިހެން،" ސްމިތު ބުންޏެވެ.\nވެއްޓުނު މީހާ ތެދުވެ ހުރެގެން އެހެން މީހުންގެ އެހީތެރިކަމަށް އެދެން ފެށުމުން 911 އަށް ގުޅީ ވެސް އޭނާ ކަމަށް ކްރިސްޓީނާ ބުންޏެވެ. އިމަޖެންސީ ޓީމުން ވަރަށް އަވަހަށް އައިސް އެމީހާ ވަގުތުން ހޮސްޕިޓަލަށް ގެންގޮސްފައިވާއިރު އޭނާގެ ހާލު ވަރަށް ސީރިއަސް ކަމަށް އެމެރިކާގެ ނޫސްތަކުން ވަނީ ބުނެފަ އެވެ.\nއެމީހާ އަކީ އޭނާ ވެއްޓުނު އިމާރާތުގެ އެއްވެސް ތަނެއްގައި މަސައްކަތްކުރާ މީހެއް ނޫނެވެ. އެހެންވެ އޭނާ އެ ބިލްޑިންގަށް އަރައިގެން އުޅުނީ ކީއްވެކަމެއް އަދި ނޭނގެ އެވެ.


Thaareehee enme bodu Billiard mubaaraathah thayyaaru! - One Online\nތާރީހީ އެންމެ ބޮޑު ބިލިއާޑް މުބާރާތަށް ތައްޔާރު!\nއެމްޕީބީއޭ އިން މިއަހަރު ބޭއްވި9ބޯލް ޗެމްޕިއަންޝިޕްގެ ތެރެއިން -- ފޮޓޯ/ އެމްޕީބީއޭ\nއަންނަ މަހު ބޭއްވުމަށް ހަމަޖެހިފައިވާ ގައުމީ ބިލިއާޑް މުބާރާތަކީ މޯލްޑިވްސް ޕޫލް ބިލިއާޑް އެސޯސިއޭޝަން (އެމްޕީބީއޭ) އިން މުޅިން އަލަށް ބާއްވާ މުބާރާތެކެވެ. އެ މުބާރާތް ވެގެންދާނީ ރާއްޖޭގެ ތާރީހުގައި ބޭއްވޭ އެންމެ ބޮޑު ބިލިއާޑް މުބާރާތަށެވެ. އެންމެ ފޯރިގަދަ މުބާރާތަށެވެ.\nއެމްޕީބީއޭ އިން އަންނަނީ ރާއްޖޭގެ ތާރީހުގައި ބޭއްވޭ އެންމެ ބޮޑު މުބާރާތަށް ތައްޔާރުވުމުގެ މަސައްކަތް ފޯރިއާއެކު ކުރަމުންނެވެ. އެގޮތުން މުބާރާތުގައި ބައިވެރިވުމަށް ހުޅުވާލައި، ޓައިޓަލް ސްޕޮންސަރު ވެސް ވަނީ ހަމަޖައްސައިފައެވެ. ޓައިޓަލް ސްޕޮންސަރަކަށް ހަމަޖައްސާފައިވަނީ ލިޓަސްއެވެ.\n"ލިޓަސް ނޭޝަނަލް ބިލިއާޑް ޗެމްޕިއަންޝިޕް 2021"ގައި ހަ އިވެންޓެއް ކުރިއަށްދާނެއެވެ. އެއީ ޓީމު އިވެންޓާއި ފިރިހެން ފުރަތަމަ ޑިވިޝަނާއި ފިރިހެން ދެވަނަ ޑިވިޝަނާއި އަންހެން ޑިވިޝަނާއި ޑަބަލްސް އިވެންޓް އަދި މިކްސް ޑަބަލްސްއެވެ.\nއެ މުބާރާތުގައި ބައިވެރިވުމަށް ހުޅުވާލާފައިވަނީ މިއަދުން ފެށިގެން މިމަހުގެ 24 ވަނަ ދުވަހުގެ ރޭ 8:00ގެ ނިޔަލަށެވެ. މުބާރާތުގައި ބައިވެރިވުމަށް އެދޭ ފޯމު ނޭޝަނަލް ބިލިއާޑް ސެންޓަރުގެ ކައުންޓަރުން ލިބެން ހުންނާނެ ކަމަށް އެމްޕީބީއޭ އިން މައުލޫމާތުދެއެވެ.\nމުބާރާތަށް އެމްޕީބީއޭ އާއި ކުޅުންތެރިން ތައްޔާރު!\nއެމްޕީބީއޭ އިން ވަނީ އަންނަ މަހުގެ އެއްވަނަ ދުވަހުން ފެށިގެން 15 ދުވަހުގެ މުއްދަތަށް ކުރިއަށްގެންދާ އެ މުބާރާތަށް ވާން ޖެހޭ ހުރިހާ ތައްޔާރީތަކެއް ވާން ފަށައިފައެވެ. ތާރީހީ މުބާރާތެއް ކަމުން އެމްޕީބީއޭގެ އަމާޒަކީ އެ މުބާރާތަކީ ކާމިޔާބީ މުބާރާތަކަށް ހެދުމެވެ.\n"ވަން"އަށް މައުލޫމާތުދެއްވަމުން އެމްޕީބީއޭގެ ޖެނެރަލް ސެކްރެޓަރީ އަހުމަދު ޝަރީފް ހުސައިން ވިދާޅުވެފައިވާ ގޮތުގައި މުބާރާތުގެ ކޮންމެ އިވެންޓެއް ވެސް ވަރަށް ފުރިހަމަވާނެއެވެ. އެކަމަށް ކުރަން ޖެހޭ ހުރިހާ މަސައްކަތެއް އެސޯސިއޭޝަނުން ވަރަށް ފޯރީގައި ފަށާފައިވާ ކަމަށް ވެސް އޭނާ ވިދާޅުވިއެވެ.\nމުބާރާތުގައި އެތައް ކުޅުންތެރިންނެއް ބައިވެރިވެ، ހުނަރުވެރި ޒުވާން ކުޅުންތެރިންތަކެއް ފެންނާނެ ކަމަށް އެމްޕީބީއޭ އިން ދެކެއެވެ. މިހާރު އެ ކުޅުންތެރިން ވެސް އަންނަނީ މުބާރާތަށް ވާން ޖެހޭ ފަހުގެ ތައްޔާރީތައް ވަމުންނެވެ.\n"ކުޅުންތެރިން މިހާރު ވަނީ ޕްރެކްޓިސްތައް ފަށާފައި. ފިރިހެން ކުޅުންތެރިންގެ އިތުރުން އަންހެން ކުޅުންތެރިން ވެސް މި މުބާރާތަށް ވަރުގަދައަށް އެބަ ތައްޔާރުވޭ. ކުޅުންތެރިންނަށް ބޭނުންވާ އެއްބާރުލުން އެސޯސިއޭޝަނުން އަބަދުވެސް ދޭނެ ކަމުގެ ފުރިހަމަ ޔަގީންކަން އަރުވަން. އެސޯސިއޭޝަނުން އެދެނީ ވީހާވެސް ގިނަ ކުޅުންތެރިން މުބާރާތުގައި ބައިވެރިވެ، އެކުވެރި މާހައުލެއްގައި ވާދަވެރިކަން ދެއްކުން،" ޝަރީފް ވިދާޅުވިއެވެ.\nފިރިހެން ފުރަތަމަ ޑިވިޝަން ކުރިއަށްދާނީ 32 ކުޅުންތެރިން ހިމެނޭ ގޮތަށް9ބޯލްސް، ޑަބަލް އެލިމިނޭޝަން އުސޫލުންނެވެ. ފައިނަލް މެޗު ފިޔަވައި، އެ ޑިވިޝަންގެ ހުރިހާ މެޗެއް ކުޅުމަށް ހަމަޖެހިފައިވަނީ ރޭސްޓު7ފްރޭމްސްއަށެވެ. އަދި ފައިނަލް މެޗު ކުޅުމަށް ހަމަޖެހިފައިވަނީ ރޭސްޓު 11 ފްރޭމްސްއަށެވެ.\nއެ ޑިވިޝަންގައި ވާދަކުރެވޭނީ ނޭޝަނަލް ރޭންކިންގެ ގަދަ 32 ކުޅުންތެރިންނަށެވެ. ނަމަވެސް އޭގެން ކުޅުންތެރިޔަކު ބައިވެރިނުވާނަމަ، 32 ކުޅުންތެރިން ހަމަވަންދެން ރޭންކިންގެ ތަރުތީބުން ފުރުސަތު ދިނުމަށް ނިންމާފައިވެއެވެ.\nފިރިހެން ދެވަނަ ޑިވިޝަން ކުރިއަށްދާނީ9ބޯލްސް، ޑަބަލް އެލިމިނޭޝަން އުސޫލުންނެވެ. ފައިނަލް މެޗު ފިޔަވައި، އެ ޑިވިޝަންގެ ހުރިހާ މެޗެއް ކުޅުމަށް ހަމަޖެހިފައިވަނީ ރޭސްޓު7ފްރޭމްސްއަށެވެ. އަދި ފައިނަލް މެޗު ކުޅުމަށް ހަމަޖެހިފައިވަނީ ރޭސްޓު 11 ފްރޭމްސްއަށެވެ. ފުރަތަމަ ޑިވިޝަނަށް ކޮލިފައިނުވާ ކޮންމެ ކުޅުންތެރިޔަކަށް ވެސް ދެވަނަ ޑިވިޝަންގައި ބައިވެރިވެވޭނެއެވެ.\nއެ މުބާރާތަށް އެމްޕީބީއޭ އިން ވަނީ ހާއްސަ ގަވާއިދެއް އެކުލަވާލައިފައެވެ. އަދި އެ ގަވާއިދާ ހިލާފުވާ ކުޅުންތެރިން ނުވަތަ ޓީމުތައް ޖޫރިމަނާކުރުމަށް ވެސް ވަނީ ނިންމައިފައެވެ.\nޗެމްޕިއަން: 30،000 ރުފިޔާ\nރަނަރަޕް: 15،000 ރުފިޔާ\nތިންވަނަ: 7،500 ރުފިޔާ\nފިރިހެން ފުރަތަމަ ޑިވިޝަން\nޗެމްޕިއަން: 15،000 ރުފިޔާ\nރަނަރަޕް: 7،500 ރުފިޔާ\nތިންވަނަ: 5،000 ރުފިޔާ\nފިރިހެން ދެވަނަ ޑިވިޝަން\nޗެމްޕިއަން: 10،000 ރުފިޔާ\nރަނަރަޕް: 5،000 ރުފިޔާ\nތިންވަނަ: 3،000 ރުފިޔާ\nޗެމްޕިއަން: 5،000 ރުފިޔާ\nރަނަރަޕް: 2،500 ރުފިޔާ\nތިންވަނަ: 1،000 ރުފިޔާ\nއެމްޕީބީއޭ އިން މައުލޫމާތުދޭ ގޮތުގައި އެ މުބާރާތުގައި ބައިވެރިވުމަށް ހުޅުވާލި މުއްދަތު ހަމަވުމުން މުބާރާތުގެ ޝެޑިއުލްތައް އިއުލާންކުރާނެއެވެ. މުބާރާތުގައި ބައިވެރިވުމުގެ ސުންގަޑި ހަމަވުމުގެ ކުރިން ކުޅުންތެރިން އަދި ޓީމުތައް މުބާރާތުގައި ބައިވެރިވުމަށް އެމްޕީބީއޭ އިން އެދެއެވެ.\nގުޅޭ ޓެގު މޯލްޑިވްސް ޕޫލް ބިލިއާޑް އެސޯސިއޭޝަން ބިލިއާޑް ގައުމީ ބިލިއާޑް މުބާރާތް


SUS inn Maziya hifahattaifi - One Online\nމާޒިޔާއާއި ސަސް ވާދަކުރި މެޗުގައި ހަމްޕުއާއި ބެންޖޯ --- ފޮޓޯ/ އެފްއޭއެމް\nސަސްއިން މާޒިޔާ ހިފަހައްޓައިފި\nދިރާގު ޕްރިމިއާ ލީގުގައި ރޭ ސުޕަ ޔުނައިޓެޑް ސްޕޯޓްސް އިން ލީގުގައި ބަލި ނުވެ އޮތް އެންމެ ފަހުގެ ޗެމްޕިއަން މާޒިޔާ ހިފަހައްޓައިފިއެވެ.\nގައުމީ ފުޓުބޯޅަ ދަނޑުގައި ރޭ ކުޅުނު މެޗު 0-0 ގެ ނަތީޖާއަކުން ނިމިފައިވާއިރު، އެ ނަތީޖާއާއެކު މާޒިޔާ ލީގުގެ އެއް ވަނައިގައި އޮތީ ހަތް ޕޮއިންޓުގެ ލީޑަކާއެކު ގައެވެ. މާޒިޔާ އަށް 11 މެޗުން 25 ޕޮއިންޓް ލިބިފައިވާއިރު, ދެ ވަނައިގައި އޮތް ވެލެންސިއާ އަށް 10 މެޗުން ވަނީ 18 ޕޮއިންޓް ލިބިފައެވެ. ވެލެންސިއާ މި ހަފުތާގައި ކުޅެން އޮތީ އީގަލްސްއާ ދެކޮޅަށެވެ. އެކަމަކު އީގަލްސް އޭއެފްސީ ކަޕްގެ ކޮލިފައިންގައި ކުޅޭ މެޗު އޮތުމުން ވެލެންސިއާ އާ ކުޅެން އޮތް މެޗު ވަނީ ފަސްކޮށްފައެވެ.\nރޭގެ މެޗުން ލިބުނު ޕޮއިންޓާއެކު ސަސް ވަނީ ލީގުގެ ހަވަނައަށް ޖެހިލައިފައެވެ.\nމެޗު ފަށައިގެން މާޒިޔާ އިން މެދުތެރޭގައި ބޯޅަ ހިފަހައްޓައިގެން ރަނގަޅު ކުޅުމެއް ދައްކަމުންދިޔައިރު, ސަސްގެ އިން ވަނީ ފަހަތަށް ޓީމު ޖައްސައި ޕެކް ކޮށްފައެވެ. މާޒިޔާގެ ފުރަތަމަ ހަމަލާ އުފެއްދީ ހަމްޒާ މުހައްމަދު (ހަމްޕު) އެވެ. މެޗުގެ 17 ވަނަ މިނެޓްގައި އޭރިއާބޭރުން ހަމްޕު ޖެހި ޝޮޓް ދިޔައީ ހުރަސްދަނޑިމަތިންނެވެ. އޭގެ ފަހުން ހާފް ނިމުމުގެ ކުރިން މާޒިޔާ އަށް ލީޑު ނަގައިދޭން ޓީމުގެ ޖަޕާންގެ މިޑްފީލްޑަރު ޓަކާޝީ އޮޑަވާރާ (ޓަކާ) އަށް ރަނގަޅު ފުރުސަތެއް ލިބުނެވެ. އޭރިއާ ތެރެއިން ޓަކާ ފޮނުވާލި ބާރު ބޯޅަ ސަސްގެ ކެޕްޓަން އަބްދުالله ހަނީފް (ބެންޖޯ) ވަނީ ބްލޮކް ކޮށްފައެވެ.\nއޭގެ ހަތަރު މިނިޓް ފަހުން ސަސް އިން ވަނީ ލީޑު ނެގުމާ ގާތަށް ޖެހިލައިފައެވެ. ސަސްގެ ހާފްގެ ތެރެއިން އެ ޓީމުގެ ޖަޕާންގެ މިޑްފީލްޑަރު އެއިސޫކޭ މޯރީ މަތިމަތިން ނަގައިދިން ބޯޅަ މާޒިޔާގެ އޭރިއާ ބޭރުން ހޯދުމަށް ފަހު ސަސްގެ މޮރޮކޯ މިޑްފީލްޑަރު އަޖްނާން މުހައްމަދު ފޮނުވާލި ބޯޅަ އަމާޒުވީ ގޯލުގެ ދަނޑިއަށެވެ.\nދެވަނަ ހާފްވެސް ވަރުގަދަކޮށް ފެށީ މާޒިޔާއިންނެވެ. ނާއިޒް ހަސަން (ދާދު) ކުޅެން ނުކުތްތާ މާ ގިނައިރެއް ނުވެ އޭނާ އޭރިއާ ތެރެއިން ފޮނުވާލި ހަމަލާ ވަނީ ދަނޑިއަށްވެސް އަމާޒު ވެފައެވެ. އޭގެ ފަހުންވެސް މާޒިޔާއިން ހަމަލާތައް އުފައްދަން މަސައްކަތްތަކެއް ކޮށް، ގިނަ ވަގުތު ބޯޅަ ހިފަހައްޓައިގެން ކުޅެފައިވެއެވެ. އިބްރާހީމް މަހުދީ (ފޭދޫ އިއްބެ) ޖެހި ދެ ބޯޅަ އެއް ސަސްގެ އުޒްބެކިސްތާން ގޯލްކީޕަރު މިރުޒޮހިދު ވަނީ މަތަކޮށްފައެވެ.\nލީގުގައި ދެން މެޗެއް އޮންނާނީ މިރެއެވެ. އެއީ ދަ ގްރާންޑޭއާއި ގްރީން ބައްދަލުރާ މެޗެވެ.\nގުޅޭ ޓެގު ދިވެހި ޕްރިމިއާ ލީގު މާޒިޔާ ސްޕޯޓްސް އެންޑް ރެކްރިއޭޝަން ކްލަބު ސުޕަ ޔުނައިޓެޑް ސްޕޯޓްސް (ސަސް)


Rayi fulhi aai bulhalaa othee kon gulhumeh?\nރަތް ފުޅިއާާ ބުޅަލާ ކޮން ގުޅުމެއް؟\nރަތް ކުލަ ފުޅިއެއް ކައިރީ ބުޅަލެއް އޮށޯވެގެން-- ފޮޓޯ: ދަ ލޮޖިކަލް މޯލްޑިވިއަން (ފޭސްބުކް)\nމާލޭ ގޭގޭ ދޮރުމަތީ ކުލަ ކުލައިގެ ފުޅީ ބަހައްޓާފައި ހުންނަތަން ފެނޭ ހެއްޔެވެ؟ މީގެ ކުލަފުޅިތަކެއް މިހާރު ފެންނަތާ ދުވަސްކޮޅެއް ވެއްޖެ އެވެ. ސްކޫލްތަކުގެ ގޭޓް ދޮރުމަތީ އާއި، ގޭގޭ ދޮރުމަތީ ދެ ފަރާތުގައި ކުލަފުޅިތައް ބަހައްޓާފައި ހުންނައިރު ހީވަނީ ގޭ ދޮރުވާނެއް ހެންނެވެ. ރަތްކުލައިގެ ފުޅި އާއި، ރީނދޫ ފުޅި އަދި ނޫ ކުލައިގެ ފުޅިތައްވެސް ހުރެ އެވެ. އެކި އެކި ސައިޒުގަ އެވެ. އެންމެ ގިނައީ ފަސް ލީޓަރުގެ ފެން ހުސްކުރި ފުޅި އެވެ. މާފަންނަކަސް، ހެންވޭރަކަސް، ގަލޮޅަކަސް މީގެ ފުޅިއެއް ނެތް މަގެއް މިހާރު މާލޭގައި ނެތެވެ. ކޮންމެ ދެ މަގެއް ދޫކޮށް މީގެ ކުލަ ފުޅި އެއް ފެންނާނެ އެވެ.\nމިކަހަލަ ފުޅިތައް މާލެ ކައިރީ ހުޅުމާލެއިންވެސް ފެންނަތާ ދުވަސްކޮޅެއް ވެއްޖެ އެވެ. ހުޅުމާޅެ މަގުމަތީ ފީސަބީލިއްލާހިއަށް ބަހައްޓާފަ ހުރީ، ޕެޓްރޯލް ފުޅިތަކެއް ކަމަށްވެސް ބަޔަކު ހީކުރި އެވެ. އަދި، ޕެޓްރޯލް ކަމަށް ހީކޮށް ވަގުވަގަށް މި ފުޅިތައް ގެންދިޔަ މީހުންވެސް އެބަ ތިއްބެވެ.\nރަތް ކުލަ ފުޅިއެއް ސްކޫލެއްގައި ބަހައްޓާފައި-- ފޮޓޯ: ދަ ލޮޖިކަލް މޯލްޑިވިއަން (ފޭސްބުކް)\nމި ކާކުލަފުޅީގެ ސިއްރަކީ ކޮބައިތޯ ދެތިން މީހެއް ކައިރީ އެހުމުން ބުނީ އެއީ ބުޅާ ފައްސަން ބަހައްޓާފައި ހުރި އެއްޗެއް ކަމަށެވެ. ކުލަ ފުޅި ފެނުމުން ބުޅާތައް ބިރުން ދާނެ ކަމަށާއި، ގޭގޭ ދޮރުމައްތި އަދި ގޯތިތެރެ ނަޖިސް ނުވާނެ ކަމަށް ޔަގީން ކޮށް ކަށަވަރުކޮށްދިން މީހުންވެސް ވަރަށް ގިނަ އެވެ.\nބުޅާ ފައްސަންވެސް ދިވެހިން މިއޮތީ މުޅިން އާ ގޮތެއް ހޯދާފަ އެވެ. މިއީ މުޅިން އާ ވައްތަރެއްގެ ޖާދުލެކެވެ! ރަށްރަށުގެ، ގޯތި ތެރޭގަ އާއި ދަނޑުތަކުގައި ސީޑީ އެލުވާފައި ހުންނަތަން ކުރިން ފެނެ އެވެ. މި ކުލަފުޅީގެ ބިރުވެރިކަން ބުޅަލަށް ދައްކަން ފެށުނީ ދާދި ފަހުންނެވެ. މާލެ، އަދި ހާއްސަކޮށް ހުޅުމާލޭގައި ބުޅާ އުޅޭ މިންވަރު، ކުރިއާ ބަލާފައި މިހާރު ގިނަ ކަމުން ކަމަށްވެސް ވެދާނެ އެވެ. ބުޅަލުގެ "އުނދަގުލުން" ސަލާމަތްވުމަށް ދިވެހިން މި ގެންގުޅޭ އުކުޅުން ހަގީގަތުގައި ބުޅާ ފެއްސޭނެ ހެއްޔެވެ؟\nބުޅަލަކީ "ކަލާ ބްލައިންޑް" އެއްޗެއް؟!\nބުޅާ ފައްސަން ބަހައްޓާފައި ހުރި ފުޅިތަކަށް ހުންނަނީ ކުލަ އަޅާފަ އެވެ. އެންމެ ގިނައިން ފެންނަނީ ރަތް ކުލައިގެ ފުޅި ތަކެވެ. ކުލަ ފުޅިތައްދެކެ ބުޅާ ބިރުގަންނާނެ ކަމަށް އެތައް ބަޔަކު ބުންޏަސް ބުޅަލަށް އަސްލު ފެންނާނީ އަހަރުމެންނަށް ކުލަ ފެންނަ ގޮތަށް ވުރެ ތަފާތު ކޮންނެވެ. ބައެއް ދިރާސާތައް ބުނާގޮތުގައި ބުޅަލައް ކުލަ ފެނުމުގައި އިންސާނުންނާ ވަރަށް ބޮޑު ތަފާތުތަކެއް ހުރެ އެވެ. ނޫކުލަ އާއި ފެހި ކުލަ ރީއްޗަށް ފެންނަ އިރު، ރަތް ކުލަ އާއި ފިޔާތޮށި ކުލަ ފެންނަނީ ކުޑަކޮށް ފަނޑު ކޮންނެވެ. އެހެންކަމުން، ކުލަ ފުޅި، ހާއްސަކޮށް ރަތް ފުޅި ބެހެއްޓުމުގެ ބޭނުމެއް އެބަ އޮތް ހެއްޔެވެ؟\nރާއްޖެ ނޫނަސް އެހެން ގައުމުތަކުގައިވެސް މީގެ ކުލަ ފުޅި ބަހައްޓަ އެވެ. ޖަޕާނާއި ޗައިނާގައި ބަހައްޓަނީ ނޫ ކުލަ ފުޅި އެވެ. ޖަޕާނުގެ މީހުން ބުނާ ގޮތުގައި ފެން ކުލަ ފުޅި އަވީގައި ބެހެއްޓުމުން، "ރިފްލެކްޝަން" އެއް އުފެދި އެ ފުޅި ކައިރިއަށް އަންނަ ބުޅަލަށް އޭގެ ސިފަ ފެންނާނީ އަސްލަށް ވުރެ ބޮޑުކޮށް ކަމަށެވެ. އަދި އެހެން ފެނުމުން، ބިރުގަންނާނެ ކަމަށްވެސް ޖަޕާނުގެ ބައެއް މީހުން ބުނެފައި ވެ އެވެ. ޖަޕާނުގައި މިކަން ކުރާތާ މިހާރު އެތައް އަހަރެއް ވެއްޖެ އެވެ. ދިވެހިން މިކަން ކުރަން ފަށައިގެން މިއުޅެނީ އަދި އިހަކަށް ދުވަހު އެވެ.\nމިކަހަލަ ފުޅިތައް ބަހައްޓާފައި ހުރުމުން އެ ފުޅި ކައިރިއަށް ބުޅާ ނާންނާނޭ ބުނެ ސޯޝަލް މީޑިއާގައިވެސް މި ވާހަކަ ބަޔަކު ހިއްސާ ކުރި އެވެ. ޖަވާބުގައި ކުލަ ފުޅި އެއް ކައިރީ ބުޅަލެއް ހަމަޖެހިލައިގެން އޮތް ފޮޓޯ އެއް މީހަކު ފޮނުވާ އެ ޕޯސްޓަށް ޖޯކުވެސް ޖަހާލި އެވެ. އަދި ސޯޝަލް މީޑިއާ މެދުވެރިކޮށް މީހުން ބުނާ ގޮތުގައި، ފުޅި ބެހެއްޓުމުން ބުޅާ ކުލަ ފުޅި ކައިރިއަށް އަންނަ މިންވަރު އަދި މާ ބޮޑެވެ.\nބޭރު ގައުމުތަކުގައިވެސް މިކަމާ ދެބަސްވާ މީހުން އުޅެ އެވެ. މިކަމާ ގުޅުންހުރި އެއްވެސް ބޮޑު ތަހުގީގެއް އަދި ކުރެވިފައި ނުވާއިރު، ޖަނަވާރު ބަލަހައްޓާ މީހުން ބުނަނީ މިއީ ހަމަޖެހޭ ވާހަކަތަކެއް ނޫން ކަމަށެވެ. މި ކުލަ ފުޅީގެ ސަބަބުން ބުޅާ ކައިރި ނުވެ، އެތަން ނަޖިސް ނުކުރާނެ ކަމަށް އެއްބަޔަކު ބުންޏަސް، މިކަމާ ހިޔާލު ތަފާތުވާ މީހުން ބުނަނީ މިއީ ހަމަ ހުސް ފުލޯކު\nވާހަކަ ކަމަށެވެ. އެއްބަޔަކު ކުރީމައި އަނެއްބަޔަކު ކުރާ އުސޫލުން ކަން ކުރަނީ އެވެ.


މައުލޫމާތު ހާމަ ކުރުމުގެ ރަންވަނައާއި މީޑިއާއަށް ދޭ އެވޯޑު މިއަހަރު ނުދޭން ނިންމައިފި – Dhuvas Online\nއިންފޮމޭޝަން ކޮމިޝަނާ އޮފީހުގެ ބައްދަލލުވުމެއް --\nމައުލޫމާތު ހާމަ ކުރުމުގެ ރަންވަނައާއި މީޑިއާއަށް ދޭ އެވޯޑު މިއަހަރު ނުދޭން ނިންމައިފި\n10 ސެޕްޓެމްބަރ 2020\nއިންފޮމޭޝަން ކޮމިޝަނަރުގެ އޮފީހުން ދޭ އެވޯޑުތައް މިއަހަރު ނުދޭން ނިންމައިފި އެވެ.\nއިންފޮމޭޝަން ކޮމިޝަނަރުގެ އޮފީސް (އައިކޮމް) އިން ދޭ އެވޯޑުތައް މިއަހަރު ނުދޭން ނިންމީ ކޯވިޑް-19 އާއި ގުޅިގެން ކަމަށެވެ. އެ އިދާރާއިން ބުނީ މިއަހަރު މި އެވޯޑުތައް ނުދޭން ނިންމި ނަމަވެސް އަންނަ އަހަރުން ފެށިގެން ގަވައިދުން އެވޯޑު ދިނުމަށް ހަމަޖެހިފައިވާ ކަމަށެވެ.\nއިންފޮމޭޝަން ކޮމިޝަނަރުގެ އޮފީހުން ހާއްސަ ތިން އެވޯޑެއް ދޭން ހަމަޖައްސާފައިވެ އެވެ. އޭގެ ތެރޭގައި ހިމެނެނީ މައުލޫމާތު ހާމަ ކުރުމުގެ ރަންވަނަ އެވޯޑާއި، އެންމެ ހިދުމަތްތެރި އިންފޮމޭޝަން އޮފިސަރުގެ އެވޯޑުގެ އިތުރުން މައުލޫމާތު ހާމަކުރުމުގައި އެންމެ ފާހަގަކޮށްލެވޭ މީޑިއާގެ އެވޯޑެވެ.\nމީގެ ތެރެއިން މައުލޫމާތު ހާމަ ކުރުމުގައި އެންމެ ފާހަގަ ކޮށްލެވޭ މީޑިއާގެ އެވޯޑަކީ މިއަހަރު އަލަށް ދޭން ފަށަން ނިންމާފައި އޮތް އެވޯޑެކެވެ.\nމިއެވޯޑުތަކަކީ ގާނޫނު އަސާސީގެ ދެ ވަނަ ބާބުގައި ކަނޑައަޅާފައިވާ އަސާސީ ހައްގުތަކުގެ ތެރޭގައި، މާއްދާ 29 އަށް އެކަށައަޅާފައިވާ ހައްގު މައުލޫމާތު ހޯދައި، ލިބިގަތުމުގެ ހައްގުތައް ލިބިދޭކަން ކަށަވަރުކޮށް އެ މަސައްކަތަށް ހިތްވަރު ދިނުމަށް ދޭ އެވޯޑެކެވެ. މި އެވޯޑު ދޭން ފަށާފައިވަނީ 2016 ވަނަ އަހަރު އެވެ.\nރާއްޖެއިން ކޯވިޑް-19 އަށް ޕޮސިޓިވްވި މީހުންގެ އަދަދު 10،000 އަށް\nސައުދީ ރަސްގެފާނަށް އީރާނުން ހޫނު ރައްދެއް ދީފި


Audit offeehah 64 million rufiya ge budget eh majileehun faas koffi | Mihaaru\nރައްޔިތުންގެ މަޖިލިހުގެ މާލިއްޔަތު ކޮމިޓީގައި އޮޑިޓް އޮފީހުގެ އިސް ބޭފުޅުން ބައިވެރިވެވަޑައިގަންނަވަނީ. --- ފޮޓޯ: މިހާރު\nއޮޑިޓް އޮފީހަށް 64 މިލިިއަން ރުފިޔާގެ ބަޖެޓެއް މަޖިލިހުން ފާސްކޮށްފި\n28 އޮކްޓޯބަރ 2019 - 14:283comments\nއޮޑިޓަ ޖެނެރަލް އޮފީހަށް އަންނަ އަހަރަށް 64 މިލިއަން ރުފިޔާގެ ބަޖެޓެއް ރައްޔިތުންގެ މަޖިލީހުގެ މެމްބަރުންގެ އިއްތިފާގުން މިއަދު ފާސްކޮށްފި އެވެ.\nމަޖިލިހުގެ ޖަލްސާގައި މާލިއްޔަތު ކޮމެޓީގެ ރިޕޯޓަށް ބަދަލު ނުގެނެސް، އޮޑިޓް އޮފީހުގެ ބަޖެޓް ފާސްކުރީ ހާޒިރުވެ ތިއްބެވި 82 މެމްބަރުންގެ އިއްތިފާގުންނެވެ.\nއޮޑިޓަ ޖެނެރަލް އޮފީހުގެ ބަޖެޓް ކަނޑައެޅުމުގެ މަސައްކަތަކީ މާލިއްޔަތު ކޮމެޓީގެ ޒިންމާއެކެވެ. އަދި ކޮންމެ އަހަރަކު ވެސް އޮޑިޓް އޮފީހުން އެ އަހަރަކަށް ލަފާކޮށް ބަޖެޓް ހުށަހަޅަނީ އެ ކޮމެޓީއަށެވެ. އޮޑިޓަ ޖެނެރަލްގެ އޮފީހުން ބަޖެޓުގެ ގޮތުގައި ބޭނުންވާކަން ހާމަކޮށްފައި ވަނީ ވެސް މަޖިލިހުން ފާސްކުރި އަދަދެވެ.\nމި އަހަރަށް އޮޑިޓް އޮފީހަށް ދިނީ 50 މިލިއަން ރުފިޔާގެ ބަޖެޓެކެވެ.\nއޮޑިޓް އޮފީހުގެ މަސައްކަތްތަކަކީ ދައުލަތުގެ ހުރިހާ މުއައްސަސާތަކާއި ސަރުކާރު ހިއްސާވާ ކުންފުނިތައް އޮޑިޓް ކުރުމުގެ ޒިންމާ އަދާ ކުރާ އޮފީހެވެ.\nއޮޑިޓް އޮފީހުގެ އަންނަ އަހަރުގެ ބަޖެޓުގެ ތެރެއިން މައިގަނޑު ހަރަދުތަކުގެ ތެރެއިން އެންމެ ބޮޑު ހޭދައެއް ކުރަނީ މުވައްޒަފުންގެ މުސާރަ އާއި އެހެނިހެން އިނާޔަތްތަކަށެވެ. އެގޮތުން މުވައްޒަފުންގެ މުސާރަ އާއި އެހެނިހެން އިނާޔަތްތަކަށް 43 މިލިއަނަށް ވުރެ ގިނަ ރުފިޔާ ހަރަދު ކުރާނެ އެވެ.\nSaudi ge safeeru Khalee OIC ge safeerakah hamajassanee\nމިއަދުގެ ޖަލްސާގައި ވަނީ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެނައުމުގެ ބިލް މަޖިލިހަށް ބަލައިގެންފަ އެވެ. އަދި ކައުންސިލްތަކުގެ ދައުރު ތިން އަހަރުން ފަސް އަހަރަށް ބަދަލު ކުރަން ގާނޫނުއަސާސީ އަށް ހުށަހެޅި އިސްލާހު ވެސް މަޖިލިހަށް ވަނީ ބަލައިގެންފަ އެވެ. އަދި މަޖިލިހަށް ހުށަހެޅި ބައެއް ގަރާރުތައް ވަނީ ބަލައިގަނެ ކަމާ ގުޅޭ ކޮމިޓީތަކަށް ފޮނުވައިފަ އެވެ.\nމީގެއިތުރުން ސައުދީ އަރަބިއްޔާގައި ހުންނަވާ ސަފީރު މުހައްމަދު ޚަލީލް، އޮގަނައިޒޭޝަން އޮފް އިސްލާމިކް ކޮންފަރެންސް (އޯއައިސީ)ގެ ވެސް ސަފީރަކަށް ހަމަޖައްސަން މަޖިލިހުން ވަނީ ރުހުން ދީފަ އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން މަޖިލީހުގެ މާލިއްޔަތު ކޮމިޓީ އޮޑިޓާ ޖެނެރަލް އޮފީސް އޮޑިޓާ ޖެނެރަލް އޮޑިޓް އޮފީހުގެ ބަޖެޓް\nއޮޑިޓް އޮފީހަށް 52 މިލިއަން ރުފިޔާގެ ބަޖެޓެއް\nއޮޑިޓް އޮފީހަށް 50 މިލިއަން ރުފިޔާ ކަނޑައަޅައިފި\nއޮޑިޓް އޮފީހަށް 50 މިލިއަން ރުފިޔާ ދޭން ނިންމައިފި


އިސްލާމް ދީނުގެ ފެށުމަކީ ކޮބައިތޯ ސުވާލުކޮށްފިނަމަ ޖަވާބަކީ އިސްލާމް ދީނުގެ ފެށުމަކީ ޖިބްރީލްގެފާނު ރަސޫލް (ޞޢވ) ހިރާ ފަރުބަދައިގެ ހޮހޮޅައިގައި އިންނަވަނިކޮށް ވަޙީ އާއިގެން ވަޑައިގެން "އަލްޢަލަޤް" ސޫރަތް ބާވައިލެއްވެވުމެވެ.\nނަމަވެސް މީސްތަކުންގެ މެދުގައި އިސްލާމްދީން ފެށިގެން އައީ އަންހެން ބޭކަނބަލަކު ވަރަށް ލޯބިން، ވަރަށް އޯގާތެރިކަމާއިއެކު "އަހުރެން ތިބާއަށް އިތުބާރުކުރަމެވެ! އަހުރެން މިހުރީ ތިބާ އާއިއެކުގައި" ކަމަށް ވިދާޅުވުމެވެ. އެހެނީ އެހެނީ އިސްލާމް ދީން މިބިންމަތީގައި ފެށިގެން އައީ އިސްލާމް ދީނަށް2ހަމަވުމުންނެވެ.2ހަމަވީ އެކަމަނާ އެހެން ވިދާޅުވުމުންނެވެ. ރަސޫލް (ޞޢވ) ގެ ރަސޫލްކަން ޤަބޫލްފުޅުކުރެއްވެވުމުންނެވެ.\nމިދައްކަނީ ރަސޫލް (ޞޢވ) އަށް ފުރަތަމަ ވަޙީ ބާވައިލެއްވެވުމުން އެކަމުގެ ވާހަކަ ޚަދީޖަތުގެފާނަށް ރަސޫލް (ޞޢވ) ޙަދީޘްފުޅު ކުރެއްވެވުމުން އެކަމަނާ އިތުރު އެއްވެސް ސުވާލެއް ނުކުރައްވަވައި އެކަން ޤަބޫލުކުރައްވަވައި އިސްލާމްވެވަޑައިގެންނެވިވާހަކައެވެ. ރަސޫލް (ޞޢވ) ހިތްވަރުފުޅު ދެއްވެވި ވާހަކައެވެ. އެންމެ ފުރަތަމަ އިސްލާމްކަން ޤަބޫލުފުޅު ކުރެއްވެވި ބޭކަނބަލަކަށް އެކަމަނާ ވެވަޑައިގެންނެވި ވާހަކައެވެ. ރަސޫލް (ޞޢވ)ގެ ފަހަތްޕުޅުން ފުރަތަމަ އިސްލާމްވެވަޑައިގަތީ އެކަމަނާކަމުގެ ވާހަކައެވެ.\nހަމައެއާއިއެކު މިއުނަމަތުގެ މައިކަމަނާކަމުގެ ޝަރަފް ލިބިަޑައިގެންފައިވަނީ ޢައިޝަތުގެފާނަށެވެ. އިސްލާމް ދީނުގެ ކަންތައްތައް މީސްތަކުންނަށް ފުރިހަމައަށް އެނގިގެން އައީ އެކަމަނާގެ ސަބަބުންނެވެ.\nއިސްލާމް ދީނުގައި މިފަދަ މަތިވެރި މަޤާމެއް އަންހެނުންނަށް ދެވިފައިވަނިކޮށް އިސްލާމް ދީނުގައި އަންހެނުންނަށް އެއްވެސް މަޤާމެއް ނެތް ކަމަށާއި އިސްލާމް ދީނަކީ އަންހެނުން ނިކަމެތިކުރާ ދީނެއް ކަމަށް ބުނުމުން އެވާހަކަތައް ޤަބޫލުކުރާނީ ބުއްދި ސަލާމަތުން ހުރި ކާކުހެއްޔެވެ؟


REPORT: Barulamaany nizaamaky koba? - Dhiyares\nބަރުލަމާނީ ނިޒާމަކީ ކޮބާ؟\nކުރީގެ ރައީސް ނަޝީދު އަދި ކުރީގެ ރައީސް ޔާމީން.\nބަރުލަމާނީ ނިޒާމުގެ ވާހަކަ މިދުވަސްކޮޅު އަނެއްކާވެސް ވަރަށް ގަދައަށް ދެކެވެމުން އެބަދެއެވެ. މީގެ ކުރިން ދިވެހިރާއްޖޭގައި ބަރުލަމާނީ ނިޒާމަށް ވެރިކަން ކުރިއެވެ. ނަމަވެސް ދިވެހިރާއްޖެ ރަސްކަމަކުން ޖުމުހޫރިއްޔަތަކަށް ބަދަލުވިފަހުން އެ ނިޒާމަކަށް ވެރިކަން ނުކުރެއެވެ. މިހާރު އަމަލު ކުރަމުން މިދާ ޤާނޫނު އަސާސީ އެކުލަވާއިރު، ރައްޔިތުންގެ މެދުގައި ފެންނަ ނުފެންނަ ވޯޓެއް ނަގައި، ރާއްޖޭގައި ވެރިކަން ކުރާނީ ރިޔާސީ ނިޒާމަކުން ކަމަށް ނިންމުނެވެ.\nބަރުލަމާނީ ނިޒާމެއްގެ ވާހަކަ ދެކެވޭއިރު އެއީ ކިހިނެއް މަސައްކަތް ކުރާ ނިޒާމެއްކަން އެނގުމަކީ މުހިންމު ކަމެކެވެ. ރާއްޖޭގެ ސިޔާސީ ކަންކަމަކީ ވަރަށް އަވަސް އަވަހަށް ބަދަލުވާ އެއްޗެއް ކަމުން، މާދުރު ނޫން މުސްތަޤުބަލެއްގައިވެސް ބަރުލަމާނީ އަދި ރިޔާސީ ނިޒާމުން ކުރެ ނިޒާމެއް ހިޔާރު ކުރަން ރައްޔިތުން ވޯޓު ލާން ނުޖެހޭނެ ކަމެއް ނޭނގެއެވެ. އެހެން ކަމުން، ބަރުލަމާނީ ނިޒާމު މަސައްކަތް ކުރާ ގޮތް ވީހާވެސް ތިލަކޮށް ގެނެސް ދެވޭތޯ ބަލާނަމެވެ.\nބަރުލަމާނީ ނިޒާމެއްގައި ސަރުކާރުގެ އެންމެ އިސް ފަރާތަކަށް ހުންނާނީ ބޮޑުވަޒީރެކެވެ. ބޮޑު ވަޒީރު ސަރުކާރު އެކުލަވާލާނީ ޤާނޫނު ހަދާ މަޖިިލިހުގެ މެމްބަރުންގެ ތެރެއިންނެވެ. ސަރުކާރެއް އެކުލަވާލަން ފުރުސަތު ލިބޭނީ، މަޖިލީހުގައި މެޖޯރިޓީ ލިބޭ ޕާޓީއަށެވެ. ނުވަތަ އެއްވެސް ބަޔަކަށް މެޖޯރިޓީ ނުލިބިއްޖެނަމަ، ކޯލިޝަނެއް އެކުލަވާލައި އެ ކޯލިޝަނަކަށެވެ. ބޮޑު ވަޒީރަކަށް ވާނީ މެޖޯރިޓީ ލިބޭ ޕާޓީގެ ނުވަތަ ކޯލިޝަނުގެ ލީޑަރަށެވެ. ކެބިނެޓު މިނިސްޓަރުންގެ ގޮތުގައި ތިބޭނީ މަޖިލީސް މެމްބަރުންނެވެ.\nރިޔާސީ ނިޒާމުތަކުގައި އާންމުކޮށް ދައުލަތުގެ އިސްވެރިޔާ އާއި ސަރުކާރުގެ އިސް ވެރިޔާގެ މަޤާމުވެސް ފުރުއްވާނީ އެއްބޭފުޅެކެވެ. ނަމަވެސް ބަރުލަމާނީ ނިޒާމެއްގައި ދައުލަތުގެ އިސްވެރިޔާ އާއި ސަރުކާރުގެ އިސް ވެރިޔާ ތަފާތުވާނެއެވެ. ކުރިންވެސް ދެންނެވި ފަދައި ސަރުކާރުގެ އެންމެ އިސްފަރާތަކަށް ބަރުލަމާނީ ނިޒާމެއްގައި ވާނީ ބޮޑުވަޒީރެވެ. އަދި ދައުލަތުގެ އިސްވެރިޔާއަށް ވާނީ ޤައުމުގެ ރައީސެވެ. ނުވަތަ ރަސްގެފާނު އެހެން ނޫނީ ރާނީއެވެ.\nޔޫރަޕުގައި ބަރުލަމާނީ ނިޒާމަށް ވެރިކަން ކުރާ ވަރަށް ގިނަ ޤައުމުތަކުގައި ދައުލަތުގެ އެންމެ އިސްވެރިންނަށް ތިބެނީ ރަސްކަލުންނާއި ރާނީންނެވެ. ޔޫރަޕުގަވެސް އަދި ދުނިޔޭގައިވެސް އެންމެ ދުވަސްވީ ބަރުލަމާނީ ވެރިކަން އޮންނަ ޤައުމުކަމަށްވާ އިނގިރޭސިވިލާތުގައި ވެސް ދައުލަތުގެ އެންމެ އިސް ވެރިއަކީ ރާނީއެވެ. ދެކުނު އޭޝިއާއަށް ބަލާއިރު ދިވެހިރާއްޖެ ފިޔަވާ އެހެން ހުރިހާ ޤައުމެއްގައިވެސް އޮންނަނީ ބަރުލަމާނީ ނިޒާމެވެ. ފަހަރެއްގައި އިނގިރޭސީންގެ އިސްތިއުމާރުގެ ދަށުގައި އެ ހުރިހާ ޤައުމެއްހެން އޮތުމުން ވީގޮތެއް ކަމުގައިވެސް ވެދާނެއެވެ.\nބަރުލަމާނީ ނިޒާމުގައި ދައުލަތުގެ އިސްވެރިއެއްގެ ގޮތުގައި ހުންނަވާ ރަސްގެފާނަށް ނުވަތަ ރައީސަކަށް މާބޮޑު ބާރުތަކެއް ނޯވެއެވެ. އޮތަސް އޮންނަނީ ވަރަށް ރަމްޒީ ބާރުތަކެވެ. މިގޮތުން އަލަށް އުފައްދާ ޤާނޫނުތައް ތަސްދީޤު ކުރުމާއި، ޤައުމީ ބަންދު ދުވަސްތައް ކަނޑައެޅުމާއި، ދައުލަތުގެ ނަމުގައި އަރުވާ އެކިއެކި އިއްޒަތާއި ޝަރަފު އެކި ފަރާތްތަކަށް އެރުވުމާއި، ބައެއް ކަހަލަ ކުށްތަކަށް މާފުދީ އަދަބު ލުއިކޮށްދިނުން ފަދަ ކަންކަން ހިމެނެއެވެ. އެކިއެކި ޤައުމުތަކުގައި ދައުލަތުގެ އިސްވެރިއަކަށް ހުންނަ ފަރާތުގެ ބާރު އޮންނަނީ އެކި މިންވަރަށެވެ. ތުރުކީ، ރަޝިޔާ އަދި ކައިރިން ބަލާނަމަ ސްރީލަންކާ ފަދަ ޤައުމުތަކުގައި މަޤާމުގައި ތިއްބަވާ ބޭފުޅުންގެ ގޮތުން މިކަންތައް ތަކަށް ބަަދަލު އާދެއެވެ. މިސާލަކަށް ރަޝިޔާގައި އޮންނަނީ ބަރުލަމާނީ ނިޒާމެއް ކަމަކު، ހަގީގަތުގައި އެ ޤައުމުގެ ވެރިކަން ކުރައްވަނީ ޤައުމުގެ ރައީސް ވްލަޑްމިރް ޕުޓިންއެވެ. އެހެން ކަމުން މި ނިޒާމުވެސް ހުރިހާ ޤައުމެއްގައި އެއްގޮތަކަށް މަސައްކަތް ނުކުރާކަން ފާހަގަކޮށްލަން ޖެހެއެވެ.\nރިޔާސީ ނިޒާމުގައި ސަރުކާރުގެ އެންމެ އިސްވެރިޔާ ހޮވާނީ އާންމު ގޮތެއްގައި ސީދާ ރައްޔިތުންގެ ވޯޓަކުންނެވެ. ރާއްޖޭގައިވެސް އަމަލު ކުރަނީ މިގޮތަށެވެ. ނަމަވެސް ބަރުލަމާނީ ނިޒާމެއްގައި ބޮޑުވަޒީރަކީ، މަޖިލީހުގެ މެޖޯރިޓީ ލިބޭ ޕާޓީގެ ލީޑަރުކަމަށްވުމުން، ސީދާ އެ މީހާއަށް ވޯޓު ދޭނީ، އެ މީހާ މަޖިލީހަށް ހޮވުނު ދާއިރާގެ މީހުންނެވެ. މިހެން ނިޒާމުގައި އޮތުމުން ބައެއް ފަހަރު، ވެރިކަމަށް އަންނަނީ ވަކި މީހެއްގެ މަޤްބޫލުކަމަށްވުރެ ސިޔާސީ ޕާޓީއާއި ޕާޓީގެ ސިޔާސަތުގެ މަޤްބޫލުކަމުގެ ސަބަބުންކަމަށް ހީވެދާނެއެވެ. ނަމަވެސް ބަރުލަމާނީ ނިޒާމުގައިވެސް ވަރަށް ގިނަ ފަހަރު ރައްޔިތުން ވޯޓުލަނީ ވަކި މީހަކަށެވެ. ސީދާ އެމީހަކަށް ވޯޓު ނުލިނަމަވެސް އެމީހުން ތާއީދު ކުރާ މީހާ ނިސްބަތްވާ ޕާޓީއަށެވެ.\nބަރުލަމާނީ ނިޒާމުގައި ސަރުކާރު ދަމަހައްޓަން އަބަދުވެސް މަޖިލީސް މެޖޯރިޓީ ތާއީދު ބޭނުންވާނެއެވެ. ކުރިއަރާފައިވާ ބަރުލަމާނުތައް ކަމުގައިވާ އިނގިރޭސިވިލާތާއި، ކެނެޑާގައި ސަރުކާރުގެ އިތުބާރު ގެއްލިއްޖެކަމަށް އާންމުކޮށް ކަނޑައަޅާ އުސޫލެއް އޮވެއެވެ. އެއީ، އެއްވެސް މުހިންމު ބިލެއް ފާސް ކުރުމުގައި، ސަރުކާރަށް ނާކާމިޔާބީއާއި ކުރިމަތިވުމެވެ. އެހާހިސާބުން، އެ ސަރުކާރަށް މަޖިލީހުގެ އިތުބާރު ނެތްކަމަ ކަނޑައެޅުނީއެވެ. ބިލް ފާސް ކުރުމުގެ އިތުރުން، ބޮޑުވަޒީރު ނިންމާ އެހެން ބޮޑު ނިންމުމަކަށްވެސް މަޖިލީހުގެ ތާއީދު ނުލިބިއްޖެނަމަ އިނގިރޭސިވިލާތާއި ކެނެޑާގައި އާންމުކޮށް ބޮޑުވަޒީރު މަޤާމުން އިސްތިއުފާ ދޭނެއެވެ. މިސާލަކަށް ބްރެކްސިޓް މައްސަލާގައި އިނގިރޭސި ކުރީ ބޮޑުވަޒީ ތެރެސާ މޭއި އަށް އޭނާގެ ޕާޓީ މެމްބަރުންގެ ތާއީދު ނުލިބުމުގެ ސަބަބުން ވަނީ މަޤާމުން އިސްތިއުފާދެއްވާފައެވެ.\nސަރުކާރުގެ އިތުބާރު ނެތްކަަމަށް ނިންމިއްޖެނަމަ، އާ ސަރުކާރެއް އެކުލަވާލަން ޖެހޭނެއެވެ. އަދި އާސަރުކާރު އެކުލަވާލާ އިރު ކުރިން ސަރުކާރު އެކުލަވާލި ޕާޓީއަށް މެޖޯރިޓީ ކަށަވަރު ނުކުރެވިއްޖެނަމަ އެެހެން ޕާޓީއަކަށް ނުވަތަ ކޯލިޝަނަކަށްވެސް އެ ފުރުސަތު ލިބިދާނެއެވެ. މީގެ އިތުރުން ބައެއް ފަހަރު މިކަހަލަ ހާލަތްތަކުގައި އަވަސް އިންތިހާބުތައްވެސް ބާއްވައެވެ. މިގޮތަށް އިންތިހާބު އާންމުކޮށް ބާއްވަނީ އެއްވެސް ބަޔަކަށް ސާފު މެޖޯރިޓީއެއް ނުލިބޭ ހާލަތްތަކުގައެވެ. ނޫނީ މެޖޯރިޓީ ޔަގީންވާ ފަރާތުންވެސް، އެއަށްވުރެ ބޮޑު މެޖޯރިޓީއެއް ބާއްވަންވެސް އަވަސް އިންތިހާބު ބާއްވާ ފަހަރު އާދެއެވެ.\nރިޔާސީ ނިޒާމާއި ހިލާފަށް ބަރުލަމާނީ ނިޒާމެއްގައި ސަރުކާރުގެ އިސް ވެރިއަކަށް ހުންނަ ފަރާތަކަށް ވަރަށް ގިނަ ދުވަހު ވެރިކަމުގައި ހުރުމުގެ ފުރުސަތު ލިބެއެވެ. މިގޮތުން، ވެރިކަން ކުރާ ޕާޓީއަށް ރައްޔިތުންގެ ތާއީދު އޮވެއްޖެނަމަ ކިތަންމެ ގިނަ ދުވަހުވެސް ބޮޑުވަޒީރަށް އެ މަޤާމުގައި ހުރެވިދާނެއެވެ. މިއާއި ހިލާފަށް އާންމުކޮށް ރިޔާސީ ނިޒާމުގައި ރައީސަކަށް ހުންނަ ފަރާތެއް ވެެރިކަމުގައި އެންމެ ގިނަވެގެން ހުރެވޭ މުއްދަތު ޤާނޫނުތަކުން ވަނީ ކަނޑައެޅިފައެވެ. ޔޫރަޕަށް ބަލާއިރު ޖަރުމަނުގެ ޗާންސެލަރު އެންޖެލާ މާކެލް އެ މަޤާމުގައި ހުންނަވާތާ 15 އަހަރުވެއްޖެއެވެ. ތުރުކީގެ މިހާރުގެ ރައީސް އަދި ކުރީގެ ބޮޑުވަޒީރު ރަޖަބް ތައްޔިތުބު އުރުދުޣާން ވަނީ 11 އަހަރު ތުރުކީގެ ބޮޑުވަޒީރުކަން ކުރައްވާފައެވެ. ގިނަ ދުވަހު ވެރިކަމުގައި ހުރެވޭ ގޮތަށް ބަރުލަމާނީ ނިޒާމުގައި އޭގެ އަނެއްކޮޅުވެސް އޮވެއެވެ. މިގޮތުން މަޤާމާއި ހަވާލުވާތާ ކިތަންމެ ކުޑަ ދުވަސްކޮޅެއްގެ ތެރޭގައިވެސް ސަރުކާރުގެ އިތުބާރު ގެއްލިއްޖެނަމަ މަޤާމު ގެއްލެއެވެ. އިނގިރޭސި ކުރީގެ ބޮޑުވަޒީރު ތެރެސާ މޭއި ބޮޑުވަޒީރު ކަމުގައި ހުންނެވުނީ2އަހަރާއި ދުވަސްކޮޅަކަށެވެ. އެއީ އިނގިރޭސި ތާރީހަށް ބަލާއިރު ނިސްބަތުން މަދު ދުވަސްކޮޅެކެވެ. މިއާއި ހިލާފަށް ރިޔާސީ ނިޒާމެއްގައި ވެރިކަމަށް އިސްވާ ފަރާތެއް ދައުރު ހަމަނުވަނީ މަޤާމުން ވަކި ވުމަކީ ވަރަށް އުނދަގޫ ކަމެކެވެ. އާންމުގޮތެއްގައި އަމިއްލައަށް އިސްތިއުފާ ދީގެން ނުވަތަ، ޤާނޫނު ހަދާ މަޖިލީހުން އިތުބާރު ނެތްކަމުގެ ވޯޓެއް ނަގާ، އެންމެ މަތީ ކޯޓުންވެސް އެ ނިންމުމަށް ތާއީދު ކޮށްގެން ނޫނީ ރިޔާސީ ނިޒާމު އޮންނަ ގިނަ ޤައުމުތަކުގައި ރައީސްއަކު މަޤާމުން ވަކި ނުކުރެވޭނެއެވެ.\nމި ރިޕޯޓުގައި ހިމަނާފައިވަނީ ބަރުލަމާނީ ނިޒަމުގެ އަސާސީ ބައެއް ސިފަތަކެވެ. ބަރުލަމާނީ ނިޒާމަށް ވެރިކަންކުރާ ޤައުމުތަކުގައި މި ހުރިހާކަމެއް އެއްގޮތް ނުވާނެއެވެ. ކޮންމެ ޤައުމެއްގައިވެސް އޮންނަނީ އެ ޤައުމަކަށް އެންމެ ރަނގަޅުކަމަށް ފެންނަ ގޮތަށް ނިޒާމަށް ބަދަލު ގެނެސްފައެވެ. މިގޮތުން ރައީސް އާއި ބޮޑުވަޒީރާއި ދެމެދު ބާރުތައް ބަހާލާފައި އޮންނަ ޤައުމުތައް ވެސް މަދެއް ނޫނެވެ. ނަމަވެސް ބަރުލަމާނީ ނިޒާމެއްގެ ގޮތުގައި ވެރިކަން ކުރާ ކަމަށް ބުނާ ޤައުމުތަކުގައި މި ރިޕޯޓުގައި ހިމަނާފައިވާ ގިނަ އަސާސީ ސިފަތައް ހުންނާނެއެވެ. ވެރިކަން ހިންގުމުގެ ނިޒާމުތަކަކީ އެޤައުމެއްގެ ޠަބީޢަތާއި ސިޔާސީ ޤަބޫލުކުރުންތަކާ އެއްގޮތްވާ ގޮތުގެ މަތިން ބައްޓަންކުރެވޭ ކަންކަމެވެ. ރާއްޖޭގެ ވެރިކަމުގެ ނިޒާމަށް ބަދަލެއް ގެންނަނަމަ ގެންނާންވާނީ ދިވެހިރާއްޖެއާ ގުޅޭ، ދިވެހިންގެ ޙާލަތާ އެކަށޭނެ ގޮތަކަށެވެ.


ބަހުގެ ދިރާސާ 1- ސިންގަޅަ ދިވެހި އެއްގޮތްކަން – ލޫކަސްޖަލީލް\nރޯޔަލް އޭޝިއާޓިކް ސޮސައިޓީ އޮފް ސްރީ ލަންކާ އުފެދިފައިވަނީ 1845 ވަނަ އަހަރުގައެވެ. ބަހާއީ ތާރީޚް އަދި ޘަގާފަތުގެ ދިރާސާ މަސައްކަތްތަކުގެ 160 އަހަރުގެ ދިގު ތާރީޚެއް އޮތް އޭޝިއާޓިކް ސޮސައިޓީގެ ދަށުން ދެކުނު އޭޝިއާ ސަރަހައްދުގެ އެކި ގައުމުގެ ތަކުގެ ބަހާއި ތާރީޚް އަދި ޘަގާފަތުގެ އެކި ދިރާސާކޮށް ޝާއިއުކުރެވިފައިވެއެވެ. ދިވެހި ބަހާއި އަދި ތާރީޚްގެ މައްޗަށް ކުރެވިފައިވާ މުހިންމު ގިނަ ދަރާސާތަކެއްވެސް ރޯޔަލް އޭޝިއާޓިކް ސޮސައިޓީގެ ފަރާތުން ޝާއިއުކޮށްފައިވެއެވެ. މިގޮތުން އެންމެ ފާހަގަކޮށްލެވޭ މަސައްކަތްތަކުގެ ތެރޭގައި 1900ގެ އަހަރުތަކުގެ ކުރީކޮޅު ރާއްޖޭގެ ތާރީޚްގެ މައްޗަށް ގިނަ ދިރާސާތަކެއް ކުރި އެޗް.ސީ.ޕީ ބެލް ގެ މަސައްކަތްތައް ހިމެނެއެވެ. ބެލްގެ އިތުރުން ދިވެހި ބަހުގެ އެންމެ ފުރިހަމަ ދިރާސާއެއް ކުރި ވިލްހަމް ގައިގަރ ގެ މަސައްކަތްތައް ހިމެނެއެވެ. ގައިގަރ ގެ ދިރާސާ ޝާއިއުކުރެވިފައި ވަނީ 1919 ވަނަ އަހަރުގައެވެ.\nގިނަ މިފަދަ ދިރާސާތައް ޝާއިއުކުރެވިފައި ވަނީ ރޯޔަލް އޭޝިއާޓިކް ސޮސައިޓީ ކޮލަންބޯގެ ޖާނަލްގައެވެ. ތިރީގައި މިވަނީ ޔުނިވާރސިޓީ އޮފް ނިއުޔޯރކްގެ އެމް.ޑަމްލިއު.އެސް ޑެ ސިލްވާ 1969 ވަަނަ އަހަރު ރޯޔަލް އޭޝިއާޓިކް ސޮސައިޓީގައި ދެއްވާފައިވާ ލެކްޗަރެއްގެ މައްޗަށް ބިނާކޮށް ރޯޔަލް އޭޝިއާޓިކް ސޮސައިޓީގެ 125 ވަނަ އަހަރީ ޖާނަލްގައިވާ ލިޔުމެކެވެ. މި ލިޔުން ޝާއިއުކުރެވިފައިވަނީ ޖާނަލް އޮފް ދަ ސިލޯން ބްރާންޗް އޮފް ދަ ރޯޔަލް އޭޝިއާޓިކް ސޮސައިޓީ، ނިއު ސީރީޒް، ވޮލިއުމް XIV ގައެވެ.\nމިފަދަ ދިރާސާތަކަކީ ދިވެހި ބަސް ކިޔަވަމުން ދާ ކުދިންނަށް މުހިންމު މަސައްކަތްތަކަކަށްވާތީ ޝާއިއުކުރެވިފައިވަނީއެވެ. ޑެ ސިލްވާގެ މަސައްކަތް މި ވެބްސައިޓްގައި ޝާއިއުކުރުމަށް ލިބިފައިވަނީ ރޯޔަލް އޭޝިއާޓިކް ސޮސައިޓީ، ކޮލަމްބޯ އިންނެވެ.\nޕީ.ޑީ.އެފް ޑައުންލޯޑް ކުރުމަށް:\nSome Affinities Between Sinhalese And Maldivian – M. W. S De Silva


Sihhee faruvaadhey vilithah ufahddhai balimeehunnah heehankuraan feshee muslimunneve. - One Online\nޞިއްޙީ ފަރުވާދޭ ވިލިތައް އުފައްދައި ބަލިމީހުންނަށް ހޭހަންކުރާން ފެށީ މުސްލިމުންނެވެ.\nމިޒަމާނުގެ ޢިލްމުތަކާއި ފަންނުތަކުގެ ތާރީޚު ލިޔުމުގައި އޮންނަނީ ހުޅަނގުގެ ނުފޫޒެވެ. އެހެންކަމުން ޢާއްމުގޮތެއްގައި ކޮންމެ ޢިލްމެއްގެވެސް ނުވަތަ ފަންނެއްގެވެސް ފެށުން އެބައިމީހުން ގެންދަނީ ދުއިސައްތަ ނުވަތަ ދުއިސައްތަ ފަންސާސް އަހަރު ކުރިޔަށެވެ. ނުވަތަ ސަތޭކަ ވަރަކަށް އަހަރު ކުރިޔަށެވެ. ކޮންމެ ކަމެއްވެސް ފެށި މީހަކަށް ނުވަތަ އެކަމެއްގެ ބާނީ (Pioneer) އަކަށް ހަދަނީ ވިލާތުގެ ކޮންމެވެސް ފިރިހެނެކެވެ. ނުވަތަ އަންހެނެކެވެ. މިގޮތުން ނަރުސްކަން ނުވަތަ ބަލިމީހުންނަށް ހޭހަންކުރުމުގެ ފެށުމުގެ ޝަރަފު ދެނީ ނައިޓިންގޭލް (Florence Nightingale 1820-1920) އެވެ ކިޔުނު އިނގިރޭސި ބޭކަނބަލަކަށެވެ. އެކަމަނާއަކީ އިނގިރޭސީންގެ އަޝްރާފުންގެ ތެރޭގައި ހިމެނިވަޑައިގަންނަވާ ބޭކަނބަލެކެވެ. އެކަމަނާ ނަރުސްކަމުގެ ޚިދުމަތް ޚިޔާރުކުރައްވައި އެފަންނަކީ ޙުރުމަތްތެރި އަދި ޝަރަފުވެރި ކަމަކަށް ހެއްދެވިކަމަށް ހުޅަނގުން ދަޢުވާކުރެއެވެ. ނަމަވެސް މިއީވެސް ހުޅަނގުން ކުރާ މިބާވަތުގެ ދޮގު އެހެނިހެން ދަޢުވާތައްވެސް ފަދައިން ފުލެއް ބިތެއް މައްޗެއް ނެތް ދަޢުވާއެކެވެ. ޙަޤީޤަތުގައި މިފަންނުގެ ފެށުމުގެ ޝަރަފު އަރުވަންޖެހެނީ އިސްލާމްދީނުގެ ނަބިއްޔާ صلّــى اللّـه عليـه وسلّـم ގެ ދަރަޖަ މަތިވެރި ޞަޙާބިއްޔާއިންނަށެވެ. އެބޭކަނބަލުން އެކަން ކުރެއްވީ އިސްލާމްދީނުގެ ނަބިއްޔާ صلّــى اللّـه عليـه وسلّـم ގެ އިރުޝާދާއި ރޭއްވެވުމުގެ މަތީންނެވެ. އެބޭކަލުން އެ ޚިދުމަތް ކުރެއްވީ ފުރިހަމަ ހުނަރުވެރިކަމާއި އެހައިމެ ކުލުނުވެރިކަމާ އެކުގައެވެ.\nޝައްކެއްނެތެވެ. ނަބަވީ ދައުރުގައި ޢަރަބިކަރައިގައި ބޭސްވެރިކަން އޮތީ މިޒަމާނުގެ ފަންނީ މިންގަނޑުތަކަށް ބަރާބަރަށް ފެތިފައެއް ނޫނެވެ. އެދުވަސްވަރު ޢަރަބީންނާއި ދުނިޔޭގެ އެހެނިހެން ގިނަ ޤައުމުތަކާ މާބޮޑަކަށް ދެނެފަރިތައެއް ނޫނެވެ. އެހެންކަމުން ބޭރު ޤައުމުތަކުގައި ދިރެމުންދިޔަ ބައެއް ފަންނުތަކަށާއި ޢިލްމުތަކަށް ޢަރަބީން ތަންކޮޅެއް ބީރައްޓެއްސެވެ.\nއެދުވަސްވަރު ޔޫރަޕު އޮތީ ޖަހާލަތުގެ ކަނުއަނދިރީގެ ތެރޭގައެވެ. ޣާފިލުކަމުގައި ނިދައިފައެވެ. ޢިލްމާއި މަދަނިއްޔަތު އޮތީ އިރުމަތީގައެވެ. އެޒަމާނުގައި ބޭސްވެރިކަމުގެ ފަންނުގައި އެންމެ ބޮޑަށް މަޝްހޫރުވެފައިއޮތީ ދެ މަރުކަޒެކެވެ. އެއް މަރުކަޒަކީ އީރާނުގެ ރަށެއްކަމުގައިވާ ޖަންދީޝާޕޫރުގައި ހުރި މަރުކަޒެކެވެ. ދެވަނަ މަރުކަޒަކީ މިސުރުގެ އިސްކަންދަރިއްޔާގައިހުރި މަރުކަޒެކެވެ. އެދެތާނގައިވެސް ޤާބިލު އުސްތާޛުންގެ ޓީމުތަކެއް މަސައްކަތް ކުރައްވަމުން ގެންދެވިއެވެ. ވަރަށްގިނަ ދަރިވަރުން އެބޭކަލުންގެ ބެއްލެވުމުގެ ދަށުން ބަލިމީހުންނަށް ފަރުވާދެމުން ގެންދިޔައެވެ. އެޒަމާނުގެ ނިސްބަތުން އާ ހޯދުންތައްވެސް ހޯދަމުން ގެންދިޔައެވެ. އެ ދެތާނގެ ދަރިވަރުންގެ ތެރޭގައި ޢަރަބީންގެ ދަރިވަރުންވެސް ހިމެނުނެވެ.\nފްލޯރެންސް ނައިޓިންގޭލް ---\nކައުސާހިބާ صلّــى اللّـه عليـه وسلّـم ގެ ޒަމާނުގައި މިގޮތުން ފާހަގަކުރެވޭ ޢަރަބި ބޭސްވެރިންކުރެ އެކަކީ حــارث بــن كِـلـدة އެވެ. އޭނާ ދަސްވެނިވެލެއްވީ ޖަންދީޝާޕޫރުގެ "މެޑިކަލް ކޮލެޖުން" ނެވެ. އޭނާ ދިރިއުޅުއްވީ ޠާއިފުގައެވެ. އޭނާއަކީ މިޒަމާނުގެ އިސްތިލާޙުގައި ބުނެވޭފަދަ "ޤަދަރުހުރި މެޑިކަލް ކޮލެޖެއްގެ ގްރެޖުއޭޓެކެވެ." ދުރުދުރަށް ނަން ހިނގައިފައިވާ ޑޮކްޓަރެކެވެ. (ޑޮކްޓަރ މުޙައްމަދު ރިޟަލް އިސްލާމް ނަދުވީ)\nسُـنَـنُ أبــِى داؤد ގެ ރިވާޔަތެއްގައިވާގޮތުން ކައުސާހިބާ صلّــى اللّـه عليـه وسلّـم ގެ ދަރަޖަ މަތިވެރި ޞަޙާބީންގެ ތެރެއިން سـعـد بــن أبــِى وقّــاص رضى اللّـه عنــه އަށް އެއްފަހަރަކު ވަރަށްބޮޑު އާލާސްކަންފުޅެއް ޖެހިވަޑައިގެންނެވިއެވެ. ކައުސާހިބާ صلّــى اللّـه عليـه وسلّـم سـعـد ގެފާނުގެ ހާލުކޮޅު ބައްލަވަން ވަޑައިގެންފައި އެކަލޭގެފާނަށް ލަފާދެއްވިއެވެ. "ކަލޭގެފާނު حــارث بــن كِـلـدة ގެ ގާތަށް ވަޑައިގަންނަވާށެވެ. އޭނާއަކީ ރަނގަޅަށް ފަރުވާކުރާ ބޭސްވެރިއެކެވެ." (އަބޫ ދާއޫދު ކިތާބުއްޠިއްބި، 2875)\nއިތުރު ސާހިބާ صلّــى اللّـه عليـه وسلّـم ގެ ޒަމާނުގައި ޢަރަބިކަރައިގައި ޤަބީލީ ބޭސްވެރިކަމުގެ މަޢުލޫމާތުތައް ހިއްސާކުރެވުމުން އުނގެނެމުން ގެންދިޔައެވެ. ތަޖުރިބާ ބަދަލުކުރެވެމުން ދިޔައެވެ. ޢަރަބި ޤަބީލާތަކުގެ ގުޅުމުގެ ތެރެއިންނެވެ. ބަލިމީހުންނަށް ފަރުވާދޭނެގޮތާއި ބޭސްތައްވެސް ދަސްވެ އެއްޤަބީލާއެއްގެ މަޢުލޫމާތާއި ތަޖުރިބާ އަނެއް ޤަބީލާއަކާ ހިއްސާ ކުރެވެމުން ދިޔައެވެ. ކޮންމެއަކަސް އެޒަމާނާ ގުޅޭ އަދި އެޒަމާނުގެ ފެންވަރާ ކުފޫހަމަވާގޮތަށް ޢަރަބީންގެ ތެރޭގައިވެސް ބޭސްވެރިކަން އޮތެވެ. އެޒަމާނުގެ ބޭސްވެރިކަމުގައި ޞަޙާބިއްޔާއިންގެ ހިއްސާ ޞަޙާބީންނަށްވުރެ ބޮޑުކަމުގައިވެސް ދަންނަވާން ޖެހެއެވެ. ޢާއްމު ބޭސްވެރިކަމާއި، ކަނޑިފާރު ބޭހުގެ ފަންނުގެ ތެރެއަށް ވެދެވަޑައިގެން ތިއްބަވައި، ކުޅަދާނަފުޅު ކަމާއެކު ބަލިމީހުންނަށް ފަރުވާކުރައްވައި ހޭހަން ކުރެއްވުމުގެ ގޮތުން ފާހަގަކޮށްލެވޭ ޞަޙާބިއްޔާއިންގެ ތެރޭގައި ތިރީގައި މިދަންނަވާ ދަރަޖަ މަތިވެރި ބޭބޭކަނބަލުން ހިމެނިވަޑައިގެންނެވިއެވެ.\n1. أمّ المـؤمـنــيـن السّـيّدة عـائـشــة رضى اللّـه عنـهــا\n2. أمّ المـؤمـنــيـن السّـيّدة أمّ سَلَمَةُ رضى اللّـه عنـهــا\n3. السّـيّدة نُسَيـبـة بـنـت كـعب مـازنـيّــة رضى اللّـه عنـهــا\n4. السّـيّدة أمّ أيـمـن رضى اللّـه عنـهــا\n5. السّـيّدة كـُـعَيـبـة بـنـت سـعـد رضى اللّـه عنـهــا\n6. السّـيّدة شـفّــاء بـنـت عـبـداللّـه رضى اللّـه عنـهــا\n7. السّـيّدة أمّ زيــاد أشجـعـيّـة رضى اللّـه عنـهــا\n8. السّـيّدة أمّ مطـاع رضى اللّـه عنـهــا\n9. السّـيّدة أمّ عـطـيّــة أنـصـاريّــة رضى اللّـه عنـهــا\n10. السّـيّدة رُبَــيّـــع بـنـت مُـعــوّذ رضى اللّـه عنـهــا\n11. السّـيّدة حـمنـة بـنـت جحش رضى اللّـه عنـهــا\n12. السّـيّدة معــاذة الـغِـفــاريّـــة رضى اللّـه عنـهــا\n13. السّـيّدة أمّ سُلَـيــم رضى اللّـه عنـهــا\n14. السّـيّدة أمّ كَبشة الـقُـضـاعـِيّــة رضى اللّـه عنـهــا\n15. السّـيّدة أمّ سِنــان أسلميّــة رضى اللّـه عنـهــا\n16. السّـيّدة أُمَـيمـة (ނުވަތަ أُمَـيّــة، ނުވަތަ أمـيـنــة) بـنـت قـيـس الـغِــفــاريّـــة رضى اللّـه عنـهــا\n17. السّـيّدة رُفَـيــدة أسلميّــة رضى اللّـه عنـهــا\n18. السّـيّدة ليـلـى الـغِـفــاريّــة رضى اللّـه عنـهــا\nކައުސާހިބާ صلّــى اللّـه عليـه وسلّـم ގެ ދަރަޖަމަތިވެރި ޞަޙާބިއްޔާއިންގެ ބޭސްފަރުވާގެ ޚިދުމަތަށް ތިން ދިމާޔަކުން އަޅުގަނޑުމެންނަށް އަލިއަޅުވައިލެވިދާނެއެވެ.\n1. ހަނގުރާމައިގެ މައިދާނުގައި ޒަޚަމީންނަށް އަވަސްފަރުވާ (first aid) ދެއްވުން\nއިސްލާމީ ދުނިޔޭގައި މިވަގުތު ހުރި ފެންވަރު ރަނގަޅު ހޮސްޕިޓަލު ތަކުގެތެރެއިން ތުރުކީގެ ގޮޒުތެޕޭ ޓްރެއިނިން އެންޑް ރިސާޗު ހޮސްޕިޓަލް. ކައުސާހިބާ ޞައްލަﷲޢަލައިވަސައްލަމަ ބޭސްވެރިކަން އުނގެނި ބަލިބައްޔަށް ފަރުވާކުރުމަށް ދެއްވި އިރުޝާދުގެ ދަށުން މުސްލިމުން ބޭސްވެރިކަން އުނގެނި ބޭސްވެރިކަމުގެ އިމާމުން ކަމުގައިވި. ގްރީކުގެ ބޭސްވެރިކަން ފުޅާކޮށް މުއްސަނދިކޮށް ދިރުވައިއާލާކުރި. ޔޫރަޕް ޖާހިލުކަމުގައި އޮތްއިރު ބަޣުދާދާއި ޤާހިރާއާއި އަންދަލުސްގައި މަތީފެންވަރު ގެ ހޮސްޕިޓަލްތައް ހުރި. އެތަންތަނުން ބޭސްވެރިކަމުގެ ތަޙުލީލުކޮށް އެފަންނު ކިޔަވައިދިން. މުސްލިމުން ލިޔެފައިވާ ބޭސްވެރިކަމުގެ ފޮތްތައް އެތައް ޒަމާންތަކެއް ވަންދެން ޔޫރަޕުގެ ޔުނިވަސިޓީ ތަކުގެ ސިލަބަހުގައި ހިމަނައިގެން ކިޔަވައިދިން ---\nޖާހިލިއްޔަ ޒަމާނުގައިވެސް، އިސްލާމީ ދައުރުގެ ކުރީކޮޅުގައިވެސް ޢާއްމުކޮށް ހަނގުރާމަ ކުރެވުނީ ކަނޑިއާއި ލޮންސިއާއި ތީރުންނެވެ. ޖާހިލިއްޔަ ޒަމާނުގެ ޢަސްކަރީ ކުރިމަތިލުންތަކުގައި އަންހެނުންގެ ބޭނުންކުރެވުނީ ސިފައިންގެ ހިތްވަރާއި ސާބިތުކަން ދެމެހެއްޓުމަށެވެ. ސިފައިންގެ ފިރިހެންވަންތަކަމުގެ ޖަޒުބާތު ދިރުވަން ބާރުއެޅުވުމަށްޓަކައެވެ. އަންހެންކުދީންގެ ނެށުމާއި، ލަވަކިޔުމާއި، ސިފައިންނަށް ހިތްވަރު ދިނުމުގެ ތެރެއިންނެވެ.\nނަމަވެސް އިސްލާމީ ދައުރުގައި އިސްލާމީ ލަޝްކަރުތަކުގައި އެފަދަ ޙުރުމަތެއްނެތް ގޮތްގޮތަކަށް އަންހެނުންގެ ބޭނުމެއް ނުކުރެއެވެ. މުސްލިމުންގެ ޢަސްކަރީ މަޢުރިކާ ތަކުގައި ޞަޙާބިއްޔާއިންގެ ދައުރަކީ މުޖާހިދުންނަށް ފެން ދެއްވުމެވެ. މައިދާނަށް ވެރިފައި ހުންނަ ހަތިޔާރު އެއްކުރައްވައި މުޖާހިދުންނަށް ރައްދުކުރެއްވުމެވެ. މުޖާހިދުންނަށް ކައްކައިދެއްވުމާއި، ފަރީއްކޮޅު އެރުއްވުމެވެ. ބައެއް ޙާލަތްތަކުގައި ކޭމްޕް ބެލެހެއްޓެވުމެވެ. ޚާއްޞަކޮށް ނަރުހުންގެ ގޮތުގައްޔާއި ކަނޑިފާރު ބޭސްވެރީންގެ ހައިސިއްޔަތުން މުޖާހިދުންނަށް ޚިދުމަތް ކުރެއްވުމެވެ. އެބޭކަނބަލުން ޝަހީދުންގެ ހަށިކޮޅުތައް މައިދާނުން ނަންގަވައިގެން ޚާއްޞަ ދިމަދިމާޔަށް އުފުއްލަވައެވެ. ޒަޚަމީން ރައްކާތެރި ތަންތަނަށް ގެންގޮސްދެއްވައެވެ. ބޭސް އަޅުއްވައިދެއްވައެވެ. ބަލިމީހުންނަށް ފަރުވާ ދެއްވައި ހޭހަންކުރައްވައެވެ. މިދެންނެވި ހައިސިއްޔަތުން އަވަސްފަރުވާ (first aid) ދެއްވައި އިންތިހާދަރަޖައިގެ ކުޅަދާނަފުޅުކަމާއެކު ނުހަނު މޮޅަށް ކަނޑިފާރުބޭސް ކުރެއްވި އެތައް ޞަޙާބިއްޔާއިންނެއްގެ ނަންފުޅު އިސްލާމީ ތާރީޚުގެ ފޮތްތަކުގައިވަނީ ރެކޯޑު ކުރެވިފައެވެ.\nالسّـيّدة رُبَــيّـــع بـنـت مُـعــوّذ رضى اللّـه عنـهــا ވިދާޅުވެފައިވެއެވެ.\n"އަހަރެމެން رسـول اللّـه صلّــى اللّـه عليـه وسلّـم ގެ އަރިހުގައި ހަނގުރާމަތަކަށްގޮސް އުޅުނީމުއެވެ. ސިފައިންނަށް ފެންދީ އުޅުނީމުއެވެ. ޝަހީދުންނާއި ޒަޚަމީން މަދީނާއަށް ގެނައުމުގެ މަސައްކަތްކޮށް އުޅުނީމުއެވެ. (ޞަޙީޙު ބުޚާރީ، ކިތާބުއްޠިއްބު: 5679، ކިތާބުލްޖިހާދު: 2883)\nދެވަނަ ރިވާޔަތުގައި ޞަރީޙަކޮށް ބަޔާންކުރެއްވިފައިވާ ގޮތުގައި އެބޭކަނބަލުން ބަލިމީހުންނަށް ފަރުވާދެއްވައި ހޭހަންކުރައްވައި އުޅުއްވިއެވެ. އާދެ، السّـيّدة رُبَــيّـــع އާ ބެހޭގޮތުން ރިވާވެފައިވެއެވެ.


Raajjey gai dhiriulhey meehunge aabaadhee bai million ah, 35 percent akee bidheyseen - One Online\n31 ޖުލައި 2020، މާލެ، ކޮވިޑް-19 އިތުރަށް ފެތުރުމުގެ ނުރައްކާ ބޮޑު ނަމަވެސް، އަޟްހާ އީދު ފާހަގަކުރުމައް ގިނަ ބަޔަކު މަގުމަތަކާއި ޕާކުތަކަށް ނުކުތުން -- ވަން ފޮޓޯ: މުހައްމަދު ހައްޔާން\nރާއްޖޭގެ ދިރިއުޅޭ މީހުންގެ އާބާދީ ބައި މިލިއަނަށް، 35 ޕަސެންޓަކީ ބިދޭސީން\nރާއްޖޭގައި 194،088 ބިދޭސީން ދިރިއުޅޭ ކަމަށް ނޭޝަނަލް ބިއުރޯ އޮފް ސްޓެޓިސްޓިކްސްގެ އާބާދީ އަންދާޒާ އިން ދައްކައިފި އެވެ.\nސްޓެޓިސްޓިކްސް ބިއުރޯ އިން އާންމުކޮށްފައިވާ ތަފާސްހިސާބުތަކަށް ބަލާއިރު ރާއްޖޭގައި ދިރިއުޅޭ މީހުންގެ އާބާދީއަކީ 557،426 މީހުންނެވެ. އެއީ 201،277 އަންހެނުންނާއި 356،149 ފިރިހެނުންނެވެ. އަދި އާބާދީގެ 40.8 ޕަސެންޓް މީހުން ދިރިއުޅެނީ ވެރިރަށް މާލޭގަ އެވެ. އެއީ 227،485 މީހުންނެވެ.\nތަފާސް ހިސާބުތަކުން ދައްކާ ގޮތުގައި ރާއްޖޭގައި ދިރިއުޅޭ ދިވެހިންގެ އާބާދީ އަކީ 363،338 އެވެ. އެއީ 184،869 އަންހެނުންނާއި 178،469 ފިރިހެނުންނެވެ. އެހެންކަމުން ރާއްޖޭގައި ދިރިއުޅޭ މީހުންގެ 65.18 ޕަސެންޓަކީ ދިވެހިންނެވެ. ބާކީ 34.81 ޕަސެންޓް މީހުންނަކީ ބިދޭސީންނެވެ.\nރާއްޖޭގައި އެންމެ ގިނައިން މީހުން ދިރިއުޅޭ އަތޮޅަކީ ކ. އަތޮޅެވެ. އެގޮތުން މާލޭ ސަހަރައްދު ނުހިމަނާ ކ. އަތޮޅުގައި އެކަނި ވެސް 41،382 މީހުން ދިރިއުޅެ އެވެ.\nއާބާދީގައި 10،000 މީހުން ހަމަނުވާ ހަތަރު އަތޮޅެއް އޮތްއިރު، އެންމެ އާބާދީ މަދު އަތޮޅަކީ ވ. އަތޮޅެވެ. އެ އަތޮޅުގެ އާބާދީ އެންމެ 2،688 އެވެ. ދިހަ ހާސް މީހުން ހަމަނުވާ އަތޮޅުތަކުގެ ތެރޭގައި ދެން ހިމެނެނީ ފ. އަތޮޅާއި މ. އަތޮޅާއި ޏ. އަތޮޅެވެ.\nތަފާސް ހިސާބުތައް ދައްކާގޮތުން 10،001 އާއި 20،000 ދެމެދުގެ އާބާދީއެއް އޮތީ 10 އަތޮޅެއްގަ އެވެ. އެއީ ހއ، ށ، ނ، ޅ، އއ، ދ، ތ، ލ، ގއ އަދި ގދ އަތޮޅެވެ. އަދި 20،0001 އާއި 30،000 އާދެމެދުގެ އާބާދީއެއް އޮތީ ފަސް އަތޮޅެއްގަ އެވެ. އެއީ ހދ، ރ، ބ، އދ އަދި އައްޑު އަތޮޅެވެ.\nގުޅޭ ޓެގު ދިވެހި ރާއްޖެ ނޭޝަނަލް ބިޔުރޯ އޮފް ސްޓެޓިސްޓިކްސް


America Ge Jalugai Billionaire Jeffrey Maraali Kamuge Ithuru Heki Libihje - Vaguthu\nއެމެރިކާގެ ޖަލުގައި ބިލިއަނަރު ޖެފްރީ މަރާލި ކަމުގެ އިތުރު ހެކި ލިބިއްޖެ – ވަކީލް\nކުޑަކުދިންނަށް ޖިންސީ ގޯނާ ކުރިކަމުގެ ތުހުމަތުގައި ހައްޔަރުކޮށްފައި ހުރި އެމެރިކާގެ ބިލިއަނަރު ޖެފްރީ އެޕްސްޓެއިން ވަނީ ޖަލުގައި ގަސްދުގައި މަރާލާފައި ކަމަށް އޭނާގެ ޤާނޫނީ ވަކީލް ސްޕެންސާ ކުވިން ބުނެފިއެވެ.\nޖެފްރީ ވަނީ ގަސްދުގައި މަރާލާފައި ކަމަށް އޭނާގެ ވަކީލް ބުނި ނަމަވެސް އެމެރިކާގެ ކަމާބެހޭ ފަރާތްތަކުން ބުނާ ގޮތުގައި ޖެފްރީ މަރުވީ އޭނާ ހައްޔަރުކޮށްފައި ހުރި ގޮޅީގައި އަމިއްލަ އަށް ދަން ޖެހިގެންނެވެ. އެކަމުގައި އެހެން މީހެއްގެ ބައިވެރިވުމެއް ނެތް ކަމަށް އެމެރިކާގެ ކަމާބެހޭ އިދާރާތަކުން ބުނެއެވެ.\nޖެފްރީގެ ވަކީލް ކުވިން މީޑިއާ އަށް މައުލޫމާތު ދެމުން ބުނީ ކާކުކަން ނޭނގޭ ގޮތައް އޭނާ އަށް މައުލޫމާތު ދިން ޖަލުގެ ބައެއް އޮފިސަރުން ވަނީ ޖެފްރީ ގަސްދުގައި މަރާލާފައިވާ ކަމަށް ބުނެފައެވެ. އެކަމުގެ އިތުރު ހެކިތައް ކުރިއަށް އޮތްތަނުގައި ހާމަކުރާނެ ކަމަށް ވެސް ކުވިން ބުނެއެވެ.\nޖެފްރީ މަރުވުމާއި އެކު ގިނަ ބަޔަކު އަންނަނީ އޭނާގެ މަރާއި މެދު ސުވާލު އުފައްދަމުންނެވެ. އެއީ ޖެފްރީ އޮގަސްޓް 10 ވަނަ ދުވަހު މަރުވުމުގެ ކުރިން ޖުލައި 24 ވަނަ ދުވަހު ވެސް އޭނާގެ އަމިއްލަ ނަފްސަށް ގެއްލުން ދޭން މަސައްކަތް ކުރުމުން ވެސް އޭނާ ބަލަހައްޓަން ހާއްސަ ސަމާލުކަމެއް ޖަލުގެ އޮފިސަރުން ދީފައި ނުވާތީއެވެ.\nޖެފްރީ ކުޑަކުދިންނަށް ޖިންސީ ގޯނާކޮށްފައި ވަނީ ވަރަށް ބާރުގަދަ، ސިޔާސީ ދާއިރާއަށް ވެސް ނުފޫޒު ފޯރުވާ ބޭފުޅުންނާއި އެކުގައި ކަމަށް ތުހުމަތު ކުރެވެއެވެ. އެހެންކަމުން އެއިން ބޭފުޅަކުގެ ބައިވެރިވުމެއް އޮވެގެން ޖެފްރީ މަރާލާފައި ވުން ގާތް ކަމަށް ބައެއް ފަރާތްތަކުން ތުހުމަތު ކުރެއެވެ.


Aisam aai Samir Maziya ah soikohfi - vNews.mv\nއައިސަމް އާއި ސާމިރު މާޒިޔާއަށް ސޮއިކޮށްފި\nއިސްމާޢީލް ޝާހު Male' | 06 January 2020, 20:13\nދިރާގު ދިވެހި ޕްރިމިއާ ލީގުގެ އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބުގައި މޮޅު ކުޅުމެއް ދައްކަމުން އައި ޒުވާން މިޑްފީލްޑަރު އިބްރާހިމް އައިސަމް އާއި މުހައްމަދު ސާމިރު މާޒިޔާ ސްޕޯޓްސް އަށް ސޮއިކޮށްފިއެވެ.\nއުމުރުން 22 އަހަރުގެ އައިސަމް މާޒިޔާ އަށް ބަދަލުވީ ތިން އަހަރާއި ބައިގެ އެއްބަސްވުމެއްގެ ދަށުންނެވެ. މީގެއިތުރުން ސާމިރުވެސް މާޒިޔާއަށް ބަދަލުވީ ތިން އަހަރާ ބައިގެ އެއްބަސްވުމެއްގެ ދަށުންނެވެ.\nސާމިރު އަކީ މިދިޔަ އަހަރެއްހާ ދުވަސްތެރޭ ޓީސީ ދޫކޮށް މާޒިޔާ އަށް ބަދަލުވި ފަސްވަނަ ކުޅުންތެރިޔާއެވެ. މީގެކުރިން ޓީސީއަށް ކުޅުނު އިބްރާހިމް ވަހީދު ހަސަން (އިއްބެ)، އިބްރާހިމް މަހުދީ (ފޭދޫ އިއްބެ)، އަބްދުﷲ ހަނީފް (ބެންޖޯ) ވަނީ މާޒިޔާ އަށް ބަދަލުވެފަ އެވެ. އަދި މިފަހަރުގެ ޓްރާންސްފަރ ފެށުނު ފަހުން ޓީސީއަށް ދެން ގުޅުނީ އައިސަމް އެވެ.\nއަންނަ އޭއެފްސީ ކަޕަށް މާޒިޔާ އިތުރަށް ވަރުގަދަކުރުމުގެ ގޮތުން މިހާތަނަށް މާޒިޔާއަށް ވަނީ ތިން ކުޅުންތެރިން ގެނެސްފައެވެ. އެއީ ސާމިރު އާއި އައިސަމްގެ އިތުރުން އަފްގާނިސްތާން ގައުމީ ޓީމުގެ ޑިފެންޑަރު ޝާރިފް މުހައްމަދެވެ. މީގެއިތުރުން އިތުރު ބިދޭސީ ކުޅުންތެރިއެއް ގެނައުމުގެ މަސައްކަތް ކުރަމުން އަންނަކަމަށް އެ ޓީމުން މައުލޫމާތުދެއެވެ. ޤައުމީ ފުޓުބޯޅަ ޓީމުގައިވެސް މުހިއްމު ދައުރެއް އަދާކުރާ ސާމިރު އާއި އައިސަމް އާއެކު މާޒިޔާ ވަނީ އިތުރަށް ވަރުގަދަވެގެން ގޮސްފައެވެ.\nއީގަލްސް އިން 2016 ވަނަ އަހަރުގެ ޕްރެޒިޑެންޓްސް ކަޕްގެ ޗެމްޕިއަންކަން ހޯދި ޓީމުގައި ވެސް ހިމެނުނު އައިސަމް ވަނީ އެޓީމާއެކު ޔޫތު މުބާރާތް ވެސް ކާމިޔާބުކޮށްފައެވެ. އީގަލްސް އަށް 2017 ވަނަ އަހަރުގެ ކުރީކޮޅު ކުޅުމަށް ފަހު އައިސަމް އަލުން ފުރަތަަމަ ޑިވިޝަނުން ފެނުނީ މި ސީޒަނުގައި ޓީސީންނެވެ. ޓީސީ ޖާޒީގައި ތަފާތު މޮޅު ކުޅުމެއް ދައްކައި އައިސަމް ވަނީ ގައުމީ ފުޓްބޯޅަ ޓީމުގެ ފުރަތަމަ އެގާރައިން ވެސް ފުރުސަތު ހޯދައިފައެވެ.\nސާމިރު އެންމެ ފުރަތަމަ ނިއުރޭޑިއަންޓަށް ކުޅުމަށްފަހު ފަހުން ވަނީ ބީޖީ ސްޕޯޓްސް ކްލަބާއި މަހިބަދޫ ސްޕޯޓްސް ކްލަބުގެއިތުރުން ނިއުރޭޑިއަންޓަށް ވެސް ކުޅެފައެވެ.\nއޭއެފްސީ ކަޕްގެ ޕްރިލިމިނަރީ ދެ ވަނަ ބުރުގައި މާޒިޔާ ކުޅޭނީ ބަންގްލަދޭޝް އަބަހާނީ ލިމިޓެޑް ޑާކާއާ އެވެ. އަންނަ މަހު5ވަނަ ދުވަހު ޑާކާގައި އަދި 12 ވަނަ ދުވަހު މާލޭގައި ކުޅޭ ދެ ލެގުން ކުރި ލިބިއްޖެނަމަ މާޒިޔާއަށް ޕްލޭއޮފުން ފުރުސަތު ލިބޭނެ އެވެ.\nފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކުޅިވަރު


SunOnline: Furabandhugai boa koshaalee kon baeh?\nފުރަބަންދުގައި ބޯކޮށާލީ ކޮންބައެއް؟\nއަހުމަދު ޖައިޝަން 22 May 2020, 10:31\nޓްރިމަރެއް ބޭނުންކޮށްގެން އަމިއްލަ އިސްތަށިގަނޑު ތުނިކޮށްލަނީ --- ފޮޓޯ : އެލެކްސް ކޫރާސް\nފުރަބަންދާ އެކު އެންމެންނަށް ވެސް މިވަނީ، ގޭގެ ހަތަރު ފާރުގެ ތެރޭގައި އެތައް ދުވަހެއް ހޭދަކުރަން ޖެހިފަ އެވެ. އެއާއެކު މީހުންގެ އެހީއާއެކު ކުރަމުން ދިޔަ އެތައް ކަމެއް ވަނީ އަމިއްލައަށް ކުރުމަށް ދަސްކުރަން ޖެހިފަ އެވެ. އަދި ގިނަ ފަހަރަށް ފޫހިވެފައި ހުރުމުގެ ސަބަބުން އަމިއްލައަށް ކަންކަން ތަހުރިބާ ކުރާ މީހުންވެސް މަދެއް ނޫނެވެ. އޭގެ ތެރެއިންވެސް އެންމެ ގިނަ ބަޔަކު އެންމެ ބޮޑު "ރޯޅި"އެއް ބާލާފައިވަނީ އަމިއްލަ ބޮލުގެ އިސްތަށިގަނޑަށެވެ. މި ލޮކްޑައުންގައި އަމިއްލަ އިސްތަށިގަނޑު ކޮށާލީ ކޮން ބައެއް ހެއްޔެވެ؟\nމީގެ ކުރީން ދުވަހަކުވެސް އުމުރުގައި ބޯކޮށާ ތަނަކުން ނޫނީ ސެލޫން އަކުން ނޫން ތަނަކުން ބޯކޮށާފައި ނުވާ އެތައް ބަޔަކުވެސް ވަނީ ލޮކްޑައުންގައި ވަރަށް ހިތްވަރުގަދަކޮށްލާފަ އެވެ. އަމިއްލައަށް ކަތުރާއި ޓްރިމަރު ހިފައިގެން ބޯކޮށި މީހުން މަދެއް ނޫނެވެ.\nމިއީ ރާއްޖޭގެ އެކަނި އާދައެއް ނޫނެވެ. ދުނިޔޭގެ އެތައް ބަޔަކު ވެސް މިދިޔަ ދެ މަހެއްހާ ދުވަސް ތެރޭ ބޯކޮށީ ގޭގައި ތިބެގެން އެ މީހުން އަމިއްލަ އަށެވެ.\nއިސްތަށިގަނޑަށް ލޮކްޑައުންގެ ރުޅި ބާލަމުންދާއިރު އޭގެ ސަބަބުން އިސްތަށިގަނޑު ހަޑިވެފައިވާ މީހުން މަދެއް ވެސް ނޫނެވެ. އެގޮތުން ކުރިމަތިން އިސްތަށިގަނޑު ރީތިކޮށް ކޮށާލެވިފައި ހުރިއްޔާ ފަހަތުން ބަލާލަން ނުކުރެވޭ ވަރު ވެދާނެ އެވެ.\nލޮކްޑައުންގައި ޒުވާން އަންހެނުންގެ މެދުގައި މަގުބޫލުވެފައިވަނީ އިސްތަށިގަނޑު ކުރުކޮށްލުމެވެ. ބޮބް ކަޓް ޖައްސާލުމެވެ.\nލޮކްޑައުން އާއެކު އިސްތަށިގަނޑު އަމިއްލަ އަށް ކޮށުން ވަނީ އާންމުވެފައި --\n"އަސްލު ރަށްޓެހިންތަކެއް އެކީގައި ވިސްނާފައި ކުޑަކޮށް ކުރުކޮށްލީ. އެއްބައި ކުދިން ކޮށާލި ކަނދުރާއާ ހަމައަށްވެސް،" "ސަން" އާ ވާހަކަ ދެއްކި ޒުވާނަކު ބުންޏެވެ.\nޒުވާން ފިރިހެނުންގެ މެދުގައި މި ދުވަސްކޮޅު އެންމެ މަގުބޫލީ ބަޒްކަޓް އެވެ. ނުވަތަ ޒީރޯ އެއް ޖައްސާލުމެވެ. ގިނަ އަދަދެއްގެ ޒުވާނުން އަންނަނީ ލޮކްޑައުން އާ ގުޅިގެން ޓްރިމަރު ޖައްސާލައި އިސްތަށިގަނޑު އެއްކޮށް ތުނިކުރަމުންނެވެ.\n"އަސްލު މި ވިސްނާ ގޮތަކީ، ކިތައްމެ ހަޑިކޮށް އިސްތަށިގަނޑު ކޮށާލެވިފައި ހުރިނަމަވެސް، މި ލޮކްޑައުން ނިމެންވާއިރަށް އިސްތަށިގަނޑު ކޮންމެވެސް ވަރަކަށް ދިގުވާނެ ކަމަށް،" އިތުރު ޒުވާނެއް ބުންޏެވެ.\nއޭނާ ބުނިގޮތުގައި، ދައްތަ ލައްވާ ބޯކޮށަން ވިސްނި ކަމަށެވެ. އެހެންނަމަވެސް ބަލާލަން ނުކެރޭ ވަރަށް އިސްތަށިގަނޑު ހަޑިވެދާނެތީ އެންމެފަހުން އަމިއްލައަށް ޓްރިމަރު ޖައްސައި އެއްކޮށް ކޮށާލީ ކަމަށް އެނާ ބުންޏެވެ.\nލޮކްޑައުންގައި އެކި މީހުން ބޯކޮށަނީ އެކި ސަބަބާ ހުރެ އެވެ. ބައެއް ޒުވާނުން ބުނެފައިވާ ގޮތުގައި ލޮކްޑައުންގެ ސަބަބުން ކުރާ ނަފްސާނީ ދުޅަހެޔޮ ކަމަށް ކުރާ އަސަރުތައް ކުޑަކޮށް އަރައިގަތުމަށްވެސް އިސްތަށިގަނޑު ކޮށާލާފައިވެ އެވެ.\nއެހެންވީއިރު ގޭގައި ތިބެގެން ބޯކޮށާއިރު ވިސްނަންވީ ކޮންކޮން ކަންކަމަކަށް ހެއްޔެވެ؟\nއަމިއްލަ އިސްތަށިގަނޑު ކޮށުމަކީ އެއްވެސް މީހަކު ހަގީގަތުގައި ބޭނުންވާނެ ގޮތެއް ނޫނެވެ. ނަމަވެސް ގޮތެއް ނެތުމުން އަމިއްލަ އިސްތަށިގަނޑުވެސް ކޮށާ ފަހަރު އަންނާނެ އެވެ.\nއަމިއްލައަށް އިސްތަށިގަނޑު ކޮށާއިރު ސަމާލުކަން ދެވިދާނެ ބައެއް ކަންތައްތައް އެބަހުއްޓެވެ.\nމި ދުވަސްވަރަކީ ކޮންމެހެން މޮޅެތި ސްޓައިލްތައް އިސްތަށިގަނޑަށް ގެނައުން މުހިއްމު ދުވަސްވަރެއް ނޫނެވެ. އެހެންކަމުން އެންމެ ބޮޑު އިސްކަމެއް ދޭންވީ ސްޓައިލްކޮށްލުމުގެ ބަދަލުގައި އިސްތަށިގަނޑު ކޮންމެވެސް ވަރަކަށް ތުނިކޮށްލުމަށެވެ. އެގޮތުން ދުވަސްވީ އިސްތަށިތައް ކޮށާލައި އަލުން އިސްތަށި ފެޅުމަށް ޓްރިމަރުން ނަމްބަރެއް ނަގައި އިސްތަށިގަނޑު އެއްވަރަކަށް ތުނިކޮށްލެވިދާނެ އެވެ. ލޮކްޑައުން ނިމުމުން އިސްތަށިގަނޑު ސްޓައިލް ޖައްސަން ބޯކޮށާތަނަކަށް ދެވިދާނެ އެވެ.\nއިސްތަށިގަނޑު އެއްކޮށް ކޮށާލާނަމަ، ކަންތައްތައް ކުރެވިދާނެ ގޮތްތަކެއް ވެސް އެބަ ހުއްޓެވެ.\nއިސްތަށިގަނޑު ކުޑަކޮށް ތެތްމާލުން\nއިސްތަށިގަނޑު ކޮށާލަން ނިންމާފައިވާ ނަމަ، އެންމެ ފުރަތަމަ ކުރަން ޖެހޭނެ ކަމަކީ އިސްތަށިގަނޑު ކުޑަކޮށް ތެތްމާލުން ކަމަށް އެކަމުގެ މާހިރުން ބުނެ އެވެ.\nއިސްތަށިގަނޑު ކުށަކޮށް ތެއްމާލަނީ، އެ ކޮށާއިރު އޮމާންކޮށް އެއްވަރެއްގައި އިސްތަށިގަނޑު ބެހެއްޓުމަށެވެ. އިސްތަށިގަނޑު ތެތް ނޫން ނަމަ ބައެއް ފަހަރު ޓްރިމަރުގައި އިސްތަށިގަނޑު އަޅައިގަތުމާއި އެކި ވަރުވަރަށް އިސްތަށިގަނޑު ކޮށުން އެކަށީގެންވެ އެވެ.\nއިސްތަށިގަނޑު ކޮށަން ފަށާއިރު ކަނދުރާއާ ދިމާލު، ބޮލުގެ ފުރަގަހުން ފެށުން މުހިއްމު ކަމަށް ބޯކޮށާމީހުން ބުނެ އެވެ. ކަނދުރާއާ ދިމާލުން އަމިއްލައަށް އިސްތަށި ކޮށުމަކީ ފަސޭހަ ކަމަކަށް ނުވާނެ އެވެ. އެހެންކަމުން މީހަކު ލައްވާ ކަނދުރާ އާ ދިމާލުން އިސްތަށި ކޮށުން ރަނގަޅުވާނެ އެވެ.\nއެއްވެސް މީހަކު ނެތް ނަމަ ދެ ލޯގަނޑު ބޭނުންވާނެ އެވެ. އެއީ ބޮޑު ލޯގަނޑަކާއި އަތުން ހިފަހައްޓާލެވޭނެ ވަރުގެ ކުޑަ ލޯގަނޑެކެވެ. ބޮޑު ލޯގަނޑަށް ފުރަގަސް ދީގެން ކުޑަ ލޯގަނޑު އަތަށް ލައިގެން އެ ލޯގަނޑުން ބޮލުގެ ފަހަތް ބަލާލެވިދާނެ އެވެ.\nދެން ކަންފަތް ކައިރި\nކަނދުރާ އާއި ފަހަތް ހިތްހަމަ ޖެހޭ ވަރަށް ކޮށާލުމުން ކަންފަތް ކައިރިން ކޮށާލެވިދާނެ އެވެ. އަދި އެއަށްފަހު މަޑުމަޑުން މައްޗަށް ތުނިކުރަމުން ގެންދެވިދާނެ އެވެ. އާންމުކޮށް ކަންފަތް ކައިރީ ސަރަހައްދު ފަހަތަށްވުރެ ކުރުވާނެ އެވެ. އެހެންކަމުން ދެ ފަރާތް އެއްވަރު ނޫން ނަމަ ކަންފަތް ކައިރިން ތުނި ކުރި ވަރަށް ފަހަތް ތުނި ކުރެވޭނެ އެވެ. އޭރުން ވަށައިގެން އެއްވަރަކަށް އިސްތަށިގަނޑު ހުންނާނެ އެވެ.\nދެން އޮންނާނީ އިސްތަށިގަނޑުގެ މެދެވެ. މިއީ އާންމުކޮށް އެހެން ހިސާބުތަކަށްވުރެ ދިގު ބައެކެވެ. އެހެންކަމުން މި ބައި ތުނިކުރާއިރު ކަތުރެއްވެސް ބޭނުންކުރެވިދާނެ އެވެ. ނަމަވެސް ފަސޭހައިން އެއްވަރު ކުރަން ބޭނުން ނަމަ ޓްރިމަރުވެސް ޖައްސާލެވިދާނެ އެވެ.\nއެހާ ހިސާބުން ތިހުރީ ބޯކޮށިފަ އެވެ. ލޮކްޑައުންގައި ބޯކޮށާލައިގެން ހަމަ ގައިމުވެސް މަޖާ ކަންތައްވެސް ވެފައި ހުންނާނެ ކަން ޔަގީނެވެ. އެ ވާހަކަތައް ހިއްސާކޮށްލާށެވެ.


Maziya balikurun noon visnumeh neiy: Abahani Coach - vNews.mv\nމެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި އަބަހާނީގެ ކޯޗު\nމާޒިޔާ ބަލިކުރުން ނޫން ވިސްނުމެއް ނެތް: އަބަހާނީ ކޯޗު\nއިސްމާޢީލް ޝާހު Male' | 11 February 2020, 22:44\nރަށުންބޭރުގައި މާޒިޔާއާއި ދެކޮޅަށް ކުޅޭ މެޗަކީ ފަސޭހަ މެޗެއް ނޫން ކަމަށާއި މި ނަތީޖާގައި އޮވެ ދެވަނަ ލެގު ކުޅޭއިރު މާޒިޔާ އަތުން މޮޅުވުން ނޫން ވިސްނުމެއް އެ ޓީމުގައި ނެތްކަމަށް ބަންގްލަދޭޝްގެ ޑާކާ އަބަހާނީގެ ކޯޗު މާރިއޯ ލެމޯސް ބުނެފިއެވެ.\nއޭއެފްސީ ކަޕުގެ ޕްރީލިމިނަރީ ބުރުގެ ފުރަތަމަ ލެގުގައި މިމަހުގެ ފަސްވަނަ ދުވަހު ޑާކާގައި ކުޅުނު މެޗު ނިމުނީ 2-2 އިން ދެޓީމު އެއްވަރުވެގެންނެވެ. މި ދެޓީމުގެ ތެރެއިން އެގްރިގޭޓުން ކުރި ހޯދައި ޕްލޭއޮފް ބުރަށް ދަތުރުކުރާނެ ޓީމެއް ޔަގީންވާނީ މި މެޗުގައި ނެރޭ ނަތީޖާއަކަށް ބިނާކޮށެވެ.\nމެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން އަބަހާނީގެ ކޯޗު މާރިއޯ ލެމޯސް ބުނީ މެޗާ ކުރިމަތިލާއިރު އެޑްވާންޓޭޖް އޮތީ މާޒިޔާ ކަމަށާއި ނަމަވެސް މި ނަތީޖާއާއެކު ރަށުންބޭރުގައި މާޒިޔާ ބަލިކުރެވިދާނެކަމުގެ ބޮޑު އުއްމީދެއް އެބައޮތްކަމަށް ކޯޗު ބުންޏެވެ. މި މެޗު 2-2 އަށްވުރެ ބޮޑު ނަތީޖާއަކުން އެއްވަރުވެއްޖެއްޔާ ފުރުސަތު ލިބޭނީ އަބަހާނީ އަށެވެ. އެހެންކަމުން މާޒިޔާ ޖެހޭނީ އެ ޓީމު ކޮޅަށް ވަންނަ ގޯލުތައް މަދުކޮށް 1-1 ނުވަތަ 0-0 ނަތީޖާއިން މެޗު އެއްވަރުކުރާށެވެ. ނުވަތަ މެޗުން މޮޅުވާށެވެ.\nކޯޗު ބުނީ މި މެޗަށް އަބަހާނީ ނުކުންނައިރު އެޓީމަށް ދިމާވެފައިވާ އެންމެ ބޮޑު ނުތަނަވަސްކަމަކީ އެ ޓީމަށް ކުޅޭ ބަންގްލަދޭޝް ގައުމީ ޓީމުގެ ޑިފެންޑަރު ޓުޓުލް ހުސައިން ބަދްޝާއަށް މެޗުގައި ނުކުޅެވުމުގެ ބިރު ހީވެފައި އޮތުން ކަމަށެވެ. އަދި މާޒިޔާގެ އެޓޭކްތައް ހުއްޓުވުމުގައި ކާމިޔާބު ލިބިއްޖެނަމަ އަބަހާނީ ޑާކާ އަށް މުބާރާތުގެ ޕްލޭއޮފް ބުރަށް ދަތުރުކުރެވުމުގެ ފުރުސަތު އެބައޮތް ކަމަށްވެސް ކޯޗު ބުންޏެވެ.\nޑާކާ އަބަހާނީން މާލޭގައި މިހާތަނަށް ކުޅުނު ދެ މެޗުން ވެސް ވަނީ ބަލިވެފަ އެވެ. އެއީ 2017 ވަނަ އަހަރު މާޒިޔާ އަތުންނާއި 2018 ވަނަ އަހަރު ނިއު ރޭޑިއަންޓް އަތުންނެވެ.\nއޭއެފްސީ ކަޕް ފުޓްބޯޅަ ކުޅިވަރު ޑާކާ އަބަހާނީ


MNACI ge aharee aammu jalsaa mi mahu baahvanee\nގައުމީ ކޮންޓްރަކްޝަން ޖަމިއްޔާ އެމްއެންއޭސީއައިގެ އަހަރީ ޖަލްސާ މިމަހު\nމަސީގެ ކުރީގެ ރައީސް އަބްދުﷲ މުހައްމަދު އަދި މިހާރުގެ ރައީސް މުހައްމަދު އަލީ ޖަނާހު އެ ޖަމިއްޔާގެ އިވެންޓެއްގައި: އަހަރީ އާއްމު ޖަލްސާ އޮންނާނީ މިމަހު -- ފޮޓޯ: އަވަސް\nރާއްޖޭގެ އިމާރާތްކުރުމުގެ ދާއިރާގައި ހަރަކާތްތެރިވާ ކުންފުނިތަކުގެ ޖަމިއްޔާ އަދި ގައުމީ ކޮންޓްރަކްޝަން ޖަމިއްޔާގެ ގޮތުގައި ހަރަކާތްތެރިވާ، މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (އެމްއެންއޭސީއައި)ގެ އަހަރީ ޖަލްސާ މި މަހު ބާއްވަން ނިންމައިފި އެވެ.\nމި ޖަލްސާ ބޭއްވުމަށް ހަމަޖެހިފައި ވަނީ މިމަހުގެ 12 ވަނަ ދުވަހު ހަވީރު 4:00 ގައި މާގިރި ހޮޓެލްގަ އެވެ. މި ޖަލްސާއަކީ ޖަމިއްޔާގެ 18 ވަނަ އަހަރީ ޖަލްސާ އެވެ.\nއެމްއެންއޭސީއައި އިން މިހާރު ވަނީ އެ ޖަމިއްޔާގެ ހުރިހާ މެމްބަރުންނަށް ޖަލްސާ އަށް ދައުވަތު ދީފަ އެވެ.\nމި ޖަލްސާގައި އެމްއެންއޭސީއައިގެ އާ ހިންގާ ކޮމިޓީ އިންތިހާބު ކުރުން އޮންނާނެ އެވެ.\nހިންގާ ކޮމިޓީ އަށް އިންތިހާބު ކުރުމަށް ހަމަޖެހިފައިވަނީ:\nނައިބު ރައީސް (ދެ މެމްބަރުން)\nއެގްޒެކެޓިވް މެމްބަރުން (15 މެމްބަރުން)\nމި މަގާމުތަކަށް ކުރިމަތިލެވޭނީ އެ ޖަމިއްޔާގައި ރަޖިސްޓްރީކޮށްފައިވާ މެމްބަރުންނަށެވެ. މަގާމު ތަކަށް ކުރިމަތިލުމުގެ ސުންގަޑި އަކީ މިމަހުގެ 11 ވަނަ ދުވަހު އެވެ.\nކުރީގެ މަސީ އަދި މިހާރު ގައުމީ ނޭޝަނަލް ކޮންޓްރަކްޝަން ޖަމިއްޔާގެ ލަގަބު ލިބިފައިވާ، އެމްއެންއޭސީއައި އަކީ ރާއްޖޭގެ ކޮންސްޓްރަކްޝަން މަސައްކަތް ކުރާ ކުންފުނިތަކާއި ފަރާތްތައް ތަމްސީލުކޮށްދޭ ޖަމިއްޔާ އެވެ.\nއެމްއެންއޭސީއައި އިން ގެންދަނީ ރާއްޖޭގެ ކޮންސްޓްރަކްޝަން އިންޑަސްޓްރީ ކުރިއެރުވުމަށާއި ހަރުދަނާ ކުރުމަށް މަސައްކަތްތަކެއް ކުރަމުންނެވެ. ކޮންސްޓްރަކްޝަން އިންޑަސްޓްރީ އަކީ ރާއްޖޭގައި ދެވަނައަށް އެންމެ ބޮޑު އިންޑަސްޓްރީ އެވެ.


Anhenun rulhi gadha tha? Salaamaivaan mi ukulhuthah beynun kurey!\nއަންހެނުން ރުޅި ގަދަތަ؟ ސަލާމަތްވާން މި އުކުޅު ބޭނުން ކުރޭ!\nއާންމު ގޮތެއްގައި އަންހެންވެރިންނަކީ ރުޅިގަދަ ބައެކެވެ. ހާއްސަކޮށް ލޯބީގެ ގޮތުން ގުޅިގެން އުޅޭއިރު ނުވަތަ ކައިވެނިކޮށްގެން އުޅޭއިރު އަންހެނުންގެ ޒީލަގަދަކަން ފެންނާނެއެވެ. އަންހެންވެރިންގެ ރުޅިއަކީ ކޮންމެ ފިރިހެނަކަށް ނޫނީ ކޮންމެ ފިރިއަކަށް "ތަހަންމަލް" ކުރަންޖެހޭ ކަމެކެވެ. ގިނަ ފަހަރަށް ޒުވާބުތަކުން ވެސް މޮޅުވަނީ އަންހެންވެރިންނެވެ. އެއީ އަންހެންވެރިން ކުރިމަތީ ޒުވާބުކުރާނެ ފަދަ ހިތްވަރެއް ފިރިހެންވެރިންގެ ގައިގާ ނުހުންނާތީއެވެ. ނޫނީ އެ ގާބިލުކަން ނެތީމައެވެ. އަނބިމީހާ ރުޅި އައިސްފައިވާނަމަ، އެ ކަން ބޮޑު މައްސަލަ ގަނޑަކަށް ނުހަދާ މައިތިރިކުރަން ފިރިން ބޭނުންވާނެއެވެ. އެފަދަ ފިރިން މި ގޮތްތައް ހިޔާރުކޮށްލާށެވެ.\n1- އަނގައިން އެއްޗެއް ނުބުނެ، ހިނިތުންވުން\nތިމާއަށް ކުރެވުނު ކަމަކުން ނުވަތަ ތިމާއަށް ކަމެއް ހަނދާން ނެތުމުން، އަނބިމީހާ ރުޅި އައިސް ހަޅާލަވާނަމަ އަނބިމީހާއަށް ހިނިތުންވެލާށެވެ. ވިއްދާފައި ޒުވާބުކުރަން ނަހަދާށެވެ. އެކަމުން ތިމާއަށް މޮޅެއް ލިބޭނެ ކަމަށް ހީނުކުރާށެވެ. އަދި ވިއްދާފައި ޒުވާބުކުރަން ވެއްޖެނަމަ މައްސަލަތައް ބޮޑުވެ ދެމަފިރިންގެ ދެމެދުގައި ބޮޑެތި އަރާރުންވުންތަކަށް މަގު ތަނަވަސްވެގެންދާނެއެވެ. އެހެންކަމުން އަނބިމީހާގެ ހަޅާލެވުން "ހަޖަމް"ކޮށްލާ، ހިނިތުންވެލާށެވެ. ކުރަން އުނދަގޫ ކަމަކަށް ވެދާނެއެވެ. ނަމަވެސް މިއީ އެންމެ ފައިދާ ބޮޑު ގޮތެވެ. އަދި އަނބިމީހާ އެންމެ އަވަހަށް ރުޅި މަޑުކުރާނީ ވެސް އޭރުންނެވެ.\n2- އަމިއްލަ ކުށް ގަބޫލުކުރުން\nގިނަ ފަހަރަށް ފިރިހެންވެރިންނަކީ ކަންކަން ހަނދާނުން ކައްސާލާ ބައެކެވެ. މިފަދަ ކަމެއްގައި އަނބިމީހާ ރުޅި ގަދަވެއްޖެނަމަ، ތިމާގެ ކުށް އަވަހަށް ގަބޫލުކޮށް މައާފަށް އެދޭށެވެ. ކުށް ގަބޫލުކޮށް މާއާފަށް އެދުމަކީ އަންހެނުން ލޯބިކުރާ ސިފައެކެވެ. ބައެއް ފަހަރަށް ތިމާގެ ކުށެއް ނެތި ވެސް އަނބިމީހާ ރުޅި ގަދަވެދާނެއެވެ. އެފަދަ ހާލަތްތަކުު ވެސް އަމިއްލައަށް ކަމެއް ކުރެވިފައި ނެތަސް މާއާފަށް އެދިލާށެވެ. ގުޅުން ދަމަހައްޓަން މިއީ ރަނގަޅު އުކުޅެކެވެ.\n3- ދައްކާ ވާހަކަ އަޑުއެހުން\nއެހެން މީހުން ދެކެ އަންނަ ރުޅިގަނޑު ފިރިމީހާއަށް ބާލާ، އަންހެނުން ވެސް މަދެއް ނޫނެވެ. ރައްޓެއްސަކާ މައްސަލަ ޖެހުނަސް އެކަމާ ވެސް ފިރިމީހާއަށް ހަޅޭލަވައެވެ. އެފަދަ ހާލަތްތަކުގައި އަންހެނުން ދައްކާ ވާހަކަތައް އަޑުއަހަށެވެ. ރުޅި އައިސްގެން އެއްޗެއް ގޮވިއަސް އެ ވާހަކަތައް އަޑުއަހާށެވެ. އަނބިންނާ ދިމާލަށް ވިއްދާފައި އެއްޗެއް ބުނަން ނަހަދާށެވެ. މި ދުނިޔޭގައި ގިނަ ބަޔަކު ޑިޕްރެޝަންއަށް ދާން މެދުވެރިވާ ސަބަބަކީ ވެސް އެމީހެއްގެ ވާހަކަތައް އަޑުއަހާނެ މީހެއް ނެތުމެވެ.\n4- އަންހެނުން ދައްކާ ވާހަކަ މުހިންމު ކަމަށް ގަބޫލުކުރުން\nއަންހެނުންނަކީ އަބަދު މުހިންމު ވާހަކަތައް ދައްކާ ބައެއް ނޫނެވެ. ނަމަވެސް އަންހެން ދައްކާ "ބޭކާރު" ވާހަކަތަކީ ވެސް ތިމާއަށް މުހިންމު ވާހަކަތަކަކަށް ހަދާށެވެ. އަދި އެ ވާހަކަތައް ތިމާ އަޑުއަހަން ބޭނުންވާކަން އަންހެނުންނަށް ގަބޫލުކޮށްދޭށެވެ. މިއީ އަންހެނުން ތިމާދެކެވާ ލޯބީ އިތުރަށް ބޮޑުވެގެންދާނެ ކަމެކެވެ. މިގޮތާ އިދިކޮޅަށް ތިމާ އަމަލުކުރާނަމަ އަންހެނުންގެ ރުޅިވެރިކަމާއި އެއްޗެހި ގޮވާ އަޑުއަހަން ތިމާ ތައްޔާރުވާށެވެ.\n5- އަވަހަށް ގެއިން ނުކުތުން\nއަންހެން މާ ރުޅިގަދަވެ އެއްޗެއްހި ގޮވާނަމަ، އަވަހަށް ބޭރަށް ނިކުތުމަކީ އެންމެ ރަނގަޅު ގޮތެވެ. އަންހެނުންނާ ވިއްދާފައި އެއްޗެއް ބުނުމަށްވުރެ ރަނގަޅަކީ ބޭރަށް ނިކުމެލާ ހިނގާލަން ދިއުމެވެ. އެއީ ތިމާއަށް ހިންހަމަޖެހުމެއް ލިބޭނެ ކަމެކެވެ. އިރުކޮޅެއް ފަހުން ގެއަށް އަންނައިރު އަނބިމީހާ ވެސް ހުންނާނީ މައިތިރިވެފައެެވެ. އަނބިމީހާ އެހެން މީހެއްދެކެ ރުޅި އައިސްފައިހުރިނަމަ އަނބިމީހާ ގޮވައިގެން ގެއިން ބޭރަށް ހިނގާލަން ދާށެވެ. އެއީ އަނބިމީހާގެ ރުޅިގަނޑު މައިތިރިކޮށްލާ އޭނާއަށް ހިންހަމަޖެހުމެއް ލިބޭނެ ކަމެކެވެ. ރުޅި އައިސްގެން އުޅޭކަމުގައި އަނބިމީހާ ގޯސްވެފައި ދެން ހުރި މީހާ ރަނގަޅުވި ނަމަވެސް އަނބިމީހާގެ ކުށެއް ނެތްކަން ތިމާ ގަބޫލުކުރާކަން އަނބިމީހާއަށް ވިސްނައިދޭށެވެ. ރުޅިގަދަވެފައި ހުންނަ ގަޑީ އަންހެނުންގެ ކުށް ދައްކަން މަސައްކަތް ނުކުރާށެވެ. އެއީ ރިހޭ ފައި މައްޗަށް ފޮއެ ވައްޓާލުންފަދަ ކަމެކެވެ.


ހަމްޕު ގައުމީ ޓީމަށް ފުރަތަމަ ޖަހައިދިން ގޯލަށް ފަހު ދަގަނޑޭއާ އެކު އުފާފާޅުކުރަނީ. ހަމްޕު ވަނީ ދަގަނޑޭ އަށް ވަރަށް ބޮޑަށް ތައުރީފް ކޮށްފައި.\nއަލީ އަޝްފާގް (ދަގަނޑޭ) އަކީ އެންމެ މޮޅު ކުޅުންތެރިޔާކަމަށް، ސްރީ ލަންކާގައި މި ވަގުތު ތިބި ދިވެހި ގައުމީ ޓީމުގައި ހިމެނޭ މުހިއްމު ކުޅުންތެރިއެއް ކަމަށްވާ ހަމްޒާ މުހައްމަދު (ހަމްޕު) ބުނެފި އެވެ. ހަމްޕު އޭނާގެ ފޭސްބުކްގައި އިއްޔެ މިހެން ބުނެފައިވަނީ، ގައުމީ ޓީމުން ދަގަނޑޭއަށް ފުރުސަތު ނުދޭ މައްސަލައިގައި އެފްއޭއެމް އާއި ގައުމީ ޓީމުގެ ކޯޗު ޕީޓަ ސެގާޓަށް އެތައް ބައެއްގެ ފާޑު ކިޔުން އަމާޒުވެފައި ވަނިކޮށެވެ.\nހަމްޕު، އޭނާގެ ފޭސްބުކުގައި ކޮށްފައިވާ ޕޯސްޓެއްގައި މިހެން ބުނެފައިވަނީ އޭނާ ނިސްބަތްވާ ބ. އޭދަފުށީގައި އަޝްހާ އީދު ބަންދާއި ގުޅުވައިގެން ކުރިއަށް ގެންދިޔަ ލެވިސްޓާ ކަޕް ފުޓްބޯޅަ މުބާރާތް ދަގަނޑޭ ހިމެނުނު ޓީމު ކާމިޔާބު ކުރި ހަބަރު “ފަހުމިނެޓް” އިން ގެނެސްދިނުމުން އެ ހަބަރު ޝެއާ ކުރަމުންނެވެ.\n“އެންމެ މޮޅު މީހާ” ގެ އިތުރުން ދެން ހަމްޕު ބުނެފައިވަނީ ދަގަނޑޭ އަކީ “ރަސްގެފާނު” ކަމަށެވެ. ވަކި މީހެއްގެ ނަން ބުނެފައި ނެތް ނަމަވެސް ހަމްޕު މި ޕޯސްޓް ނިސްބަތްކޮށްފައިވަނީ ރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ ދަގަނޑޭއަށެވެ.\nEmme molhu meehaa 💙King 👑 Masha allah ☺\nPosted by Hamza Mohamed on Saturday, August 17, 2019\nހަމްޕު އިއްޔެ ފޭސްބުކްގައި ކޮށްފައިވާ ޕޯސްޓް\nމިދިޔަ ސީޒަނުގެ ރާއްޖޭގެ އެންމެ މޮޅު ކުޅުންތެރިޔާގެ މަގާމާ އެންމެ ގިނަ ގޯލް ޖެހި ކުޅުންތެރިޔާގެ މަގާމް ހޯދާފައިވާ ދަގަނޑޭއަށް ގައުމީ ޓީމުން ފުރުސަތު ނުދޭ މައްސަލައިގައި ގައުމީ ކޯޗު ސެގާޓާއި އެފްއޭއެމަށް ގިނަ ބައެއްގެ ނުރުހުން އަމާޒުވެފައިވާ އިރު، މި މައްސަލައިގައި އެފްއޭއެމުން ވަކި އެއްޗެއް އަދި ނުބުނެ އެވެ. އެހެންނަމަވެސް، ކޯޗު ސެގާޓް އޭނާގެ ނިންމުން ދިފާއުކުރުމަށް އެކި ފަހަރު އެކި ވާހަތައް އަންނަނީ ދައްކަމުންނެވެ. ސެގާޓްގެ ވާހަކަތައް ބައެއް މީހުން “ޖޯކެއް” ގޮތުގައި ސިފަކުރަނީ މިދިޔަ ސީޒަނުގައި 42 ގޯލު ޖަހައި ލަނޑު ލިސްޓުގެ އެއް ވަނަ ހޯދާފައި ވަނިކޮށް ދަގަނޑޭ އަށް ފުރުސަތު ނުދިނުމުންނެވެ.\nބަރާބަރަށް ގައުމީ ޓީމަށް ކުޅެމުން އައި ދަގަނޑޭ އަށް މިހާރުގެ ކޯޗު ސެގާޓް ފުރުސަތު ނުދޭންފެށީ މިދިޔަ އަހަރުގެ މާޗް މަހު ބޫޓާނާ ދެކޮޅަށް މާލޭގައި ކުޅެން އޮތް އޭޝިއަން ކަޕް ކޮލިފައިން މެޗުގެ ކުރިން އޮތް ނޫސްވެރިންގެ ބައްދަލުވުމަށް ހާޒިރުނުވުމުންނެވެ. ސެގާޓް ދަގަނޑޭ އަށް އަދަބެއް ދިނުމުގެ ގޮތުން ޓީމުން ވަކިކުރި ނަމަވެސް ގިނަ ބަޔަކު އުއްމީދުކޮށްގެން ތިބީ މިދިޔަ އަހަރު އޮތް ސާފް ސުޒުކީ ކަޕްގެ ޓީމުގައި ދަގަނޑޭ ހިމެނޭނެ ކަމަށެވެ. އެކަމަކު ރަނގަޅު ފޯމުގައި ހުރި ދަގަނޑޭ އަށް އެ މުބާރާތުން ފުރުސަތު ނުދިންއިރު ދެން ފެނުނީ ކޯޗު ސެގާޓް ދަގަނޑޭ އެއްކޮށް ބާކީކޮށްލި ތަނެވެ.\nވޯލްޑް ކަޕް ކޮލިފައިންގައި ރާއްޖޭގެ ޓީމު ކުޅޭ ފުރަތަމަ މެޗުގައި އަންނަ މަހުގެ ފަސް ވަނަ ދުވަހު ރަށުން ބޭރުގައި ނުކުންނާނީ ގުއާމްއާ ދެކޮޅަށެވެ. ދެ ވަނަ މެޗުގައި އަންނަ މަހުގެ 10 ވަނަ ދުވަހު މާލޭގައި ޗައިނާއާ ދެކޮޅަށް ނުކުންނާނެ އެވެ. ކޮލިފައިންގައި ރާއްޖެ ހިމެނޭ ގްރޫޕް އޭގައި ދެން ހިމެނެނީ ފިލިޕީންސް އާއި ސީރިއާ އެވެ. މިފަހަރުގެ ކޮލިފިކޭޝަނުގައި އެފްއޭއެމްގެ އެންމެ ބޮޑު އަމާޒަކީ އޭޝިއަން ކަޕަށް ކޮލިފައިވުމެވެ.\nހަމްޒާ މުހައްމަދު (ހަމްޕު), އަލީ އަޝްފާގް (ދަގަނޑޭ), ގައުމީ ފުޓްބޯޅަ ޓީމް\nރަންތަށި ހޯދުމަށްފަހު ކުޅުނު ފުރަތަމަ މެޗުން ރާއްޖެ ބަލިވެއްޖެ އައިއޯއައިޖީ: ކޮމޮރޯސް އަތުން ބަލިވެ ފުޓްބޯޅަ ޓީމަށް ފުރުސަތު ހަނިވެއްޖެ ދަގަނޑޭގެ ހެޓްރިކާ އެކު ގްރީން ސްޓްރީޓްސް އަށް ފަސޭހަ މޮޅެއް


Niyaavee Dhathuru Matheegai, Enme Fahu Kamakah Kuree Asuru Namaadhu - Vaguthu\nނިޔާވީ ދަތުރުމަތީގައި، އެންމެ ފަހު ކަމަކަށް ކުރީ އަޞުރު ނަމާދު\nފ. ނިލަންދޫ- ފޮޓޯ: ގޫގުލް އާތު\nފ. ނިލަންދޫ އިން ފުރައިގެން މާލެ އައުމަށް ދަތުރު ކުރަމުންދިޔަ ބޯޓެއްގައި މިއަދު ވަނީ އަންހެނަކު ނިޔާވެފައެވެ. މިއަދު ހަވީރު 16:15 ހާއިރު އެމީހާ ނިޔާވިއިރު، ނިޔާވި މީހާގެ ހަށިގަނޑު ނިލަންދުއަށް ގެންދެވުނީ ހަވީރު 18:00 ހާއިރުއެވެ.\nމިކަން ހިނގި ވަގުތު ބޯޓުގައި ހުރި އެރަށު ކައުންސިލްގެ މެންބަރު އަބްދުލް ލަތީފް މުޙައްމަދު ވަނީ މިކަން ހިނގާދިޔަ ގޮތް "ވަގުތު" އާ ހިއްސާކުރައްވާފައެވެ. އޭނާއަކީ ނިޔާވި، އުމުރުން 78 އަހަރުގެ އައިޝަތު އުމަރު މަނިކުގެ އާއިލާގެ މެންބަރެކެވެ.\nލަތީފު ވިދާޅުވި ގޮތުގައި އައިޝަތު ނިޔާވުމުގެ ކުރިން އެންމެ ފަހު ކަމެއްގެ ގޮތުން، އަޞުރު ނަމާދު ކޮށްފައިވެއެވެ. އަޞުރު ނަމާދު އަދާކުރުމަށްފަހު ބޯޓުގެ ތިރީ ބަޔަށް ސައިބޯން ދިޔައެވެ. އެހެންނަމަވެސް، ސައި ނުބޮއެ އޭނާ އެރީ މައްޗަށެވެ.\n"އަޞުރު ނަމާދުވެސް ކުރި. ދެން އެއީ ދެ ބުރިއަށް ހުންނަ ބޯޓެއް. ތިރީ ބަޔަށް ސައިބޯން ދިޔަ. ނަމަވެސް ފަހުން މައްޗަށް އެރީ." ލަތީފު ވިދާޅުވިއެވެ.\nމި ދަތުރުގައި އައިޝަތާއެކު އޭނާގެ ފިރިހެން ދަރިއަކުވެސް ދިޔައީ ދަތުރުކުރަމުންނެވެ. މައްޗަށް ގޮސް، އުނދަގޫތަކެއްވާ ވާހަކަ އައިޝަތުވަނީ ދަރިފުޅުގެ ގާތުގައި ބުނެފައެވެ. މި ދަރިފުޅުވަނީ އެވާހަކަ ލަތީފު ގާތުގައި ބުނެފައެވެ.\nލަތީފު ވިދާޅުވި ގޮތުގައި އޭނާ، އޭނާގެ ދައްތަގެ ކައިރިއަށް މައްޗަށް ދިޔައިރު ވަނީ ނޭވާ ހޮޅިއަށް އެޅިފައެވެ. އަދި ނިޔާވާން އުޅޭކަން އެނގުނުކަމަށް ވިދާޅުވިއެވެ.\n"މައްޗަށް ދިޔައިރު، ނޭވާ ލަމުން ދިޔައީ، ކީކޭ ބުނާނީ ހޮޅި ނޭވާ، ދެން އަޅުގަނޑަށް އެނގިއްޖެ." ލަތީފު ވިދާޅުވިއެވެ.\nމި ބޯޓުން މާލެއަށް ދަތުރުކުރުމަށް ޑޮކްޓަރަކުވެސް އިނެވެ. ޑޮކްޓަރުވެސް ވަނީ އައިޝަތުގެ ކައިރިއަށް ގޮސް ވެގެން އުޅޭގޮތް ބަލާފައެވެ. ޑޮކްޓަރު އިރުޝާދު ދިނީ ވީ އެންމެ އަވަހަކަށް ހޮސްޕިޓަލަކަށް ގެންދިއުމަށެވެ. އެހެންނަމަވެސް، ތިބީ ކަނޑުމަތީގައިކަމުން، އެކަމަށް އެތައް ގޮންޖެހުންތަކެއް ހުއްޓެވެ.\n"ދޯނި ދަތުރުކުރަނީ ގަޑިއަކު 10 މޭލު ބާރުމިނުގައި. އެންމެ ކައިރިން ޞިއްޙީ ޚިދުމަތް ދޭ ތަނެއް ހުރީ 13 މޭލުގެ ހިސާބެއްގައި، އެކަމަށް ގަޑިއިރުތަކެއް ނަގާނެ." އޭނާ ވިދާޅުވިއެވެ. ލަތީފު އިތުރަށް ވިދާޅުވި ގޮތުގައި ޑޮކްޓަރު އައިޝަތުގެ ކައިރިއަށް އައިފަހުން ލީ ދެ ނޭވާއެވެ.\nއައިޝަތު މާލެ ދާން ފުރީ، ވަކި މުޙިއްމު ބޭނުމެއް އޮވެގެން ނޫނެވެ. އެރަށުން ވާހަކަ ދެއްކި މީހަކު ބުނި ގޮތުގައި އޭނާ ދަތުރަށް ފުރީ ހަމަ މާލެ "ޖައްސާލުމަށެވެ." އަދި ދަތުރަށް ފުރިއިރު އޭނާ ބަލި ނޫންކަމަށްވެސް ބުންޏެވެ.\nފ.ނިލަންދޫއަށް ފަތުރުވެރިން އެރުމާއި ދެކޮޅަށް މުޒާހަރާ ކުރަން ފަށައިފި\nޖެނުއަރީ 26, 2019 20:31\nޖެނުއަރީ 26, 2019 20:54\nއިންނާލިއްލާހި ވައިންނާއިލައިހިރާޖިޢޫން! ކިހާފުރިހަމަ މަރެއްތޯ! ފަހު އަމަލަކަށްވެސް ނަމާދު އަދާކުރީ..މާޝާﷲ އަޅަމެން އެންމެންގެ ފާފަ ފުއްސަވާ ހެޔޮއަމަލު ތަކުގެ މަތީގައިވާހާލު މަރު ގަންނަވާށި!\nޖެނުއަރީ 27, 2019 10:45\nޖެނުއަރީ 26, 2019 21:12\nޖެނުއަރީ 26, 2019 21:13\nޖެނުއަރީ 26, 2019 21:37\nإنا لله وإنا إليه راجعون. اللهم اغفر لها وارحمها وعافها واعف عنها.\nޖެނުއަރީ 26, 2019 22:19\nޖެނުއަރީ 26, 2019 22:20\nޖެނުއަރީ 26, 2019 22:41\nކޮޅެއްނެތްހާ ބޮޑު މޮޅެއް\nޖެނުއަރީ 26, 2019 23:18\nޖެނުއަރީ 26, 2019 23:25\nޖެނުއަރީ 27, 2019 08:26\nއަހަރެމެން އެނބުރި ދިއުން ވަނީ ﷲގެ ޙަޟުރަތަށެވެ. މަރުވާނެ ގަޑިއެއް، ތަނެއް ނޭނގެއެވެ. އަދި މަރުވާނީ ކޮންމެއްގައި ހުއްޓާކަމެއްވެސް ނޭނގެއެވެ. ގިނަވަގުތު ޣާފިލުކަމުގައި އުޅޭމީހެއްގެ މަރު ބައްދަލުވުން ކައިރި އެފަދަ ކަމެއްގައި ހުއްޓައެވެ. މަރުހޫމާއަށް ސުވަރުގެ މިންވަރުކުރައްވާށި.. އާމީން.\nޖެނުއަރީ 27, 2019 10:46\nޖެނުއަރީ 27, 2019 13:01\nޖެނުއަރީ 27, 2019 10:03\nޖެނުއަރީ 27, 2019 11:48\nޖެނުއަރީ 27, 2019 11:52\nޖެނުއަރީ 27, 2019 14:51\nޖެނުއަރީ 27, 2019 17:07


beiroothu govun: 300000 meehunge gedhoru gehlihje – Iru\nބެއިރޫތު ގޮވުން: 300000 މީހުންގެ ގެދޮރު ގެއްލިއްޖެ\nސަމާ·5އޮގަސްޓް 2020\nލުބުނާނުގެ ވެރިރަށް ބައިރޫތުގައި ބަޑިބޭސް ރައްކާކޮށްފައިހުރި ގުދަނެއްގައި ބާރުގަދަ ގޮވުންތަކެއް ގޮވުމުގެ ސަބަބުން 300،000 މީހުންގެ ގެދޮރު ގެއްލިފައިވާކަމަށް އެ ސިޓީގެ ގަވަރުނަރު ވިދާޅުވެއްޖެއެވެ.\nބައިރޫތުގެ މައި ބަނދަރު އޮންނަ ސަރަޙައްދުގައި ހިނގި ޙާދިޘާގެ ސަބަބުން މިހާތަނަށް 100އަށްވުރެ ގިނަ މީހުން މަރުވެ 4،000އަށްވުރެ ގިނަ މީހުންވަނީ ޒަޚަމްވެފައެވެ. ގިނަ ޢަދަދެއްގެ މީހުން ވީނުވީއެއް ނޭނގި ގެއްލުމުގެ އިތުރުން ގިނަ ބަޔަކު ތިބީ އިމަރާތްތަކުގައި ނުނިކުމެވި ތާށިވެފައެވެ. ވީނުވީއެއް ނޭނގި ގެއްލިފައިވާ މީހުންގެ ތެރޭގައި ގުދަނުގައި ރޯވި ބިޔަ އަލިފާންގަނޑު ނިއްވާލުމުގެ މަސައްކަތުގައި އުޅުނު އަލިފާން ނިވާ 10 މީހުންވެސް ހިމެނެއެވެ. އެ ހާދިޘާގައި މަރުވި މީހުންގެ ޢަދަދު ވަރަށް ބޮޑަށް އިތުރުވާނެކަމަށް ބެލެވޭކަމަށް އެ ޤައުމުންވަނީ ބުނެފައެވެ.\nބައިރޫތުގެ ގަވަރުނަރު މަރުވާން ޢައްބޫދު ވިދާޅުވީ ގޮވުންތަކުގެ ސަބަބުން އެ ސިޓީގެ 50 އިންސައްތައަށް ބޮޑެތި މާއްދީ ގެއްލުންތަކެއް ލިބިފައިވާކަމަށެވެ. އަދި ގެދޮރު ގެއްލުމުގެ ސަބަބުން ޙާލުގައި ޖެހިފައިވާ އެތައް ހާސް މީހުންނަށް ކާބޯތަކެއްޗާއި ހިޔާވަހިކަން ހޯދައިދިނުމަށް ސަރުކާރުން މަސައްކަތްކުރަމުންކަމަށް ޢައްބޫދު ވިދާޅުވިއެވެ. އޭނާ އަންދާޒާކުރައްވާގޮތުގައި އެ ހާދިޘާގެ ސަބަބުން5ބިލިއަން އެމެރިކާ ޑޮލަރުގެ ގެއްލުން ބައިރޫތަށްވަނީ ލިބިފައެވެ.\nބޭރު ޤައުމުތަކުން އެތެރެ ކުރާ މުދަލުގެ މައްޗަށް ވަރަށް ބޮޑަށް ބަރޯސާވާ ލުބުނާނުގެ ޙާލަތު އޮތީ ކޯވިޑް-19ގެ ސަބަބުން ވަރަށް ބޮޑަށް ގޯސްވެފައެވެ. ބައިރޫތުގެ މައި ބަނދަރު ހުންނަ ސަރަޙައްދުގައި ހިނގި ޙާދިޘާގެ ސަބަބުން އިޤްތިޞާދީ ކާރިޘާއަކާ ކުރިމަތިލަމުންދާ ލުބުނާނުގެ އިޤްތިޞާދަށް ބޮޑު ގޮންޖެހުމަކާ ކުރިމަތިލާން ޖެހޭނެއެވެ. އެހެން ޤައުމުތަކުގެ އެހީތެރިކަމަށް ވަރަށް ބޮޑަށް ބޭނުންޖެހިފައިވާކަމަށް ވިދާޅުވެ ލުބުނާނުގެ ރައީސް މިޝެލް އައުންވަނީ ބައިނަލްއަޤްވާމީ މުޖުތަމަޢުން އެ ޤައުމަށް އަވަހަށް އެހީވުމަށް ގޮވައިލައްވާފައެވެ.\nއިންޑިއާގެ އެކްޓަރަކު މަރުވެފައި ހުއްޓައި ފެނިއްޖެ


DDLJ Ah 25 Aharu Furun Faahaga Kurumah Twitter In Thaaraf Kuree “Cowbell” Ge Icon Eh - Vaguthu\nޑީޑީއެލްޖޭއަށް 25 އަހަރު ފުރުން ފާހަގަކުރުމަށް ޓުވިޓާއިން ތަޢާރަފުކުރީ ''ކައުބެލް''ގެ އައިކޮންއެއް\n1995 ވަނަ އަހަރުގެ އޮކްޓޫބަރު މަހުގެ 20 ވަނަ ދުވަހު ރިލީޒުކުރި ބޮލީވުޑުގެ ކާމިޔާބު ފިލުމު ''ދިލްވާލޭ ދުލްހަނިޔާ ލޭ ޖާއެންގޭ''އަށް މިއަދު 25 އަހަރު ފުރުނީއެެވެ. މި ފިލުމަކީ އިންޑިޔާގައި ވަރަށް މަގުބޫލު އަދި އެހާމެ ގިނަ ބަޔަކަށް އެންމެ ކަމުދާ ފިލުމުކަމުން މިއަދު، އިންޑިޔާގެ އެކި ކަންކޮޅިތަކުގައި ދަނީ މި ފިލުމަށް 25 އަހަރު ފުރުން ފާހަގަ ކުރަމުންނެވެ.\nއެގޮތުން އިންޑިޔާ ޓުވިޓާއިން ވަނީ މި ފިލުމުގައި ބޭނުންކުރާ ''ކައުބެލް''ގެ އިމޯޖީއެއް ތަޢާރަފު ކޮށްފައެވެ. މި ފިލުމު އެޅުވުމަށް ފަހު ''ކައުބެލް''އަކީ ވެސް ގިނަ ބަޔަކަށް ކަމުދާ އެއްޗެއް ކަމުގައިވިއެވެ.\nފިލުމު ކުރިޓިކް އެންޑް މޫވީ ޓްރޭޑުގެ އެނާލިސިސްޓް ތަރަން އަދާސް މި އިމޯޖީ ތަޢާރަފު ކުރަމުން ޓުވިޓާގައި ބުނެފައިވަނީ ޝާހުރުކް ޚާނާއި ކާޖޮލް އެކްޓްކޮށްފައިވާ، އަދި އާދިތުޔަ ޗޯޕްރާ ޑައިރެކްޓް ކޮށްފައިވާ ބުލޮކްބަސްޓަރ ފިލުމު ޑީޑީއެލްޖޭއަށް 25 އަހަރު ފުރުމުގެ މުނާސަބަތުގައި އިމޯޖީއެއް ތަޢާރަފު ކުރާ ކަމަށެވެ.\nމި ފިލުމަކީ އިންޑިޔާގެ ސިނަމާތަކުގައި އެންމެ ގިނައިން ދައްކާފައިވާ ފިލުމުކަން ވެސް ވަނީ ފާހަގަކޮށްފައެެވެ.\nރާޖުއާއި ސިމްރަންގެ ލޯބީގެ ވާހަކަތައް ކިޔައިދޭ މި ފިލުމަކީ މަޝްހޫރު ޑައިރެކްޓަރ އާދިތުޔަ ޗޯޕްރާގެ ފުރަތަމަ ޑައިރެކްޝަނެވެ. މި ފިލުމުގެ ވާހަކަ ލިޔެ އަދި ފިލުމު ޑައިރެކްޓު ކޮށްފައިވަނީ ވެސް ހަމަ އޭނާއެވެ.\nޑީޑީއެލްޖޭއަކީ އެންމެ ގިނަ އެވާޑު ލިބުނު ފިލުމުތަކުގެ ތެރެއިން އެއް ފިލުމެވެ. ކާޖޮލްއާއި ޝާހުގެ ކެރިއަށް އައު މަގެއް ދައްކައިދިނީ ވެސް މި ފިލުމުންނެވެ.\nމި ފިލުމަށް 25 އަހަރު ފުރުން ފިލުމުގެ ޓީމުން ދަނީ ފާހަގަކުރަމުންނެވެ.\nއޮކްޓޯބަރ 25, 2020 16:57\nއޮކްޓޯބަރ 27, 2020 08:29\nއަޗި ތިޔައްވުރެއް ދިވެހި ފިމްތަ މާ ސަޅިވެފެ ހީލަން ރަނގަޅު


ކޮވިޑް19: ބަލި ޖެހުނު އެއްލައްކަ އަށް ވުރެ ގިނަ މީހުން ބަލިން މުޅިން ރަނގަޅުވެއްޖެ – Dhen.mv\nކޮވިޑް19: ބަލި ޖެހުނު އެއްލައްކަ އަށް ވުރެ ގިނަ މީހުން ބަލިން މުޅިން ރަނގަޅުވެއްޖެ\nދެން އެމްވީ March 25, 2020 - 4:12 pm\nދުނިޔޭގައި މިހާރު ހަލުވިކަމާއެކު ފެތުރެމުންދާ ކޮވިޑް19 ބަލި ޖެހުނު އެއްލައްކައަށް ވުރެ ގިނަ މީހުން ބަލިން ރަނގަޅުވެއްޖެއެވެ.\n2019 ވަނަ އަހަރުގެ ޑިސެންބަރ މަހުގެ ތެރޭގައި ޗައިނާގެ ވުހާން އިން ފެނުނު ކޮވިޑް19 ޖެހިގެން މިހާތަނަށް ދުނިޔޭގެ އެކި ހިސާބުތަކުން 434,595 މީހުން ވަނީ ރިޕޯޓުކޮށްފައެވެ. ބަލިން ފަސޭހަ ވި މީހުންގެ އަދަދު 111,853 އަށް އަރާފައިވާއިރު އެއީ ބެލުނު ޖެހުނު މީހުންގެ 25.9 އިންސައްތައެވެ.\nމިހާރު ކޮވިޑް19 ގެ 131,456 ކޭސް ނިމިފައިވާއިރު އޭގެ ތެރެއިން ބަލި ރަނގަޅުވި މީހުންގެ އަދަދު އުޅެނީ 85 އިންސައްތައިގައެވެ. އަދި މަރުވި މީހުންގެ އަދަދު އުޅެނީ 19،603 މަރާއެކު 25 އިންސައްތައިގައެވެ. މިހާރު އެކްޓިވްކޮށް ހުރި 303,139 ކޭސްގެ ތެރެއިން ހާލުދެރައީ އެންމެ4އިންސައްތަ މީހުންގެ ކަމަށް ވެސް އެންމެ ފަހުގެ ތަފާސް ހިސާބުތަކުން ދައްކައެވެ. އަދި ބާކީ ތިބި 96 އިންސައްތަ މީހުންގެ ހާލު ރަނގަޅުކަމަށް ވެސް އެ ތަފާސް ހިސާބުތަކުން އެނގެއެވެ.\nމިހާތަނަށް މުޅި ދުނިޔެއިން 150 އަށް ވުރެ ގިނަ ގައުމަކުން ވައިރަސް ފެނިފައިވާއިރު ވައިރަސް އެންމެ ފުރަތަމަ ފެތުރުނު ޗައިނާއިން ވަނީ ވައިރަސް މުޅިން ކޮންޓްރޯލްކުރެވިފައެވެ. ޔޫރަޕުގެ ގައުމުތަކުގައި ހަލުވިކަމާއެކު ވައިރަސް ފެތުރެމުން އަންނައިރު އެންމެ ހަލުވިކަމާއެކު ވައިރަސް ފެތުރެމުން އަންނަ ގައުމަކީ އިޓަލީއެވެ. އިޓަލީއިން މިހާތަނަށް ޖުމްލަ 68176 މީހުނަށް ވައިރަސް ޖެހިފައިވާއިރު 6820 މީހަކުވަނީ މަރުވެފައެވެ. އިޓަލީގެ އިތުރުން އެމެރިކާއާއި ސްޕެއިން އާއި ޖަރުމަނު ވިލާތުގައި ވެސް ވައިރަސް އަންނަނީ ހަލުވިކަމާއެކު ފެތުރެމުންނެވެ.\nކޮވިޑް19 އަކީ ބަލިމަޑުކަމެއްގެ ގޮތުގައި ދުނިޔޭގެ ސިއްހަތާއި ބެހޭ ޖަމިއްޔާއިން ކަނޑައަޅާފައިވާއިރު މި ބައްޔަށް އަދި ފަރުވާއެއް ހޯދިފައެއް ނުވެއެވެ. ބަލިން ރައްކާތެރިވުމަށް ހޯދިފައިވާ ހަމައެކަނި ގޮތަކީ ސޯޝަލް ޑިސްޓެންސިން ނުވަތަ އިޖުތިމާއީ އެކަހެރިކަމެވެ. އޭގެ އިތުރުން ވެސް ސައިބޯނި ލައިގެން ގިނަ ގިނައިން އަތްދޮވުމަށާއި މޫނުގައި އަތްލުން ފަދަ ކަންކަން ނުކުރުމަށް ޑޮކްޓަރުން އިރުޝާދުދެއްވައެެވެ.\nޗައިނާގެ ވޫހާން އިން ފެނުނު ނުރައްކާތެރި ކޮރޯނާ ވައިރަސް އަކީ ނޭވާލާ ނިޒާމު ހަލާކުކޮށްލާ އެއްޗެކެވެ. މި ވައިރަސް ހަށިގަނޑުގައި އަށަގަތުމުން ފުއްޕާ މޭ ހަލާކުކޮށްލައި ކިޑްނީ އަށް ވެސް ގެއްލުންދެ އެވެ.\nކައިވެނި ކުރުމުން ބަރުދަން ލުއި ކުރުމަށް އެހީވެދޭ: ދިރާސާ


10 dhuvas therey2lakka meehunnan vaa varah vaccine libeyne: Minister - One Online\nހެލްތު މިނިސްޓަރު އަބްދުﷲ އަމީން މިއަދު ނޫސްވެރިންނަށް މައުލޫމާތުދެއްވަނީ --- ވަން ފޮޓޯ: މުހައްމަދު އައުޒަމް\nދިހަ ދުވަސް ތެރޭ ދެ ލައްކަ މީހުންނަށް ވާ ވަރަށް ވެކްސިން ލިބޭނެ: މިނިސްޓަރު\nދެލައްކަ މީހުންނަށް ވާ ވަރަށް ވެކްސިން ލިބިފައި އެބަހުރި ކަމަށާއި ދިހަ ދުވަސް ތެރޭ އެ ވެކްސިންތައް ލިބޭނެ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެއެވެ.\nހެލްތު މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މިނިސްޓަރު ވިދާޅުވީ މިހާރުވެސް ހިމަބިހީގެ ވެކްސިން ރާއްޖޭގައި ހުރި ކަމަށާއި ބައިނަލްއަގުވާމީ އެކި ފަރާތްތަކާއި ކަމާ ބެހޭ އެކި ފަރާތްތަކާ މަޝްވަރާކޮށްގެން އިތުރު ދެ ލައްކަ މީހުންނަށް ޖެހޭނެ ވަރަށް ވެކްސިން ލިބިފައިވާ ކަމަށެވެ. އަދި މި ވެކްސިންތައް ދިހަ ދުވަސް ތެރޭ ލިބޭނެ ކަމަށް މިނިސްޓަރު ވިދާޅުވިއެވެ.\nވެކްސިންގެ ދެ ޑޯޒު ޖަހާފައިވޭތޯ ބެލުމަށްފަހު، ދެ ޑޯޒު ހަމަ ނުވާ ނަމަ ވީހާވެސް އަވަހަކަށް ވެކްސިން ޖެހުމަށް މިނިސްޓަރު ވަނީ އިލްތިމާސްކުރައްވައިފައެވެ. ކޮންމެ އާއިލާއަކުންވެސް ވެކްސިން ދިނުމުގައި ކުޑަކުދިންނަށް އިސްކަން ދިނުން މުހިންމު ކަމަށް މިނިސްޓަރު ވިދާޅުވިއެވެ. އަދި ހިމަބިހި ފެތުރުން ކޮންޓްރޯލް ކުރެވުނު ނަމަވެސް ކުރިއަށް އޮތް ތިން މަހު ކުރިއަށްދާ ޕްރޮގްރާމުގައި އެންމެންނަށްވެސް ވެކްސިން ޖަހާނެ ކަމަށް މިނިސްޓަރު ވިދާޅުވިއެވެ.\nމިހާރު އެންމެ ބޮޑު މައްސަލައަކަށް ދިމާވެފައިވަނީ ވެކްސިންގެ ދެ ޑޯޒު ޖެހިފައިވާކަން ޔަގީން ނުވުން ކަމަށް މިނިސްޓަރު ވިދާޅުވިއެވެ. އެހެންކަމުން ވެކްސިން ޖެހުމަށް ކުރިއަށްގެންދާ ޕްރޮގްރާމް ކުރިއަށްގެންދާނީ ކުރިއަށް އޮތްތާގައި ވެކްސިން ޖަހާ އެންމެންގެ މައުލޫމާތު ފަސޭހައިން އެއްތަނަކުން ލިބޭނެ އިންތިޒާމަކާއެކު ކަމަށް މިނިސްޓަރު ވިދާޅުވިއެވެ.\nމިހާތަނަށް ހިމަބިއްސަށް ޕޮސިޓިވް ވެފައިވާ ތިން މީހަކު މާލެ ސަރަހައްދުން ފެނިފައިވާ އިރު، އަތޮޅު ތެރެއިން ހިމަބިހި ޖެހިފަިއވާ މީހަކު ފެނިފައެއް ނުވެއެވެ. ނަމަވެސް އަތޮޅު ތެރޭގައިވެސް މި ބަލި ފެތުރެމުންދޭތޯ ބެލުމަށް މަސައްކަތް ކުރަމުން އަންނަ ކަމަށް މިއަދުގެ ނޫސްވެރިންގެ ބައްދަލުވުމުގައި މިނިސްޓަރު ވިދާޅުވިއެވެ.\nގުޅޭ ޓެގު ސިއްހަތު މިނިސްޓްރީ އޮފް ހެލްތް\nޓޫރިޒަމް މިނިސްޓަރުކަމަށް އައްޔަން ކުރެއްވި ޑރ. މައުސޫމުގެ ނަން ކޮމިޓީ އަށް ފޮނުއްވައިފި


ބޭހުގެ ބަދަލުގައި އެއާޕޮޑް ކައި ބަނޑުން އޯޑިއޯ ރެކޯޑް ކޮށްފި - Tech News Maldives\nބޭހުގެ ބަދަލުގައި އެއާޕޮޑް ކައި ބަނޑުން އޯޑިއޯ ރެކޯޑް ކޮށްފި\nއަޙްމަދު އަޙްސަން • 02 ޑިސެމްބަރު 2021\nޓިކްޓޮކް ބޭނުންކުރާ އަންހެނަކު އޮޅުމަކުން ބޭހެއްގެ ބަދަލުގައި އެއާޕޮޑެއް ކެވުނު ހާދިސާ ވަނީ މީސްމީޑިޔާގައި ދައުރުވެފައެވެ.\nއައިބުޕްރޮފެން (ނޮންސްޓީރޮއިޑަލް އެންޓި އިންފްލެމޭޓަރީ ޑްރަގް) ނަމަކަށް ކިޔާ ޕެއިންކިލަރއެއް ކާން އުޅުމުގެ ތެރޭގައި އެއާޕޮޑް އެއް ކެވުނު ވާހަކަ ބޮސްޓަންގައި ދިރިއުޅޭ ޓިކްޓޮކް ޔޫޒާ އައިއެމްކާރލިބް އޭނާގެ ޓިކްޓޮކްގައި އެ މަޢުލޫމާތު ހިއްސާކުރީ ތަޢުލީމީ ބޭނުމަށް ކަމަށް ބުނެފައިވެއެވެ.\n"އަހަރެން އެނދުގައި އޮށޯވެގެން އޮތީ" ޓިކްޓޮކް ވީޑިއޯގައި ލިޔެފައި ވެއެވެ. "އައިބުޕްރޮފެން 800 އޮތީ ކަނާތުގައި އަދި ވާތުގައި އެއާޕޮޑް އޮތެވެ."\n"އަހަރެން އެއްޗެއް ފަހަތަށް އެއްލާލާފައި، ފެންފޮދެއް ހިފައިގެން އައިސް ޕެއިންކިލަރ ކެއީ، ދެން އިހްސާސްކުރެވުނީ އެއީ އައިބުޕްރޮފެން ނޫންކަން" އޭނާ ބުންޏެވެ.\nއާންމު ހާލަތުގައި ބޮޑުކަމުދާއިރު އެއާޕޮޑް ނިކުތަސް އެކަން ކަށަވަރު ކުރުމަށް އެކްސްރޭއެއް ނެގުނު ކަމަށާއި ނަމަވެސް، އެ އެއާޕޮޑް ދެން ބޭނުން ނުކުރާނެ ކަމަށް އޭނާ ބުނެފައިވެއެވެ.\nވަކިން ޚާއްސަކޮށް، އޭނާ ކޯލެއް ކުރަމުން ދަނިކޮށް، އެއާޕޮޑް އަދިވެސް އޭނާގެ އައިފޯނަށް ކަނެކްޓްވެފައިވާކަން އެހެން ވީޑިއޯއެއްގައި ވެސް ވަނީ ހާމަކޮށްފައެވެ. ނަތީޖާއެއްގެ ގޮތުން އޭނާ ރަހުމަތްތެރިއަކަށް ފޮނުވި ވޮއިސް މެމޯއެއްގައި ބަނޑުގައި ރިކޯޑްކޮށްފައިވާ ގުގުރި އަޑުތައް ހިމެނެއެވެ.\nމިއީ މީހަކަށް އެއާޕޮޑެއް ކެވުނު ފުރަތަމަ ފަހަރެއް ނޫނެވެ. މަސަޗޫސެޓްސް ފިރިހެނަކު ނިދީގައި އެއާޕޮޑެއް ދިރުވާލިއެވެ. ޖޯޖިއާއަށް ނިސްބަތްވާ ހަތް އަހަރުގެ ކުއްޖަކު އެއާޕޮޑެއް ކެއުމަށްފަހު އިމަޖެންސީއަށް ގެންދެވުނު ކަމަށްވެސް ވެއެވެ.


މާފުށީ ޖަލުގެ އަހަރީ ދުވަސް ފާހަގަ ކުރުމުގެ ހަރަކާތްތައް ފެށުމުގެގޮތުން ދިދަނެގުމުގެ ރަސްމިއްޔާތެއް ބާއްވައިފި\n01 ނޮވެމްބަރ 2015\nމާފުށީ ޖަލުގެ 17 ވަނަ އަހަރީ ދުވަހުގެ ހަރަކާތްތައް ފެށުން ފާހަގަ ކުރުމުގެ ގޮތުން ދިދަނެގުމުގެ ރަސްމިއްޔާތެއް ބާއްވައިފިއެވެ.\nމި ރަސްމިއްޔާތު އޮތީ ރޭ 12:00 ގައި މާފުށީ ޖަލުގައެވެ. ރަސްމިއްޔާތުގެ ކޮމާންޑަރަކަށް ހުންނެވީ އެސިސްޓެންޓް ސްޕްރިންޓެންޑެންޓް އޮފް ޕްރިޒަންސް ސަލްމާން ރަޝީދުއެވެ.\nމި ރަސްމިއްޔާތު ޝަރަފުވެރި ކޮށްދެއްވީ މާފުށީ ޖަލުގެ ޑައިރެކްޓަރ، ސްޕްރިންޓެންޑެންޓް އޮފް ޕްރިޒަންސް މުޙައްމަދު ޝާހީން ޢަލީ އެވެ. ރަސްމިއްޔާތުގައި ދުވަހާ ގުޅޭ ހާއްސަ ދުއާ އެއް ކުރުން އޮތެވެ. ދުއާ ކޮށްދެއްވީ ޕްރިޒަންސް ސްޓާފް ސާޖަންޓް ހުސައިން އިމްރާން އެވެ. އަދި މި ރަސްމިއްޔާތުގައި ޕްރިޒަންސް އޮފިސަރުންނަށް އިސްވެ އަޒުމް ލައިދެއްވީވެސް ޕްރިޒަންސް ސްޓާފް ސާޖަންޓް ހުސައިން އިމްރާން އެވެ.\nމި ރަސްމިއްޔާތުގައި މާފުށީ ޖަލާއި އިމަޖެންސީ ސަޕޯރޓް ގްރޫޕް (އީ.އެސް.ޖީ) ގެ އިތުރުން އިންސްޓިޓިއުޓް ފޮރ ކަރެކްޝަނަލް ސްޓަޑީޒް (އައިކޯސްޓް) ގެ ގިނަ އަދަދެއްގެ އޮފިސަރުން ވަނީ ބައިވެރި ވެފައެވެ. އަދި މާފުށީގައި ހުންނަ ސަރުކާރު އެކި އިދާރާ ތަކުގެ ވެރިންނާއި ކައުންސިލް މެމްބަރުންވެސް މި ރަސްމިއްޔާތުގައި ވަނީ ބައިވެރި ވެފައެވެ.\nދިދަ ނެގުމުގެ ރަސްމިއްޔާތު ނިމިގެން ދިޔައީ ދުވަހާގުޅޭގޮތުން ތައްޔާރު ކުރެވިފައިވާ ކޭކު ފެޅުމުންނެވެ. ކޭކު ފަޅައިދެއްވީ މާފުށީ ޖަލުގެ ޑައިރެކްޓަރ، ސްޕްރިންޓެންޑެންޓް އޮފް ޕްރިޒަންސް މުޙައްމަދު ޝާހީން ޢަލީ އެވެ.


Coronavirus jehsi kamah shakkukoh loabiveriyaa maraalaifi – Iru\nކަރީނާ ކުޑައިރު ބޯޑިންގ ސްކޫލަކަށް ލާންޖެހުނު ސަބަބު ވަރަށް މަޖާ!\nޒައިދް އާއި ގޯހަރް ގެ މެހެންދީގެ ފޮޓޯތަށް ވަރަށް ހިތްގައިމު!\nކޮރޯނާވައިރަސް ޖެއްސި ކަމަށް ޝައްކުކޮށް ލޯބިވެރިޔާ މަރާލައިފި\nއިޓަލީގައި ފިރިހެނަކު، އޭނާގެ ލޯބިވެރިޔާގެ ފަރާތުން ކޮރޯނާވައިރަސް ޖެހުން ކަމަށް ޝައްކުކޮށް، ދަންޖައްސައި ލޯބިވެރިޔާ މަރާލައިފިއެވެ. މީގެ ދުވަސްކޮޅެއް ކުރިން ހިނގި މި ހާދިސާގައި މަރުވެފައިވަނީ ޑޮކްޓަރަކަށް ވާން ކިޔަވަމުންދިޔަ، އުމުރުން 27 އަހަރުގެ ލޮރޭނާ ކުއަރަންތާއެވެ.\nލޮރޭނާ އަކީ، އިޓަލީގައި ހަލުވިކަމާއެކު ފެތުރެމުންދާ ކޮރޯނާވައިރަހުން އަރައިގަތުމަށް ހޮސްޕިޓަލުގައި މަސައްކަތް ކުރަމުންދިޔަ މީހެއް ކަމަށް ރިޕޯޓުތައް ބުނެއެވެ. އަދި އޭނާ މަރުވުމުގެ ދުވަސްކޮޅެއް ކުރިން ވަނީ އޭނާގެ ރައްޓެހިންގެ ކިބައިން، ކޮރޯނާވައިރަހާ ދެކޮޅަށް ކުރާ “ހަނގުރާމައިގައި” ބައިވެރިވުމަށް ހިތްވަރުދޭ ފޭސްބުކު ޕޯސްޓެއް ވެސް ލިޔެފައެވެ. އެގޮތުން، އެންމެންވެސް ގޭގައި މަޑުކޮށް، އިތުރު މީހަކަށް ވައިރަސް ނުޖެހި ވޭތޯ ކުރެވެން އޮތް ހުރިހާ ކަމެއް ކުރުމަށް އެ ޕޯސްޓުގައި ގޮވާލައިފައި ވެއެވެ.\nއެހެންނަމަވެސް ލޮރޭނާގެ ކިބައިން ކޮރޯނާވައިރަސް ޖެހުން ކަމަށް ޝައްކު ކުރީ ކޮން ސަބަބަކާ ހުރެ ކަމެއް އޭނާގެ ލޯބިވެރިޔާ އެންޓޯނިއޯ ޑީ ޕޭސް ކިޔައިދީފައެއް ނުވެއެވެ. އަދި ފުލުހުންނަށް އެތަނަށް ދެވުނު އިރު، އެންޓޯނިއޯ އިނީ އަތުގެ ނާރުތަކުގައި ތޫނު އެއްޗަކުން އަޅައި، އަމިއްލައަށް މަރުވާން މަސައްކަތްކޮށްގެން ކަމަށް ފުލުހުންނާ ހަވާލާދީ ނޫސްތަކުން ރިޕޯޓުކުރެއެވެ. ނަމަވެސް އޭނާ ވަގުތުން ހޮސްޕިޓަލަށް ގެންގޮސް ފަރުވާދިނުމާއެކު ވަނީ ފުރާނަ ސަލާމަތް ކުރެވިފައެވެ. އެއަށްފަހު ފުލުހުން ކުރި ތަހުޤީޤުގައި އެންޓޯނިއޯ ބުނީ، ލޮރޭނާގެ ކިބައިން އޭނާއަށް ކޮރޯނާވައިރަސް ޖެހުމުން، އެކަމުގެ ރުޅީގައި ލޮރޭނާ މަރައިލީ ކަމަށެވެ.\nނަމަވެސް ފާހަގަކޮށްލެވޭ ކަމަކީ، ލޮރޭނާގެ ހަށިގަނޑު ފަހުން ޓެސްޓު ކޮށްގެން ބެލި ބެލުމުގައި ކޮރޯނާވައިރަހުގެ އަސަރެއް ފެންނަން ނެތްކަމެވެ. އަދި އެންޓޯނިއޯގެ ޓެސްޓުގެ ނަތީޖާވެސް ނެގަޓިވު ކަމަށް ރިޕޯޓުތައް ބުނެއެވެ. އެހެންކަމުން، އެންޓޯނިއޯ އޭނާގެ ލޯބިވެރިޔާ މަރައިލި ކަމަށް ބުނާ ސަބަބަކީ ތެދެއް ކަމެއް ކަށަވަރެއް ނޫނެވެ.\nރާއްޖޭގެ ބޮޑު ބަޔަކަށް އަނެއްކާ ވެސް ވައިޓް އެލާޓް\nލޮރޭނާ ޑޮކްޓަރުކަން ކިޔަވަމުންދިޔަ ޔުނިވާސިޓީގެ ފަރާތުން ނެރުނު ބަޔާނެއްގައި ބުނީ، އެތަނުގެ ދަރިވަރު މަރައިލި ކަމުގެ ކުށުގައި އެންޓޯނިއާއަށް ލިބެން ޖެހޭ ޙައްޤު އަދަބު ދޭނެ ކަމަށް އުއްމީދު ކުރާ ކަމަށެވެ.\nއިޓަލީއަކީ ކޮރޯނާވައިރަހުގެ ވަބާ އެންމެ ބޮޑަށް ޖެހިފައި އޮތް އެއް ޤައުމެވެ. އެ ޤައުމުގައި ވައިރަސް ޖެހިގެން މިހާތަނަށް 1 ލައްކައަށްވުރެ ގިނަ ކޭސް ރިޕޯޓުކޮށްފައި ވާއިރު، މަރުވި މީހުންގެ އަދަދު 15،000 އަށްވުރެ މައްޗަށް އަރައެވެ.


Jumhooree Maidhaanuge Fenvaaru Maraamaathkoh Alun Hulhuvan Thayyaaru Vejje - Vaguthu\nޖުމްހޫރީ މައިދާނުގެ ފެންއަރުވާ ވަޑާން\nޖުމްހޫރީ މައިދާނުގައި ހުރި ފެންއަރުވާ ވަޑާން މަރާމާތުކޮށް މި މަހު އަލުން ހުޅުވަން ތައްޔާރުވަމުން އަންނަ ކަމަށް މާލޭ ސިޓީ ކައުންސިލުން ވިދާޅުވެއްޖެއެވެ.\nސިޓީ ކައުންސިލުން މިރޭ ވިދާޅުވީ ޖުމްހޫރީ މައިދާނުގެ ފެންއަރުވާ ވަޑާމުގެ މަރާމާތުގެ މަސައްކަތް ކުރުމަށް ފަހު، މިރޭ ޓެސްޓުކޮށްފައިވާ ކަމަށެވެ. އިތުރަށް ކުރަން ހުރި މަސައްކަތްތައް ނިންމައި، މި މަހު 20 ގައި އަލުން ފެންއަރުވާ ވަޑާން ހުޅުވޭތޯ މަސައްކަތް ކުރަމުން އަންނަ ކަމަށް ސިޓީ ކައުންސިލުން ވިދާޅުވިއެވެ.\nމަރާމާތަށްފަހު ޖުމްހޫރީ މައިދާނުގެ ފެންވާރު އަލުން ހުޅުވާލުމަށް މާލެ ސިޓީ ކައުންސިލުން ތައްޔާރުވަނީ pic.twitter.com/BNiww3KxZI\n— Male' City Council (@MaleCitymv) January 10, 2022\nޖުމްހޫރީ މައިދާނުގެ ފެންއަރުވާ ވަޑާމަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި ރާއްޖޭގެ މިނިވަންކަމަށް 50 އަހަރު ފުރުން ފާހަގަ ކުރަން ބިނާ ކުރި ތަނެކެވެ. ނަމަވެސް ވެރިކަން ބަދަލުވި ފަހުން މާލޭ ސިޓީ ކައުންސިލުން އެތަން ނުބެލެހެއްޓުމުގެ ސަބަބުން އެތަނުގެ ބައެއް ތަކެތި ހުރީ ހަލާކު ވެފައެވެ.\nމިޔުޒިކާ އެއް ހަމަޔަކަށް ފެން އަރުވާ އެ ފެންއަރުވާ ވަޑާން ބަލައިލުމަށް ކުރިން ގިނަ ބަޔަކު ޒިޔާރަތް ކުރިއެވެ. އޭރު ކުޑަކުދިންގެ މެދުގައި ވެސް އެއީ ވަރަށް މަގުބޫލު ތަނަކަށް ވިއެވެ.\nމިހާރު މާލޭ ސިޓީ ކައުންސިލުން އަންނަނީ އަނެއްކާވެސް ޖުމްހޫރީ މައިދާން ރީތި ކުރުމަށް ގިނަ މަސައްކަތްތަކެއް ކުރަމުންނެވެ. މިހާރު ޖުމްހޫރީ މައިދާނުގައި ވަނީ އަލުން ވިނަ ވެސް އިންދާފައެވެ.\nޖެނުއަރީ 10, 2022 22:01\nކުދިންތައް ސުއިމިންގ ސޫޓް ލައްވައިގެން އެދިމާލަށް އަވަހަށް ދުވަންފަށާ… ހީވަނީ ޕޫލެއް ހެން .. ލަދުން ބޯ ހަލާކު\nޖެނުއަރީ 10, 2022 22:53\n"ނަމަވެސް ވެރިކަން ބަދަލުވި ފަހުން މާލޭ ސިޓީ ކައުންސިލުން އެތަން ނުބެލެހެއްޓުމުގެ ސަބަބުން އެތަނުގެ ބައެއް ތަކެތި ހުރީ ހަލާކު ވެފައެވެ."\nއެކަމަކު ދޯ... މީދެން ބޮޑުވަރު އޮޅުވާލަންވެސް.\nޔާމީނު ވެރިކަމުގައި ތިތަން ހަލާކުވެފައިވަނީ.\nޖެނުއަރީ 11, 2022 09:07\nމުއިއްޒު ހެދިތަނެއް ވެއްޖެއްޔާ ހަމަ މުއިއްޒުވަނީވިއްޔަދޯ. ކީއްކުރާނީ ނޫމަޑިއާ ފެހިމަޑުއާ ހަދައިގެން ކަމަކީ ރައްޔިތުންގެ ފައިސާ ބަނޑުއެޅުން\nޖެނުއަރީ 11, 2022 09:35\nތިއައީ ރައީސް ނަޝީދު އަޅުއްވަން ނިންމި ކުރެހި ތަނެއް.\nޖެނުއަރީ 11, 2022 10:38\nމިސަރުކާރުން ގިނަ ތަންތަން އަޅާ ނުލާ ދޫކޮށްލީ ރަސްފަންނު ރަސްރަނި ބަގިޗާ ސުނާމީ ބިނާ\nމިހާރު ވެސް އެތަންތަން މަރާމާތު ކުރަން ފައިސާ އެއް ނުދޭ އެންމެ ކުޑަމިނުން މިސްކިތް މަރާމާތު ކުރަން ވެސް ފައިސާ ނުދޭ ރަށް ރަށުގެ މިސްކިތްތައް ބަލަހައްޓަން ދެނީވެސް މަދު ފައިސާ ކޮޅެއް ކޮންމެ ރައްޔިތަކު ކައުންސިލް ބަޖެޓް ބަލައިލަ ބަލަ ވަގުފު ފަންޑުން ވެސް ފައިސާ ނުދީގެން އެއުޅެނީ އަޅެފަހެ މީ މުސްލިމުންތަ އެހެން ވެ ލާދީނީ ކިޔަނީ